Isten gyermeke vagyok

Ima- és énekeskönyv katolikus gyermekek számára

Mű a Pázmány Péter Elektronikus Könyvtár (PPEK)

– a magyarnyelvű keresztény irodalom tárháza – állományában.

Bővebb felvilágosításért és a könyvtárral kapcsolatos legfrissebb hírekért

látogassa meg a http://www.ppek.hu internetes címet.

Impresszum

Isten gyermeke vagyok

Ima- és énekeskönyv katolikus gyermekek számára

Nihil obstat

dr. Stephanus Városi

Canonicus censor

Nr. 704-2/1978

Imprimi potest.

Strigonii, die 1 martii A. 1978

Dr. Ladislaus Card. Lékai

Archiepiscopus,

Primas Hungariae

____________________

A könyv elektronikus változata

Ez a publikáció az azonos című könyv elektronikus változata. A könyvet a Szent István Társulat jelentette meg 1978-ben az ISBN 963 360 678 0 számú azonosítóval. Ezt az elektronikus változatot lelkipásztori célokra a Pázmány Péter Elektronikus Könyvtár szabályai szerint lehet használni. Minden más szerzői jog a Szent István Társulaté.

A könyv szövegét Mérő Máté és Mérő Bence vitte számítógépbe.

Tartalomjegyzék

Impresszum

Tartalomjegyzék

Kedves Gyermekek!

Ha barangolás közben…

Hiszek Istenben, ő az én mennyei Atyám!

Bevezető imádságok

Isten szól – válaszolok Neki.

Hiszek Jézus Krisztusban, Ő az én üdvözítőm

A szentségi élet

A keresztség szentsége

A bérmálás szentsége

Az Oltáriszentség

A szentmise állandó részei

A bűnbocsánat szentsége

A betegek szentsége

Az egyházirend szentsége (papszentelés)

A házasság szentsége

„Nézd ezt a Szívet”

Hiszek a Szentlélekben, aki szentté alakít engem

Üdvözlégy Mária, kegyelemmel teljes

Az egyházi év

Együtt ünnepelek az egyházzal

Karácsonyi idő

Advent

Karácsony

A karácsonyi idő kiemelkedő ünnepei

Nagyböjt – Húsvét

Hamvazószerda

A keresztút

Virágvasárnap

Nagycsütörtök

Nagypéntek

Nagyszombat

Húsvétvasárnap

A húsvéti idő ünnepei

Évközi ünnepek, szentek ünnepei

Magyar szentjeink

Énekeljünk az Úrnak!

1. A kereszténységben

2. Harmatozzatok

4. Téged vár a népek

5. Ave Maria

9. Ébredj ember

11. Ó fényességes szép hajnal

16. Az angyal énekel

18. Az ige megtestesült

19. A szép Szűz Mária

20. Csordapásztorok

21. Dicsőség mennyben az Istennek

23. Istengyermek

25. Mennyből az angyal

26. Midőn a szűz Magzatát

29. Ó gyönyörűszép

32. Pásztorok, pásztorok örvendezve

34. Szülte a Szűz szent Fiát

35. Szűz Mária e világra nékünk

36. Vigasságos, hangos, nagy örömünk

39. Szép kelet, szép nap!

41. Ó szép Jézus!

43. Az isteni gyermeket

44. Fényességén e mai napnak

51. Hamvazkodjál hívő lélek

57. Buzgó szívvel ünnepeljük

58. Bűnbánóknak menedéke

59. Bűnös lelkek tisztulására

60. Hogyha hozzád járulunk

61. A fényes Istenarcot

63. A keresztfához megyek

65. Áll a gyötrött Istenanyja

67.B Gyászba borult Isten csillagvára

70. Jézus, világ Megváltója

71. Keresztények sírjatok

72. Keservesen siratja

74. Ó Jézus, Jézus

77. Megváltó királyunk

78. Szívünk, lelkünk most kitárjuk

79. Áhítattal készülődjünk, testvérek

82. Királyi zászló jár elől

85. Örvendjetek angyalok

86. Dicsőség, szent áldás

87. Föltámadt Krisztus

88. Krisztus feltámadott! Halljátok meg

89. Krisztus virágunk

90. Örvendetes napunk támadt

95. Krisztus a mennybe fölmene

97. Jöjj, szentlélek Istenünk

98. Szállj szívünkbe nagy Isten

102. Szentlélek Isten, szállj le reánk

105. Szentháromságnak életem

107. Dicsérd Sion Üdvözítőd

109. Áldjad ember e nagy Jódat

110. Áldunk téged, ó angyali kenyér

112. Ez nagy szentség

113. Édes Jézus, neked élek

114. Égből szállott szent kenyér

116. Imádlak, nagy Istenség

118. Krisztus teste és szent vére

119. Leborulva áldlak

122. Most az Úr Krisztusnak

123. Most lett a kenyér

126. Ó áldott szent Istenem

127. Ó szentséges, ó kegyelmes

129. Szent vagy, Uram

131. Templom csendes mélyén

132. Üdvözlégy, édes Jézusunk

133. Üdvözlégy, Felség

134. Üdvözlégy, Krisztusnak

135.A Üdvözlégy, ó drágalátos

136. Üdvözlégy Oltáriszentség!

139. Ó Uram, nem vagyok én méltó

140. Üdvözlégy, üdvösséges Ostya

142. Zálogát adtad, ó Jézus

143. Előtted, Jézusom, leborulok

144. Édes Jézus, én szerelmem

145. Győzhetetlen én kőszálom

146. Hol vagy, én szerelmes

147. Jöjj el, Jézus

150. Uram Jézus! Légy velünk

151. Zengjünk Jézus

152. Ó Jézus, emlékezni rád

153. Ó add, Jézusom nékem

154. Jézusomnak Szívén

155. Jézus Szíve, legtisztább szív

156. Jézus Szívét dicsérni

157. Szeretlek, szép Jézus

159. Ó édes Jézus, ég és föld

160. Isten legszebb temploma

161. Máriát dicsérje lelkünk

167. Felvitetett magas mennyországba

168. Örülj, vígadj

171. Mondj szívem dalt

172. A Ó Mária, drága név

173. Áldozzunk, hív keresztények

174. Boldogasszony, édes

176. Néped, Isten, eléd járul

177. Szívünk-lelkünk összeszedjük

178. Szűz Mária, mennyek

179. Bús szívemnek

180.A Dicsérjük Jézus szentséges Szűz Anyját

180.B Égi szűz virág

181. Hozzád futok bánatommal

183. Lelkem tiszta lánggal ég

185. Mária, Szűzanya

188. Néked ajánljuk, Szűzanyánk

189. Nyújtsd ki mennyből

191. Ó dicsőséges asszonyság

192. Ó dicsőséges, ó ékességes

194. Ó Mária, szent Szíve

195. Te vagy földi éltünk

196. Üdvözlégy Mária, tengernek csillagja

201. Üdvözítőnk édesanyja

203. Mennyországnak Királynéja, angyaloknak

205. Mennynek királyné asszonya

207. Mennyországnak királynéja, irgalmasságnak

210. Nagy öröm van ma az égben

211. Két oszlopa igazságnak

213. Áldunk Isten jó szolgája

220. Áldozattal járul hozzád

221. Egybegyűltünk, ó nagy Isten

222. Futva jöttem elibéd

223. Hozzád sóhajt

224. Induljunk testvérek

225. Jertek, keresztény hívek

226. Kegyességgel hívsz, ó Jézus

227. Kegyes szemmel nézz ránk

229. Kezdődik az ének

230. Szeretettel jönnek hozzád

231. Vágyva jöttem

232. Zeng a harang

235. Adj irgalmat

238. Élők, holtak szent Istene

241. Ki ragyogni látod

243. Ments meg engem, Uram

253. Bemegyek szent templomodba

257. Örvendezzünk, jertek

258. Isten hozta

259. Jöjj, Szentlélek Úristen

263. Uram, hiszlek

264. Szent olvasót imádkoztunk

275. Hol Szent Péter

276.A Téged, Isten dicsérünk

278. Immár a nap leáldozott

280.B Győzelemről énekeljen

284. Boldogasszony anyánk

285. Egek ékessége

287. Angyaloknak királynéja

288. Boldogságos Krisztus anyja

290. Gyászba borult egek

292. Máriát dicsérni

293. Isten, hazánkért

294. Ah, hol vagy

296. Magyarok fénye

299. Szent Imre herceg

303. Szent Erzsébet Asszony

304. Pannóniában nőtt

306. Isten, áldd meg a magyart

Kedves Gyermekek!

A bensőséges imádságon át minden szavunk eljut a mennyei Atya szívéhez.

Erre segít rá benneteket ez a kis imakönyv: odahaza reggel és este. Főképpen akkor, ha testvéreitekkel együtt fogjátok a kezetekbe.

A vasárnapi szentmisére is mindig vigyétek magatokkal. Énekeljetek és imádkozzatok belőle. Mindnyájan együtt emeljétek fel szíveteket az Úrhoz.

Így szereztek örömet a mennyei Atyának és ti is észreveszitek majd a Szíve dobbanását felétek.

Gondos Szüleitek kezén keresztül nyújtom át nektek ezt az imakönyvet és kívánom: legyen a legkedvesebb jóbarátotok!

Esztergom, 1978. Gyertyaszentelő

Szeretettel

Lékai László

Bíboros, Prímás

Esztergomi Érsek

Ha barangolás közben…

Ha barangolás közben ösvényre találsz…

Ha barangolás közben ösvényre találsz,

követed azt.

Ha könyvet kapsz,

elolvasod.

Ha jóbarát szól hozzád,

szívesen hallgatod.

Isten találkozóra hív szüntelen:

utat mutatott,

könyvet adott

és szól, mint egy jóbarát.

A Hozzá vezető út: a természet.

A Róla szóló könyv: a Biblia.

És Ő maga a jóbarát, aki hív a

találkozásra.

(J. Loew nyomán)

Hiszek Istenben, ő az én mennyei Atyám!

Bevezető imádságok

Hiszek egy Istent, ki három Személy,

Az élő Istent, aki bennem él,

S akiben mozgok és vagyok,

Kinek tenyerén megsimulhatok.

Akinek rám is éber gondja van,

És cselekszik bennem és általam.

Aki mozdítja minden mozdulásom,

S jóban-rosszban boldogan imádom

Intéző édes mély akaratát.

Hiszek Istenben, hiszem az Atyát.

(Sík Sándor: Hiszek című verséből)

Dicsőség az Atyának, a Fiúnak és a Szentléleknek;

miképpen kezdetben, most és mindörökké. Amen.

Így köszöntik szüleid, nagyszüleid a Szentháromságot! Így dicsérték régi idők keresztény nagyjai az Istent. Mi is ezzel a köszönéssel kezdjük neked szánt imakönyvünket.

1. Isten, a mi Teremtő Atyánk nagyon szeret minket.

Megteremtette ezt a csodálatos világot és nekünk adta ajándékul.

2. Mennyei Atyánk azzal is megmutatta szeretetét irántunk, hogy elküldte nekünk Szent Fiát, Jézus Krisztust, a mi Megváltónkat.

3. Jézus Krisztus pedig elküldte a Szentlelket, hogy általa Isten állandóan velünk legyen.

A három isteni személyt nevezzük egy szóval: Szentháromságnak. A Szentháromság egy Isten gondoskodó szeretetében élünk. Ezért minden munkánkat és imánkat a Szentháromság nevében keresztvetéssel kezdjük és végezzük:

Az Atya, a Fiú, és a Szentlélek nevében. Amen.

Katolikus keresztény köszöntés:

Dicsértessék a Jézus Krisztus!

Mindörökké. Amen.

Mi katolikus keresztények vagyunk, Isten gyermekei. Az Ő családjába tartozunk. Ezért ismernünk kell:

– katolikus hitünket,

– a legfontosabb imádságokat,

– és hitünk legfőbb igazságait.

Imakönyvünk ebben segít téged!

„Történt egyszer, hogy Jézus éppen imádkozott. Amikor befejezte, egyik tanítványa kérte – Uram, taníts meg minket imádkozni – Erre Jézus így szólt hozzájuk: Amikor imádkoztok, ezt mondjátok”: (Lukács 11, 1-2; Máté 6, 9-13)

MI ATYÁNK, ki vagy a mennyekben,

szenteltessék meg a Te neved.

Jöjjön el a Te országod.

Legyen meg a Te akaratod,

miképpen mennyben,

azonképpen itt a földön is.

Mindennapi kenyerünket

add meg nekünk ma,

és bocsásd meg a mi vétkeinket,

miképpen mi is megbocsátunk

az ellenünk vétkezőknek.

És ne vígy minket a kísértésbe,

de szabadíts meg a gonosztól. Amen.

Katolikus keresztény hitünket az apostoli hitvallásban így valljuk meg:

HISZEK EGY ISTENBEN,

a mindenható Atyában,

mennynek és földnek teremtőjében.

És a Jézus Krisztusban, Ő egy Fiában,

a mi Urunkban,

ki fogantaték Szentlélektől,

születék Szűz Máriától,

kínzaték Poncius Pilátus alatt,

megfeszítették, meghala és eltemették.

Szálla alá poklokra,

harmadnapon halottaiból föltámada;

fölméne a mennyekbe,

ül a mindenható Atyaistennek jobbja felől,

onnét lészen eljövendő

ítélni eleveneket és holtakat.

Hiszek a Szentlélekben,

egy katolikus keresztény Anyaszentegyházat,

szenteknek egyességét,

bűnöknek bocsánatát,

testnek feltámadását,

és az örök életet. Amen.

Katolikus hitünk főigazságai:

1.

Egy Isten van, és az egy Istenben három személy: Atya, Fiú, és a Szentlélek.

2.

A Fiúisten érettünk emberré lett, hogy minket halálával megváltson és üdvözítsen.

3.

Isten igazságos bíró, aki a jókat megjutalmazza, a gonoszokat megbünteti.

4.

Az ember lelke halhatatlan.

5.

Isten kegyelme szükséges az üdvösségre.

6.

A Fiúisten tanítását és hívei vezetését az Anyaszentegyházra bízta, melynek fejévé a pápát rendelte.

Imádság nélkül nem élhetünk igazi keresztény életet!

Jézus mondja:

„Amit a nevemben kértek, azt megteszem nektek.” (János 14, 13)

Gyakran indítsd fel magadban a hitet, a reményt és a szeretetet:

ISTENEM, hiszek Tebenned, mert örökké igazmondó vagy.

Istenem, remélek Tebenned, mert végtelenül hű és irgalmas vagy.

Istenem, mindennél jobban szeretlek Téged, mert végtelenül jó és szeretetreméltó vagy. Amen.

Máriához, Jézus édesanyjához így szólj:

ÜDVÖZLÉGY MÁRIA!

Kegyelemmel teljes,

az Úr van Teveled,

áldott vagy Te az asszonyok között,

és áldott a Te méhednek gyümölcse: Jézus.

Asszonyunk, Szűz Mária,

Istennek szent Anyja,

imádkozzál érettünk bűnösökért,

most és halálunk óráján. Amen.

A reggeli, déli és esti harangszóra mondd:

AZ ÚR ANGYALA

köszönté Szűz Máriát,

és ő méhébe fogadá

a Szentlélektől szent Fiát.

Üdvözlégy Mária…

Íme, az Úr szolgálóleánya,

legyen nekem a te igéd szerint.

Üdvözlégy Mária…

És az Ige testté lőn,

és miköztünk lakozék.

Üdvözlégy Mária…

Imádkozzál érettünk Istennek szent Anyja!

Hogy méltók lehessünk Krisztus igéretére.

Könyörögjünk! Kérünk téged, Úristen, öntsd lelkünkbe szent kegyelmedet, hogy akik az angyali üzenet által szent Fiadnak, Jézus Krisztusnak megtestesülését megismertük, az Ő kínszenvedése és keresztje által a föltámadás dicsőségébe vitessünk. Krisztus, a mi Urunk által. Amen.

Esti Úr Angyala után imádkozzál a megholtakért:

Adj Uram, örök nyugodalmat nekik, és az örök világosság fényeskedjék nekik. Nyugodjanak békében. Amen.

Saját szavaiddal is imádkozhatsz, például így:

Úr Jézus! Te hozzánk hasonló emberré lettél. Sok éven keresztül itt a földön éltél, hogy megmondjad nekünk, milyen jó a mennyei Atya, mennyire szeret minket, és hogy mit kíván tőlünk. Tőled tudjuk, hogy a Te Atyád a mi Atyánk is, és azt akarja, hogy nagyon szeressük Őt. Segíts, hogy a mennyei Atyát mindennél jobban szeressem, jobban, mint az embereket, jobban, mint a játékaimat,jobban, mint a virágokat, és szeretetből teljesítsem akaratát. Boldog vagyok, hogy Istent Atyámnak szólíthatom. Bárcsak mindig kedves gyermeke lehetnék! Segíts nekem, Jézusom!

Amen.

Jézus, Mária és József Iegyetek mindenkor segítségemre. Amen.

Isten szól – válaszolok Neki.

Isten szól hozzád a virág illatában, a madárdalban, a csillagok millióiban. Hallod a hangját? Nem, csak tudod: a madárdal, vagy egy csodaszép virág, az égitestek fénye: üzenet számodra azok Alkotójától… Isten szól hozzád a templomban, a szentmisén, a szertartásokon, az orgona csodálatos muzsikájában… Isten szól hozzád a Szentírás szavával. Ha csendben maradsz, figyelsz, meghallod és megérted Isten szavát. Isten azt is szeretné, ha szavára válaszolnál. Válaszolj neki! Szebben, mintha szüleidtől kérnél valamit, őszintébben és nyíltabban, mintha legkedvesebb barátoddal beszélgetnél. Az Istennel való találkozás, beszélgetés: az imádság.

Szólj hozzá reggel, amikor felébredtél, és este, mielőtt lefekszel. Reggel az éjszakai pihenést köszönd meg neki, és kérd áldását az egész napra. Este – miközben visszagondolsz az eltelt napra – adj hálát Istennek a jóért, és kérj bocsánatot mulasztásaidért.

Imakönyvedben, sok imát találsz. Kérlek, válaszd ki a neked megfelelőt, mely segít abban, hogy egyedül, családod tagjaival, vagy barátaiddal, társaiddal – tudod, milyen jó közösen imádkozni! – felemeled szívedet Istenhez. Akit szeret az ember,arra gyakran gondol. Ha a mennyei Atyát gyemeki szívvel szereted, gyakran gondolsz rá, és megtapasztalod, hogy az ima milyen örömmel tölti be majd életedet.

Reggeli imádságok:

SZÍVEM ELSŐ GONDOLATA

Hozzád száll föl, Istenem!

Te őriztél meg az éjjel,

Maradj ma is énvelem!

Téged áldlak és imádlak,

Mint szerető gyermeked;

Szívem csakis azt akarja,

Ami kedves Teneked..

Édes Jézus, adj kegyelmet,

S őrizz engem szüntelen,

Hogy egész nap Neked éljek,

Tiszta szívvel, bűntelen.

Szűz Mária, Jézus Anyja,

Te mindnyájunk anvja vagy!

Oltalmazz meg minden bajtól,

Kísértésben el ne hagyj. Amen.

Saját szavaiddal is imádkozhatsz, pl. így:

Jó reggelt, Istenem! De jót aludtam! Köszönöm az éjszakát és ezt a reggelt, mely új napot hozott nekem. Segíts, hogy napközben se feledkezzem meg Rólad. Add, hogy mi valamennyien, kicsik és nagyok, mindig vidámak és jók lehessünk. Amen.

ISTENEM! Hozzád emelem szívemet, kérlek, áldj meg engem. Ma szívesen szótfogadok szüleimnek, nevelőimnek, jó leszek társaimhoz. Szűz Anyám vigyázz reám! Őrangyalom őrizz minden bajtól, s lelkemet a bűntől. Amen.

Felvirradt az Isten napja,

Aranyégen úszó labda,

Készülj lelkem az új napra,

Ajándékos Isten adta.

Annak neve legyen áldott,

Aki minket így megáldott,

Főldjeinkbe beleszántott

Szépségéből egy szilánkot.

Csillagoknak Teremtője

Vigyázz minden kicsi kőre,

Fűre-fára szőlőtőre,

S minden Téged köszöntőre.

*

MÁR KÉL a fénynek csillaga:

Esengve kérjük az Urat,

Járjon ma mindenütt velünk,

Ne rontsa ártás életünk.

Nyelvünket fogja fékre ma:

Ne szóljon rút perek szava.

Szemünket védőn óvja meg:

A hívságot ne lássa meg.

Lakjék szívünkben tisztaság,

Távozzék minden dőreség:

A testnek dőlyfét törje meg

Étel s italban hősi fék.

Hogy majd a nap ha távozott,

S az óra újra éjt hozott,

Lemondásunk szent éneke

Legyen az Úr dicsérete.

Dicsérjük az örök Atyát,

Dicsérjük egyszülött Fiát,

S a Lelket, a Vigasztalót,

Most és örök időkön át. Amen.

Derüljön ránk az Úrnak, a mi Istenünknek kedve.

Kezünk, szívünk munkáját, Uram, Te igazgasd. Amen.

(Az egyházi zsolozsma reggeli imájából)

Napközben

Ne hagyd magára a benned élő Istent. Napközben többször gondolj Rá egy-egy rövid imával.

Uram, áldd meg minden utamat, minden munkámat.

*

Istenem szeretlek, bánom bűneimet, segíts, hogy mindig jó gyermeked legyek.

*

Uram, add, hogy meglássam azokat az alkalmakat, melyekkel embertestvéreimen keresztül Neked tehetek.

*

Jézus Szíve, bízom benned!

Étkezés előtt

Istenem! Már nagyon éhesek vagyunk. Te adod a napot, Te küldöd az esőt, a Te áldásoddal növekszik minden. Add meg nekünk a mindennapi eledelt.

Édes Jézus, légy vendégünk,

Áldd meg, amit adtál nékünk. Amen.

Adjad Uram, hogy jól essék,

Jézus neve dicsértessék. Amen.

Étkezés után

Jézus ételt, s italt adott,

Az Ő neve legyen áldott. Amen.

Mi jóllaktunk –, hála Isten; annak is adj, kinek nincsen.

Uram, add áldásodat mindazokra, akiknek munkája hozzásegített ahhoz, hogy terített asztalhoz ülhettünk. Amen.

Tanulás előtt

Jöjj, Szentlélek Isten, világosítsd meg értelmemet.

Ampère, francia fizikus írta fiának: „Tanulj, keresd a fényt, de másik szemed az örökmécsesen legyen! Hallgasd a tudósokat, de csak az egyik füleddel! Írj, de csak az egyik kezeddel, a másikkal fogd Isten kezét, mint a gyermek az apjáét…”

Jézusom, gyermekkorodról azt mondja a Szentírás, hogy „növekedtél korban, bölcsességben és kedvességben Isten és az emberek előtt”. Milyen jó lenne, ha ez nekem is sikerülne. Ezért most is Rád gondolok, és kérdem: mit tennél helyemben, hogyan osztanád be az időmet. Légy velem, légy mintám és mértékem. Amen.

Tanulás után

Istenem, minden tudás Tőled van. Köszönöm, hogy értelmet adtál, és ma is sokat tanultam. Engedd, hogy a betűk, a számok, a tantárgyak mögött észrevegyem a dolgok célszerűségét és a természet törvényeit, melyeket Te alkottál. Amen.

Szüleimért

JÓ ISTEN, te adtál nékem

Szerető szülőket,

Jóságukért oltalmazzad

S áldd meg, kérlek, őket.

Add, hogy mindig úgy szeressem,

Mint Te Szűz Anyádat,

Add, hogy sose érje őket

Miattam a bánat. Amen.

JÉZUSOM, földi életedet 30 évig a családban töltötted, s ezzel megszentelted a családi életet. Kérlek, áldd meg édesapát és édesanyát. Adj nekik erőt, jó egészséget és boldogulást az életben. A Te szereteted tegye boldoggá családi életünket. Áldd meg terveinket, kösd össze megértésben szívünket. Segíts engem is, hogy jó gyermekük legyek és soha ne okozzak nekik szomorúságot. Amen.

Nagyszüleimért

Kérlek Jézusom, áldd meg nagyszüleimet. Adj nekik jó egészséget, de erőt is, hogy Istenben bízva fogadják a betegséget és a test gyengeségeit. Segíts minket családtagokat, hogy megértéssel és szeretettel tudjuk őket körülvenni. Amen.

Testvéreimért (testvéremért)

Istenem, áldd meg testvéreimet (testvéremet); add, hogy szeretetben éljünk együtt, soha ne veszekedjünk, ne irigykedjünk egymásra. Engedd, hogy mindig vidámak és hálásak legyünk, és sok örömet szerezzünk szüleinknek. Amen.

Tanítóimért, nevelőimért

Köszönöm Istenem, hogy olyan tanítókat adtál mellém, akik tudásukat önzetlenül átadják nekem. Áldd meg, és jutalmazd meg őket sok fáradságukért. Segíts abban, hogy minden jót és értékeset megtanuljak tőlük, és ezzel Neked is, nekik is örömet szerezzek. Amen.

Barátaimért

Jézusom, Neked is voltak barátaid. Köszönöm, hogy én is találtam barátokat. Te adtad őket nekem gondviselő szeretetedben. Engedd, hogy önzetlen szeretettel, kitartó barátsággal közösen törekedjünk a jóra! De mindenkinél jobban szeretlek Téged Jézusum. Te vagy az én legnagyobb és legjobb Barátom. Amen.

Hazámért

Istenem, földi hazát is adtál nekem, ezt az országot, ahol születtem, ahol azokkal élek együtt, akiket szeretek. Tarts távol tőlünk minden rosszat. Adj jó vezetőket, akik bölcsességgel kormányozzák az országot, és óvják népünk békéjét. Boldogasszony Anyánk, védd továbbra is hazánkat, és pártfogolj minket Szent Fiadnál. Amen.

Egyházamért

Úr Jézus! Mielőtt visszatértél az égbe, rábíztad Egyházadat Péterre. Az Ő utóda a pápa. Áldd meg a pápát, püspököket, papokat, egyházközségünk papjait és híveit. Adj mindnyájunknak erős hitet, kitartó reményt, és a Te szeretetedet. Amen.

Isten atyai szeretettel kíséri életedet, veled van. Mondd el Istennek saját szavaiddal mindazt, ami történt veled és körülötted, aminek örültél, ami miatt bánkódtál, s azt is, amit senki másnak nem tudsz elmondani. Jó azt tudnod, hogy van Valaki, aki szeret, akinek te nagyon fontos vagy, aki veled örül, aki megért, s ha szomorú vagy, megvigasztal.

ISTENEM, TE ADSZ örömet és vidámságot a tiszta szívű, jóakaratú embereknek.

Engedd, hogy minden adományodnak örülni tudjak és észrevegyem sok jóságodat…

Segíts, hogy ne veszítsem el a kedvemet, ha sikertelenség, vagy megbántás ér…

Add, Jézusom, hogy jó akarattal legyek mindenki iránt és észrevegyem, ha valaki segítségre szorul. Amen.

Jézus, az örök hazában így szól majd az üdvözültekhez:

„Jöjjetek, Atyám áldottai, vegyétek birtokba a világ kezdetétől nektek készített országot! Éhes voltam, és adtatok ennem. Szomjas voltam, és adtatok innom. Idegen voltam, és befogadtatok. Beteg voltam, és meglátogattatok engem… Bizony mondom nektek, hogy amit legkisebb testvéreim közül eggyel is tettetek, velem tettétek” (Máté 25, 34-40). Hogy az Úr Jézus majd hozzánk is így szólhasson, gyakoroljuk az irgalmasság testi és lelki cselekedeteit. Ezek a következők:

Az irgalmasság lelki cselekedetei:

1. Bűnösöket meginteni,

2. Tudatlanokat tanítani,

3. Kételkedőknek jó tanácsot adni,

4. Élőkért és holtakért imádkozni,

5. Szomorúakat vigasztalni,

6. Igazságtalanságokat békével tűrni,

7. Ellenünk vétkezőknek megbocsátani.

Az irgalmasság testi cselekedetei:

1. Éhezőknek ételt adni,

2. Szomjazóknak italt adni,

3. Mezíteleneket felruházni,

4. Fogságban lévőket kiváltani,

5. Betegeket látogatni,

6. Utasoknak szállást adni,

7 Halottakat eltemetni.

Esti imádságok

Ó, ÉDES ISTENEM,

Hálatelt a lelkem,

Hogy egész napon át Úgy szerettél engem.

Bánom sok vétkemet,

Szent Fiadnak vére

Mossa meg kegyesen

szívemet fehérre.

Virrasszon felettem

Gondviselő szemed,

Kérlek, óvd ez éjjel

Testemet, lelkemet.

Szűz Anyám s Őrangyal,

Legyetek énvelem,

Ha Ti rám vigyáztok,

Nyugodt lesz éjjelem. Amen

Rövid lelkiismeretvizsgálat:

Gondoltam-e napközben Istenre…

Engedelmes voltam-e szüleimnek, nevelőimnek… Tisztelettel voltam-e az idősebbek iránt… Békességes voltam-e testvéreimmel, társaimmal… Igyekeztem-e megbocsátani a megbántást… Nem hazudtam-e… Nem torkoskodtam-e… Kötelességeimnek hogyan tettem eleget: iskolában, otthon… Az időmet hogyan használtam fel…

MENNYEI ATYÁM, most, hogy végiggondoltam az egész napomat, látom, hogy sok olyasmit tettem, aminek Te nem örülsz. Sok a hibám, mulasztásom, amit szívből sajnálok és kérlek, bocsáss meg nekem. Istenem add, hogy holnap jobb legyek és úgy tegyek mindent, ahogy azt Te akarod.

JÓSÁGOS ISTENEM, atyai kezedbe ajánlom szeretteimet. Kérlek, add meg nekem azt a kegyelmet, hogy mindig bízzak jóságodban, hogy biztonságban nyugodjam szerető karjaidban most és mindörökké. Amen.

Közös esti ima

Este együtt a család. Imádkozzatok közösen. Oszd fel az imádságokat: édesanya lehet az előimádkozó; édesapa adja az áldást; te olvashatod az evangéliumi részt. A himnuszt és zsoltárt közösen, vagy felváltva mondjátok. Ha egyedül vagy, akkor is elmondhatod családod, barátaid, Egyházunk nevében. Változtathatjátok a liturgikus időszaknak megfelelően a Szentírási részletet, zsoltárt is. A szerepeket is cserélhetitek.

Előimádkozó:

Istenem, jöjj segítségemre!

Mind:

Uram, segíts meg engem!

Előimádkozó:

Most vizsgáljuk meg lelkiismeretünket, és kérdezzük meg:

Hogyan használtam fel az időmet?… Szakítottam-e időt az imádságra?… Szereztem-e ma örömet valakinek?… Segítettem-e ma másoknak?… otthon, iskolában… utcán… barátaim körében… Vétettem-e súlyos dologban?… végül: történt-e valami, amiről szüleim, testvéreim előtt most be kell számolnom… Holnapi terveim… Jó szándékom…?

Mind:

Gyónom a mindenható Istennek és nektek testvéreim, hogy sokszor és sokat vétkeztem: gondolattal, szóval, cselekedettel és mulasztással. Én vétkem, én vétkem, én igen nagy vétkem. Kérem azért a boldogságos, mindenkor szeplőtelen Szűz Máriát, az összes angyalokat és szenteket, és titeket testvéreim, hogy imádkozzatok érettem Urunkhoz, Istenünkhöz.

Előimádkozó:

Irgalmazzon nekünk a mindenható Isten, bocsássa meg bűneinket, és vezessen el az örök életre.

ESTI HIMNUSZ

Felváltva:

Immár a nap leáldozott,

Teremtőnk kérünk Tégedet:

légy kegyes és maradj velünk,

Őrizzed, óvjad népedet.

Álmodjék rólad a szívünk,

Álmunkban is Te légy velünk:

Téged dicsérjen énekünk,

Midőn új napra ébredünk!

Adj nekünk üdvös életet,

Szítsd fel a szív fáradt tüzét:

A ránk törő rút éjhomályt

Világosságod rontsa szét!

Mind:

Kérünk, mindenható Atyánk,

Úr Jézus Krisztus érdemén,

Ki Szentlélekkel és Veled

Uralkodik, s örökkén él. Amen.

Felváltva:

40. ZSOLTÁR

Az Urat hívtam szüntelen,

hozzám hajolt,

hogy kiáltásom hallja.

Új éneket adott ajkamra,

hogy Istenünket

himnuszban dicsérjem.

Aki az Úrban bízik,

boldog ember!

Csalóka bálványokhoz

nem szalad.

Oly hatalmasok, Uram,

tetteid!

Ó Istenem,

csodásak alkotásaid!

Gondolataid mirólunk

túltesznek mindenen:

Nem tudnám elsorolni,

mert számuk végtelen.

Hogy akaratod teljesítsem,

Isten, ez a vágyam;

törvényedet

szívembe zártam.

Dicsőség az Atya, a Fiú

és a Szentlélek Istennek,

miképpen kezdetben, most,

és mindörökké. Amen.

Előimádkozó:

Uram, hallgasd meg

könyörgésemet!

Mind:

És kiáltásom jusson eléd!

Következik a Szentírásból egy szakasz, melyet szabadon választhattok meg. Előtte elénekelhetitek a Jőjj, Szentlélek Úristen (259. ének) kezdetű éneket, vagy mást, a liturgikus időnek megfelelőt.

Felolvasó:

Isten üzenetét olvasom (Máté 5,13-16):

„Ti vagytok a föld sója – mondja Jézus.

Ha a só ízét veszti, mivel sózzák meg?

Nem való már egyébre, mint hogy kidobják és széttapossák az emberek. Ti vagytok a világ világossága. A hegyen épült város el nem rejthető. És, ha világosságot gyújtanak, nem teszik véka alá, hanem a tartóra, hogy világítson a ház minden lakójának. Így világítson világosságtok az emberek előtt, hogy lássák jótetteiteket, és magasztalják mennyei Atyátokat.” Ez az Isten igéje!

Mind:

Istennek legyen hála!

Ezután értelmezitek a felolvasott szöveget. Mit mond nektek ez a Szentírási szakasz?

Előimádkozó:

Könyörögjünk! Jöjj el otthonunkba, Urunk, és védj meg mindnyájunkat. Angyalaid segítsenek és őrizzenek minket, hogy békében pihenjünk, és áldásod mindig legyen velünk. Amen.

Áldást adó:

Áldjon meg minket a mindenható Isten: az Atya, a Fiú és a Szentlélek.

Mind:

Nyugodalmas jó éjszakát, boldog felvirradást.

Záró antifóna:

Áldott szép Úrnőnk a mennyben,

Közösen:

rólad angyalok ajka zengjen: Áldott gyökér, égi ajtó, földnek drága napfényt adó!

Örülj szép Szűz, dicső, ékes, nincsen más ily tiszta fényes: szép vagy, az Úr legyen véled,

Krisztust értünk

imáddal kérleld!

Hiszek Jézus Krisztusban, Ő az én üdvözítőm

Jézus az Út és az Élet,

Ő a célod és reményed,

Ő végtelenül jóságos,

s az Ő anyja Boldogságos.

Az Atyának Egyszülötte,

öröktől fogva nemzette.

Ő megváltásunk záloga,

az Atyának örök Fia.

A szentségi élet

Urunk színeváltozásáról olvassuk a Szentírásban: „Ekkor felhő ereszkedett alá, s árnyéka rájuk vetődőtt (apostolokra). A felhőből szózat hallatszott: Ez az én szeretett Fiam, Őt hallgassátok!” (Márk 9,7)

Jézus Krisztus a mennyei Atya Fia. Azért jött, hogy minket megváltson és mennyei Atyjához elvezessen. Tanításával megmutatta a mennyei Atyához vezető utat, szenvedésével, halálával és feltámadásával pedig megváltott minket. Ő a mi példaképünk; ha őt követjük, mi is eljutunk a mennyei Atyához.

Jézus minden embert üdvözíteni akar, ezért alapította egyházát, és az egyházra bízta a szentségeket. Hét szentséget rendelt. A szentségek méltó vételével Istentől ajándékot kapunk; ezt az ajándékot nevezzük Isten kegyelmének; van segítő és megszentelő kegyelem.

A hét szentség:

Keresztség,

Bérmálás,

Oltáriszentség,

Bűnbánat szentsége,

Betegek szentsége,

Egyházirend (papszentelés),

Házasság.

A szentségeket az egyház szertartás (liturgia) keretében szolgáltatja ki.

A keresztség szentsége

Jézus meghagyta apostolainak:

„Menjetek, tegyétek tanítványommá mind a népeket! Kereszteljétek meg őket az Atya és a Fiú és a Szentlélek nevében” (Máté 28,19).

Amikor még egészen kicsi voltál, nagyon nagy dolog történt veled! A keresztelő atya háromszor kereszt alakban vízzel leöntötte a fejedet és azt mondta:

„N… én megkeresztellek téged az Atya + és a Fiú + és a Szentlélek + nevében.”

Akkor lettél keresztény. A keresztség szentsége letörölte lelkedről az áteredő bűnt, Isten kedves gyermeke, és a Szentháromság élő temploma lettél. Szüleid, keresztszüleid megígérték helyetted, hogy az egyház hű tagja leszel és ellene mondasz a gonosz lélek kísértéseinek. Ezt most már tudatosan kell vállalnod!

Mennyei Atyám, hálásan köszönöm, hogy keresztény vagyok. Áldd meg szüleimet, keresztszüleimet, akik felelősséget vállaltak értem, és tartsd meg őket szeretetedben! Nekem pedig add, hogy a Szentlélek kegyelmével hitünk igazságait megismerjem, a gonosz lélek kísértéseinek ne engedjek, és öntudatos keresztény életet éljek. Amen.

A szertartás végén életutadra bocsátott a keresztelő atya: „N…, menj békében és az Úr legyen veled.” Akinek a nevét (N…) kaptad a keresztségben, az a védőszented:

VÉDŐSZENTEM …, akinek nevét a keresztségben kaptam, kérlek pártfogolj engem, és légy közbenjáróm Istennél. Követni akarlak az Istenhez való hűségben, hogy majd veled együtt dicsőíthessem Őt az égben! Amen.

A keresztség szentségére az Egyház a nagyszombati liturgiában emlékezik, és január 2. vasárnapján, Urunk megkeresztelkedésének emléknapján.

A bérmálás szentsége

Jézus megígérte: „….én majd kérem az Atyát és más Vigasztalót ad nektek: az Igazság Lelkét, aki örökké veletek marad…” (János 14,16)

A Szentlélek pünkösd ünnepén szállt le az apostolokra.

A bérmálás szentségében a Szentlélek Isten tér a szívedbe. Megvilágosítja értelmedet, hogy mindazt, amit szent hitünk tanít, helyesen felismerd: megérősít, hogy Isten parancsait – még ha sokszor nehéz is – hűségesen megtartsd; és megszentel, hogy viselkedéseddel tanúságot tégy hitedről és Isten szeretetéről.

Ima a Szentlélekhez

Szentlélek Isten! Világosítsd meg értelmemet, hogy felismerjem Isten akaratát. Erősítsd meg akaratomat, hogy mindig azt tegyem, ami kedves Isten előtt. Szenteld meg szívemet, hogy Isten hűséges gyermeke, és a Szentháromság temploma maradjak! Amen.

A bérmálás szertartása:

A püspök krizmába (olaj és balzsam keveréke) mártja jobb hüvelykujját, és keresztet rajzol a bérmálkozó homlokára, miközben

mondja:

Vedd a Szentlélek ajándékának jelét!

Felelet:

Amen.

Békesség veled!

Felelet:

És a te lelkeddel.

Pünkösdkor, a Szentlélek ünnepén adj hálát a nagy kegyelemért, amit bérmálkozásod napján kaptál. A bérmálás szentségében a Szentlélek nagykorúvá tesz bennünket és részesít a megváltás kegyelmeiben.

Az Oltáriszentség

Jézus az Utolsó Vacsora alkalmával: „Vacsora közben kezébe vette a kenyeret, megáldotta, megtörte és odanyújtotta tanítványainak, ezekkel a szavakkal: – Vegyétek és egyétek, ez az én testem! – Ugyanígy kezébe vette a kelyhet is, hálát adott és ezekkel a szavakkal nyújtotta nekik: – Igyatok ebből mindnyájan, mert ez az én vérem, mely értetek és sokakért kiontatik a bűnök bocsánatára.” (Máté 26,26-29)

Az Úr Jézus így adta szeretetének jelét az utolsó vacsorán. A kenyeret és a bort saját testévé és vérévé változtatta. Fölajánlotta magát áldozatul a mennyei Atyának, hogy kiengesztelje bűneinkért. Mi nem tudtuk volna Istent kiengesztelni, hiszen Ő olyan nagy és mi olyan kicsinyek vagyunk. Ezt egyedül az Úr Jézus tehette meg, mert Ő Isten Fia. Nem volt könnyű Neki végigmenni a keresztúton és elszenvedni a kereszthalált, de megtette Atyjáért, akit szeret és értünk is, mert minket is szeret. Ezért nemcsak kötelességből veszünk részt a szentmisén, hanem azért, mert szeretjük az Úr Jézust, és hálásak vagyunk neki. A szentmisében tehát maga Jézus jön közénk, amikor a pap a kenyeret és a bort átváltoztatja Jézus testévé és vérévé. A szentáldozásban pedig szívünkbe jön, megajándékoz önmagával, hogy életünk egybeforrjon az Ő isteni életével.

A vasárnapi, ünnepnapi szentmisét soha ne mulaszd el.

Ha teheted, vasárnaponként a diákmisére menj, ott hangzik el a neked szóló tanítás. Lehetőleg minden szentmisén áldozzál.

Őt magasztalva lépjetek be kapuján,

énekelve vonuljatok hajlékába,

szent nevét áldjátok és dicsérjétek.

Mert valóban jó az Úr,

irgalmassága örökké megmarad,

és hűsége nemzedékről, nemzedékre!

(99. zsoltárból)

A szentmise állandó részei

Isten népe ujjongj már,

Isten szeret minket.

Ez a nap Istené,

váljék misénk életté,

szívünk legyen tiszta.

Bevezető rész

A szentmise Isten népének közös áldozata, azaz, nemcsak megjelenünk, hanem tevékenyen részt veszünk: a miséző pappal együtt mutatjuk be. Ezért az egyes részekre a következő imákkal készülj fel.

I. AZ IGE LITURGIÁJA

Jézusom, figyelmesen hallgatom üzenetedet, ami Isten végtelen szeretetéről és irgalmáról szól.

1. Olvasmány (Ószövetségi Szentírásból)

2. Szentlecke (Újszövetség: Apostolok cselekedetei, levelei, Jelenések könyvéből)

3. Evangélium (Jézus maga tanít minket)

II. AZ ÁLDOZAT LITURGIÁJA

1. Az áldozati kenyér és bor felajánlása:

Istenem, egész életemet felajánlom Neked. Minden erőfeszítésemet, tanulást… játékot… örömeimet, gondjaimat… Fogadd el szándékomat… amiért a szentmisét felajánlom.

2. Áldozati imádságok, az áldozat bemutatása: A miséző pap átváltoztatja a kenyeret Krisztus testévé, a bort Krisztus vérévé. Jézusom, hiszem hogy itt vagy!

3. Az áldozás szertartása: Jézusom, pár pillanat, és lakomádhoz járulok, szívembe fogadlak Téged. Én uram, és Istenem!

Befejező rész

Vidáman megyünk haza a templomból Isten áldásával. Jézusom, járj mindenütt velünk. Érezzék meg rajtunk az emberek, hogy Veled találkoztunk. Áldjon meg minket az Atya, a Fiú és a Szentlélek. Amen.

A MISE RENDJE:

Pap:

Az Atya, a Fiú és a Szentlélek nevében.

Mind:

Amen.

A HÍVEK ÜDVÖZLÉSE

Pap:

A mi Urunk, Jézus Krisztus kegyelme, az Atyaisten szeretete és a Szentlélek egyesítő ereje legyen mindnyájatokkal!

Mind:

És a te lelkeddel!

(vagy)

Pap:

Kegyelem nektek és békesség Atyánktól, az Istentől és Urunktól, Jézus Krisztustól!

Mind:

Áldott legyen az Isten, a mi Urunk, Jézus Krisztus Atyja!

(vagy)

Pap:

Az Úr legyen veletek!

(Püspök: Békesség veletek!)

Mind:

És a te lelkeddel!

BŰNBÁNATI IMA

Pap:

Testvéreim! Vizsgáljuk meg lelkiismeretünket, és bánjuk meg bűneinket, hogy méltóképpen ünnepelhessük az Úr szent titkait!

(Csend: lelkiismeretvizsgálat)

Pap és

Mind

Gyónom a mindenható Istennek

és nektek testvéreim, hogy sokszor és sokat vétkeztem: gondolattal, szóval, cselekedettel és mulasztással:

(mellünket verve mondjuk)

én vétkem, én vétkem, én igen nagy vétkem. Kérem ezért a Boldogságos mindenkor Szeplőtelen Szűz Máriát,

az összes angyalokat és szenteket, és titeket, testvéreim, hogy imádkozzatok érettem Urunkhoz Istenünkhöz.

Pap:

Irgalmazzon nekünk a Mindenható Isten, bocsássa meg bűneinket, és vezessen el az örök életre!

Mind:

Amen.

(vagy)

(csend: lelkiismeretvizsgálat)

Pap:

Urunk, Istenünk, könyörülj rajtunk!

Mind:

Mert vétkeztünk ellened.

Pap:

Urunk mutasd meg nekünk irgalmasságodat!

Mind:

És add meg nekünk az üdvösséget!

Pap:

Irgalmazzon nekünk a mindenható Isten, bocsássa meg bűneinket, és vezessen el az örök életre.

Mind:

Amen.

(vagy)

Pap:

Testvéreim! Vizsgáljuk meg lelkiismeretünket, és bánjuk meg bűneinket, hogy méltóképpen ünnepelhessük az Úr szent titkait.

(csend: lelkiismeretvizsgálat)

Pap:

Jézus Krisztus, akit elküldött az Atya, hogy gyógyítsd a töredelmes szívűket:

Uram, irgalmazz!

Mind:

Uram, irgalmazz!

Pap:

Jézus Krisztus, aki eljöttél, hogy magadhoz hívjad a bűnösöket:

Krisztus, kegyelmezz!

Mind:

Krisztus, kegyelmezz!

Pap:

Jézus Krisztus, aki az Atya jobbján ülsz, hogy közbenjárj értünk:

Uram, irgalmazz!

Mind:

Uram, irgalmazz!

Pap:

Irgalmazzon nekünk a mindenható Isten, bocsássa meg bűneinket, és vezessen el az örök életre.

Mind:

Amen.

KYRIE

Pap:

Uram, irgalmazz!

Mind:

Uram, irgalmazz!

Pap:

Krisztus, kegyelmezz!

Mind:

Krisztus, kegyelmezz!

Pap:

Uram, irgalmazz!

Mind:

Uram, irgalmazz!

GLORIA

Pap:

Dicsőség a magasságban Istennek,

Mind:

és a földön békesség a jóakaratú embereknek.

Dicsőítünk Téged, áldunk Téged,

imádunk Téged, magasztalunk Téged,

hálát adunk neked nagy dicsőségedért.

Urunk és Istenünk! Mennyei Király!

Mindenható Atyaisten! Urunk, Jézus Krisztus: egyszülött Fiú, Urunk és Istenünk,

Isten báránya, az Atyának Fia! Te elveszed a világ bűneit:

Irgalmazz nekünk!

Te elveszed a világ bűneit:

hallgasd meg könyörgésünket!

Te az Atya jobbján ülsz:

Irgalmazz nekünk!

Mert egyedül te vagy a Szent,

te vagy az Úr,

te vagy az egyetlen Fölség:

Jézus Krisztus,

a Szentlélekkel együtt

az Atyaisten dicsőségében! Amen.

KÖNYÖRGÉS

Pap:

Könyörögjünk!

(rövid csend: kéréseinkre gondolunk)

Pap:

(a könyörgés végén:)

Mindörökkön-örökké.

Mind:

Amen.

I. AZ IGE LITURGIÁJA

OLVASMÁNY

Lektor:

Olvasmány… könyvéből.

Lektor:

(az olvasmány végén:)

Ez az Isten igéje.

Mind:

Istennek legyen hála!

Zsoltárének.

SZENTLECKE

Lektor:

Szentlecke… leveléből.

Lektor:

(a szentlecke végén:)

Ez az Isten igéje.

Mind:

Istennek legyen hála!

Allelujás vers.

EVANGÉLIUM

Pap:

Az Úr legyen veletek!

Mind:

És a te lelkeddel!

Pap:

Evangélium Szent… könyvéből.

Mind:

Dicsőség neked Istenünk!

Pap:

(az evangélium végén:)

Ezek az evangélium igéi.

Mind:

Áldunk téged, Krisztus!

CREDO

Pap:

Hiszek az egy Istenben,

Mind:

mindenható Atyában,

mennynek és földnek,

minden láthatónak és láthatatlannak Teremtőjében,

hiszek az egy Úrban:

Jézus Krisztusban,

Isten egyszülött Fiában,

Aki az Atyától született

az idő kezdete előtt.

Isten az Istentől,

Világosság a világosságtól,

valóságos Isten a valóságos Istentől.

Született, de nem teremtmény:

az Atyával egylényegű,

és minden által lett.

Értünk emberekért, a mi üdvösségünkért

leszállott a mennyből.

(mélyen meghajlunk)

Megtestesült a Szentlélek erejéből Szűz Máriától,

és emberré lett.

(felegyenesedünk)

Poncius Pilátus alatt értünk keresztre feszítették,

kínhalált szenvedett, és eltemették.

Harmadnapra föltámadott az Írások szerint,

fölment a mennybe,

ott ül az Atyának jobbján,

de újra eljön dicsőségben,

ítélni élőket és holtakat,

és országának nem lesz vége.

Hiszek a Szentlélekben,

Urunkban és éltetőnkben,

Aki az Atyától és a Fiútól származik.

Akit éppúgy imádunk és dicsőítünk, mint az Atyát és a Fiút.

Ő szólt a próféták szavával.

Hiszek az egy, szent, katolikus és apostoli Anyaszentegyházban,

vallom az egy keresztséget a bűnök bocsánatára,

várom a holtak föltámadását

és az eljövendő örök életet.

Amen.

EGYETEMES KÖNYÖRGÉSEK

Mind:

(az egyes kérések után)

Kérünk téged, hallgass meg minket!

Pap:

(a kérések után könyörgést mond, melynek befejezése):

Krisztus, a mi Urunk által. (vagy)… mindörökkön-örökké.

Mind:

Amen.

II. AZ ÁLDOZAT LITURGIÁJA

1. AZ ÁLDOZATI ADOMÁNYOK ELŐKÉSZÍTÉSE

A KENYÉR FELAJÁNLÁSA

Pap:

Áldott vagy, Urunk, mindenség Istene, mert a te bőkezűségedből kaptuk a kenyeret. Fölajánljuk neked, mint a föld termését és az emberi munka gyümölcsét. Ebből lesz számunkra az élet kenyere.

Mind:

Áldott legyen az Isten mindörökké!

A BOR FELAJÁNLÁSA

Pap:

Áldott vagy, Urunk, mindenség Istene, mert a te bőkezűségedből kaptuk a bort. Fölajánljuk neked, mint a szőlőtő termését és az emberi munka gyümölcsét. Ebből lesz számunkra a lélek itala.

Mind:

Áldott legyen az Isten mindörökké!

A felajánlás végén

Pap:

Imádkozzatok testvéreim, hogy áldozatunk kedves legyen a mindenható Atyaisten előtt!

Mind:

Fogadja el az Úr kezedből az áldozatot nevének dicséretére és dicsőségére, mindannyiunk és az egész Anyaszentegyház javára!

Felajánló könyörgés

Pap:

(a könyörgés végén:) Krisztus, a mi Urunk által.

(vagy)… mindörökkön-örökké.

Mind:

Amen.

2. AZ ÁLDOZATI IMÁDSÁG A.

PREFÁCIÓ

Pap:

Az Úr legyen veletek!

Mind:

És a te lelkeddel!

Pap:

Emeljük föl szívünket!

Mind:

Fölemeltük az Úrhoz.

Pap:

Adjunk hálát Urunknak, Istenünknek!

Mind:

Méltó és igazságos!

Pap:

Mert bizony méltó és igazságos, illő és üdvös, hogy mindig és mindenütt hálát adjunk, Szentséges Atyánk, néked, szeretett Fiad, Jézus Krisztus által. A te örök igéd ő, általa alkottál mindent, és őt küldted, hogy Üdvözítőnk és Megváltónk legyen; ezért öltött a Szentlélektől testet, és született a Szent Szűztől. Majd akaratodat teljeítve, és szent népet szerezve néked, a keresztfán kitárt karral elszenvedte a kínhalált, hogy fölold,ja a halálnak átkát, és a föltámadásról bizonyságot adjon nékünk. Mi ezért az angyalokkal és az összes szentekkel együtt dicsőségedet hirdetjük, és egy, szívvel zeng,jük:

SANCTUS

Pap:

Szent vagy, szent vagy, szent vagy

Mind:

mindenség Ura, Istene!

Dicsőséged betölti a mennyet és a földet.

Hozsanna a magasságban!

Áldott, aki jön az Úr nevében.

Hozsanna a magasságban!

Pap:

Valóban szent vagy Istenünk, minden szentség forrása. Kérünk tehát, szenteld meg ezt az adományt Szentlelked harmatával, hogy legyen ez számunkra a mi Urunk, Jézus Krisztusnak teste + és + vére. Ő, mielőtt önként átadta magát a szenvedésre, kezébe vette a kenyeret, majd hálát adott, megtörte, tanítványainak adta, és így szólt:

VEGYÉTEK, ÉS EGYETEK

EBBŐL MINDNYÁJAN:

MERT EZ AZ ÉN TESTEM,

MELY ÉRTETEK ADATIK.

Pap:

A vacsora után ugyanígy kezébe vette a kelyhet is, majd ismét hálát adott, udaadta tanítványainak, és így szólt:

VEGYÉTEK, ÉS IGYATOK

EBBŐL MINDNYÁJAN:

MERT EZ AZ ÉN VÉREM KELYHE,

AZ ÚJ ÉS ÖRÖK SZÖVETSÉGÉ,

MELY ÉRTETEK ÉS SOKAKÉRT KIONTATIK

A BŰNÖK BOCSÁNATÁRA.

EZT CSELEKEDJÉTEK AZ ÉN EMLÉKEZETEMRE

Pap:

ÍME, HITÜNK SZENT TITKA

Mind:

Halálodat hirdetjük, Urunk, és hittel valljuk föltámadásodat, amíg el nem jössz.

(vagy)

2. Valahányszor esszük ezt a kenyeret, és iszunk ebből a kehelyből, halálodat hirdetjük, Urunk, amíg el nem jössz.

(vagy)

3. Üdvözíts bennünket, világ Megváltója, ki kereszted és föltámadásod által megmentettél minket!

Pap:

Ezért tehát Fiad halálának és föltámadásának emlékét ünnepelve, fölajánljuk néked, Istenünk, az Élet Kenyerét és az üdvösség kelvhét, és hálát adunk, mert arra méltattál minket, hogy színed előtt állhatunk és szolgálhatunk néked. Kérve kérünk, gyűjtsön egybe a Szentlélek mindnyájunkat, akik Krisztus testében és vérében részesülünk.

Viseld szíveden, Urunk, egyházad sorsát az egész világon, tedd tökéletessé a szeretetben N. pápánkkal, N. püspökünkkel, és az egész papsággal együtt. Emlékezzél meg a föltámadás reményében elhunt testvéreinkről is, valamint az összes megholtakről, akik irgalmat találtak nálad, és bocsásd őket szent színed látására.

Könyörülj, kérünk, mindnyájunkon, hogy az Isten anyjával, a boldogságos Szűz Máriával, a szent apostolokkal és minden szenttel együtt, akik előtted kezdettől fogva kedvesek voltak, részesei lehessünk az örök életnek, és dicsőítve magasztaljunk téged, Jézus Krisztus a te Fiad által.

2. ÁLDOZATI IMÁDSÁG B.

II. sz. Misekánon a Gyermekmisékre

Pap:

Az Úr legyen veletek!

Mind:

És a te lelkeddel!

Pap:

Emeljük föl szívünket!

Mind:

Fölemeltük az Úrhoz.

Pap:

Adjunk hálát Urunknak, Istenünknek!

Mind:

Méltó és igazságos!

Pap:

Szeretetre méltó Atyánk, igazán nagy öröm nekünk, hogy hálát adhatunk Neked, és Jézus Krisztussal egy ütt magasztalunk Téged.

Mind:

Dicsőség neked, Istenünk, aki ennyire szeretsz minket!

Pap:

Annyira szerettél minket, hogy megteremtetted értünk ezt a nagy és csodaszép világot.

Mind:

Dicsőség neked Istenünk, aki ennyire szeretsz minket!

Pap:

Annyira szerettél minket, hogy nekünk adtad Fiadat, Jézust, aki elvezet bennünket hozzád.

Mind:

Dicsőség neked, Istenünk, aki ennyire szeretsz minket!

Pap:

Annyira szeretsz minket, hogy mindnyájunkat Jézus köré gyűjtesz, mint egy nagy családnak fiait.

Mind:

Dicsőség neked, Istenünk, aki ennyire szeretsz minket!

Pap:

Köszönjük, hogy ennyire szeretsz minket, és ilyen nagy ajándékot adtál nekünk. Ezért az angyalokkal és szentekkel együtt téged imádva zengjük (mondjuk):

Mind:

Szent vagy, szent vagy, szent vagy

mindenség Ura, Istene!

Dicsőséged betölti a mennyet és a földet.

Hozsanna a magasságban!

Áldott, aki jön az Úr nevében.

Hozsanna a magasságban!

Pap:

Valóban szent vagy Istenünk, és áldott a te szent Fiad, Jézus, a kicsinyek és szegények barátja, akit elküldtél hozzánk.

Ő azért jött, hogy megtanítson minket, hogyan szerethetünk téged, és hogyan szeressük egymást.

Eljött azért is, hogy a szívekből elűzze a rosszat, és így egymásnak barátai lehessünk, és ne gyűlöljék egymást az emberek, hanem mindenki boldog lehessen. Ő megígérte nekünk a Szentlelket, aki mindenap megsegít minket, hogy a te életedből éljünk.

Mind:

Áldott, aki jön az Úr nevében. Hozsanna a magasságban!

Pap:

Istenünk, Atyánk, kérünk téged, küldd el Szentlelkedet, hogy a kenyér és bor, amit Neked ajándékul hoztunk, Teste + és Vére + legyen Urunknak, Jézus Krisztusnak.

Szenvedése előtti estén megmutatta nekünk Jézus, mily végtelenül szeret minket. Amikor együtt volt tanítványaival az Utolsó Vacsorán, kezébe vette a kenyeret, hálát adott Neked, megtörte, nekik adta és igy szólt:

VEGYÉTEK, ÉS EGYETEK EBBŐL MINDNYÁJAN:

MERT EZ AZ ÉN TESTEM, MELY ÉRTETEK ADATIK.

Mind:

Itt van köztünk Jézus, aki értünk adta önmagát!

Pap:

(kezébe veszi a kelyhet)

Ugyanígy kezébe vette a borral telt kelyhet, ismét hálaimát mondott, odaadta nekik a kelyhet, és így szólt:

VEGYÉTEK, ÉS IGYATOK EBBŐL MINDNYÁJAN:

MERT EZ AZ ÉN VÉREM KELYHE,

AZ ÚJ ÉS ÖRÖK SZÖVETSÉGÉ,

AMELY ÉRTETEK ÉS SOKAKÉRT KIONTATIK

A BŰNÖK BOCSÁNATÁRA.

Mind:

Itt van köztünk Jézus, aki értünk adta önmagát!

Pap:

Ezután megparancsolta nekik:

EZT CSELEKEDJÉTEK AZ ÉN EMLÉKEZETEMRE!

Megemlékezünk tehát, szeretett Atyánk, hogy Jézus, a világ üdvözítője meghalt és feltámadt, és önmagát a kezünkbe adta, hogy áldozatul bemutassuk Neked, és általa eljussunk hozzád.

Mind:

Köszönjük neked, Istenünk, örömmel dicsérünk Téged!

vagy:

Dicsérünk és áldunk téged, Istenünk, és hálát adunk neked.

Pap:

Hallgass meg minket, Urunk, Istenünk!

Ajándékozd Szentlelkedet azoknak, akik a te lakomádon résztvesznek, hogy mindnyájunk szíve egy legyen az egyházban N pápánkkal, N püspökünkkel, a többi püspökkel és mindazokkal együtt, akik népedet szolgálják.

Mind:

Egy test vagyunk Krisztusban, és együtt dicsőítünk Téged!

Pap:

Ne feledkezzél meg azokról, akiket szeretünk (…), és azokról sem, akiket nem szerettünk eléggé. Emlékezzél meg azokról is, akik Tehozzád tartoztak, amikor elköltöztek ebből a világból és jóságosan nyisd meg nekik házadat…

Mind:

Legyenek egy test a te dicsőségedre!

Pap:

Kérünk, hogy egykor gyűjts egybe minket is magadnál, és Isten Anyjával, égi édesanyánkkal, a Boldogságos Szűz Máriával örökké ünnepelhessünk országodban nálad, ahol a mi Urunk, Jézus Krisztus minden barátja vég nélkül énekel neked.

Mind:

(ha megfelelőnek látszik)

Legyenek egy test a te dicsőségedre!

Pap:

(a szentostyát és a kelyhet felemelve mondja:)

Őáltala, Ővele és Őbenne a tied, mindenható Atyaisten a Szentlélekkel egységben, minden tisztelet és dicsőség, mindörökkön örökké.

Mind:

Amen.

3. AZ ÁLDOZÁS SZERTARTÁSA

AZ ÚR IMÁDSÁGA

Pap:

Üdvözítőnk parancsára és isteni tanítása szerint így imádkozunk:

Pap és

Miatyánk, ki vagy a mennyekben:

Mind:

szenteltessék meg a Te neved.

Jöjjön el a Te országod.

Legyen meg a Te akaratod, miképpen mennyben, azonképpen itt a földön is.

Mindennapi kenyerünket add meg nekünk ma,

és bocsásd meg a mi vétkeinket, miképpen mi is megbocsátunk az ellenünk vétkezőknek,

és ne vígy minket a kísértésbe,

de szabadíts meg a gonosztól!

Pap:

Szabadíts meg kérünk, Urunk, minden gonosztól! Adj kegyesen békét napjainkban, hogy irgalmadból mindenkor bűn és baj nélkül éljünk, míg reménykedve várjuk az örök boldogságot és Megváltónknak, Jézus Krisztusnak dicsőséges eljöttét.

Mind:

Mert tiéd az ország, a hatalom és a dicsőség mindörökkön örökké!

Pap:

Urunk, Jézus Krisztus, te azt mondottad apostolaidnak: békességet hagyok rátok, az én békémet adom nektek. Ne vétkeinket nézzed, hanem egyházad hitét, és őrizd meg egyházadat szándékod szerint békében, és add meg teljes egységét! Ki élsz és uralkodol mindörökkön örökké.

Mind:

Amen.

Pap:

Az Úr békéje legyen veletek mindenkor!

Mind:

És a te lelkeddel!

Pap:

Engesztelődjetek ki szívből egymással!

Mind:

Legyen békesség köztünk mindenkor.

AGNUS DEI

Előimádkozó:

Isten Báránya!

Mind:

Te elveszed a világ bűneit:

irgalmazz nekünk! Isten Báránya!

e elveszed a világ bűneit:

irgalmazz nekünk!

Isten Báránya!

Te elveszed a világ bűneit:

adj nekünk békét!

ÁLDOZÁS ELŐTT

Pap:

Íme, az Isten Báránya, íme, aki elveszi a világ bűneit. Boldogok, akiket meghív lakomájára Jézus, az isteni Bárány.

Mind:

Uram, nem vagyok méltó, hogy hajlékomba jöjj, hanem csak egy szóval mondd, és meggyógyul az én lelkem.

Pap:

(áldoztatáskor:)

Krisztus teste!

Áldozó:

Amen.

ÁLDOZÁS UTÁNI KÖNYÖRGÉS

Pap:

Könyörögjünk!

Pap:

(a könyörgés végén:)

Krisztus, a mi Urunk által.

(vagy:)…

mindörökkön örökké.

Mind:

Amen.

BEFEJEZŐ RÉSZ

ÁLDÁS

Pap:

Az Úr legyen veletek!

Mind:

És a te lelkeddel!

Pap:

Áldjon meg benneteket a mindenható Isten: az Atya + a Fiú + és a Szentlélek +!

Mind:

Amen.

FŐPAPI MISE VÉGÉN

Püspök:

Legyen áldott az Úr neve!

Mind:

Most és mindörökké!

Püspök:

Az Úr a mi segítségünk.

Mind:

Aki az eget és a földet alkotta.

Püspök:

Áldjon meg benneteket a mindenható Isten: az Atya, + a Fiú + és a Szentlélek +!

Mind:

Amen.

ELBOCSÁJTÁS

Pap:

A szentmise végetért, menjetek békével!

Mind:

Istennek legyen hála!

SZENTÁLDOZÁSRA

„Amint engem küldött az élő Atya és én az Atya által élek, úgy aki engem eszik, énáltalam él. Itt a mennyből alászállott kenyér, ez nem olyan, mint amelyet atyáitok ettek (manna) és mégis meghaltak. Aki ezt a kenyeret eszi örökké él.” (János 6,57-58)

Részlet X. Szent Pius pápa szavaiból, melyeket elsőáldozó gyermekekhez intézett Rómában: „Kedves gyermekeim! Kívánom, hogy mai áldozástok legelső szeme legyen a kegyelmek hosszú láncolatának, amelyben Üdvözítőtök egész életeteken át utolsó áldozástokig benneteket részesíteni fog. Kívánom, hogy utolsó áldozástok is olyan boldog legyen, mint ez az első. Ez úgy is lesz, ha hűek maradtok szent hitünkhöz és ahhoz az elhatározáshoz, melyet most az első áldozás pillanatában tettetek. Igen, édes gyemekeim, szeressétek az Úr Jézust, és vegyétek Őt minél többször magatokhoz.”

Imádságok szentáldozás előtt

Jézusom! Testünket mindennap étellel táplálod. Lelkünknek Te magad akarsz eledele lenni. Hiszem, hogy a fehér ostyában Te vagy jelen. Vágyódom Utánad Jézusom. Jöjj, tisztíts meg, szentelj meg és üdvözíts engem. Amen.

Ó, JÉZUSOM, ki vagy Te? És ki vagyok én? Tied az egész teremtett világ és mégis egy kis gyarló lélekben akarsz megpihenni? És már hanyadszor…? Boldogan emlékezem arra a szép napra, amikor először jöttél hozzám. Térj be lelkembe ma is. Szereteted fénye árasszon el, és engedd, hogy azt sugározzam környezetemre. Jöjj el, Uram, Jézus! Amen.

LEBORULOK ELŐTTED Uram, Jézus és imádlak. Méltatlan vagyok jóságodra, de bízom Benned, mert irgalmas vagy. Jöjj, kész az én szívem!

ISTENEM VAGY, én porszem vagyok,

Szemed mégis reám ragyog.

Karod szeretve felém tárod,

szívemet Szívedre várod.

Szent Neved legyen, ezerszer áldott!

„URAM, NEM VAGYOK MÉLTÓ, hogy hajlékomba jöjj, csak egy szóval mondd és meggyógyul az én lelkem!” Most én is úgy érzem, hogy nem vagyok méltó a Te látogatásodra. Tekints gyöngeségemre. Egy szavad elég, hogy lelkem új erőre kapjon és vágyódjam a jóra. Jöjj Jézusom, imádlak Téged és lelkem megszentelődve várja, hogy ajtaján belépj.

Imádságok szentáldozás után

Most senki, és semmi nem fontos!

Csak Te, meg én. Átjárja a Te istenséged az én szegény kis emberségemet. Őrizz meg magadnak Jézusom!

JÉZUSOM, TIED akarok lenni most, és mindörökké! Jóságos Szívednek ajánlom mindazokat, akiket szeretek… Mentsd meg kérlek a bűnösöket, és könyörülj a tisztítóhelyen szenvedő lelkeken. Amen.

KRISZTUS LELKE, szentelj meg engem.

Krisztus teste, üdvözíts engem,

Krisztus vére ihless meg engem,

Krisztus oldalából folyó víz

tisztíts meg engem.

Krisztus szenvedése, erősíts meg engem.

Ó, édes Jézus, hallgass meg engem.

Szent sebeidbe rejts el engem.

Ne engedd, hogy elszakadjak tőled.

A gonosz ellenségtől

oltalmazz meg engem.

Halálom óráján hívj magadhoz engem!

És engedj hozzád jutnom,

hogy szenteiddel dicsérjelek

mindörökkön, örökké. Amen.

(Szent Ignác fohászai)

Feszület előtt

Úr Jézus! Itt térdelek kereszted előtt, és arra kérlek, önts szívembe hitet, reményt és szeretetet. Add, hogy bűneimet őszintén megbánjam, adj erős akaratot, hogy a hibákat jóvátegyem.

Szomorú szívvel nézem öt szent sebedet, és arra gondolok: mennyire szerettél minket!

Emlékezem Dávid próféta szavára, aki nevedben megjövendölte: „Átlyukasztották kezemet és lábamat, megszámlálták minden csontomat.”

Jézusom, nagyon akarlak szeretni! Amen.

Lelkiáldozás

Jézusom, most Rád gondolok és megmondom Neked, hogy nagyon szeretlek, vágyódom Utánad. Mivel nincs módomban áldozni, kérlek, jöjj hozzám lélekben. Jöjj, Uram Jézus… Amen.

Szentséglátogatás

Ha igazán szereted az Úr Jézust, többször meglátogatod. Az örökmécs fénye jelzi, hogy Jézus vár minket, bármikor mehetünk hozzá. Ha templom előtt mész el, térj be egy pillanatra, és köszöntsd Jézust az Oltáriszentségben. Ha pedig több időd van, maradj ott egy kis beszélgetésre.

Jézus így beszél hozzád:

Örülök, hogy bejöttél hozzám, hiszen érted maradtam itt az Oltáriszentségben… Érted lettem kicsi gyermek… Érted vittem a nehéz keresztet… Érted szállok le naponta az oltárra… Érted lakozom itt éjjel-nappal egyedül, és várlak… Gondolj rám sokszor!… Szeresd és segítsd szüleidet!… Légy figyelmes társaidhoz!… Segítsd és szeresd az öregeket és a betegeket!… Amikor csak teheted, gyere el, hogy ne legyek olyan sokat egyedül.

Mondd el te is kéréseidet, vágyaidat, kívánságaidat Jézusnak, például így:

Köszönöm, Jézusom, hogy itt maradtál közöttünk, és hogy a szentáldozásban táplálékunk vagy… Köszönöm a jó szülőket, akik jó példával és tanítással elvezettek hozzád… Áldd meg őket, látod annyit dolgoznak, és annyi a gondjuk… Áldd meg tanítóimat, akik annyit fáradnak velünk… Olyan nehéz a tanulás és néha olyan nehéz jónak lenni… Segíts Jézusom! Köszönöm, hogy jó barátot (barátnőt) adtál. Áldd, és segítsd azokat is, akik még nem hallottak rólad és nem ismerik a te szeretetedet. Segíts, hogy ne bántsalak meg bűneimmel, hanem add, hogy mindig jobban tudjalak szeretni. Legközelebb újra meglátogatlak. Kérlek, áldj meg! Amen.

A bűnbocsánat szentsége

Mindig történik valami, amivel akarattal, vagy figyelmetlenségből megbántunk valakit, vagy elmulasztjuk megtenni a jót, sőt rosszat cselekszünk. Megtérésre vágyunk és bizonyosságra, hogy az Isten már nem haragszik ránk. Jézus ismeri gyengeségeinket, szeret minket s ezért elrendelte a bűnbocsánat szentségét.

Így szólt az Apostolokhoz:

„Vegyétek a Szentlelket. Akinek megbocsátjátok bűneit, az bocsánatot nyert, akinek megtartjátok, az bűnben marad.” (János 20,22)

Ha valakit megbántottál, például szüleidet, csak úgy tudod visszaállítani köztük és közted a békességet, ha belátod hibádat és bocsánatot kérsz. Amikor mást megbántasz, tulajdonképpen Istent is megbántod, mert elrontod hibáddal (engedetlenség, önzés, szeretetlenség, dac, feleselés stb.) az együttlét örömét és elűzöd a szeretetet. A Szeretet pedig, maga az Isten! Senki sem mondhatja: nincs bűnöm. Bűnt elkövethetünk: gondolattal, szóval, cselekedettel és a jó elmulasztásával. Ha észreveszed, hogy hibáztál tudva és akarva, akkor őszinte bánattal fordulj a mennyei Atyához ezzel, vagy hasonló imával!

Istenem, bánom bűnömet… megtörtént, gyönge voltam. De Te tudod, hogy mennyire szeretlek! Rájöttem, hogy, bepiszkolódtam és nagyon rossz így, egyedül. Kérlek, erősíts meg, hogy minél előbb elvégezhessem a szentgyónásomat. Amen.

Szentgyónás előtt első teendő a lelkiismeretvizsgálat. Előtte mindig kérd a Szentlélek Isten segítségét:

Szentlélek Isten! Adj világosságot, hogy olyannak lássam önmagamat, amilyen vagyok. Hogy megértsem és valóra váltsam a mennyei Atya rólam szóló terveit.

Adj világosságot ahhoz is, hogy felismerjem hibáimat, bűneimet, és megértsem, hogy Istent, a szerető Atyát bántottam meg. Add, hogy őszinte legyen a szentgyónásom. Istenem, szeretlek! Amen.

A FŐPARANCS

„Egy írástudó odalépett Jézushoz, és megkérdezte: Melyik az összes parancs között a legelső? Jézus azt felelte: Az első így szól: Szeresd Uradat, Istenedet, teljes szívedből, teljes lelkedből, teljes elmédből, és minden erődből. A második így szól: szeresd felebarátodat, mint önmagadat. Ezeknél nagyobb parancs nincsen.” (Márk 12,28-31)

A lelkiismeretvizsgálatot Jézus főparancsa, Isten tízparancsa és az Anyaszentegyház öt parancsa alapján állítottuk össze.

ISTEN TÍZPARANCSA

1. Uradat, Istenedet imádd, és csak Neki szolgálj!

2. Isten nevét hiába ne vedd!

3. Az Úr napját szenteld meg!

4. Atyádat és anyádat tiszteld!

5. Ne ölj!

6. Ne paráználkodjál!

7. Ne lopj!

8. Ne hazudj, mások becsületében kárt ne tégy!

9. Felebarátod házastársát ne kívánd!

10. Mások tulajdonát ne kívánd!

AZ ANYASZENTEGYHÁZ ÖT PARANCSA

1. Vasárnap és ünnepnap végy részt a szentmisén!

2. A parancsolt böjti napokat tartsd meg!

3. Évente gyónjál és legalább a húsvéti időben áldozzál!

4. Házasságodat a szentség felvételével kösd meg, és a házasságban Isten törvényei szerint élj!

5. Egyházközséged életében végy részt, és intézményeit tehetséged szerint támogasd!

A MÉLYSÉGBŐL KIÁLTOK, Uram hozzád, hallgasd meg szavamat, Uram.

Fordulj felém, és hallgass figyelmesen könyörgésem hangos szavára!

Ha bűneinket, Uram, felrovod, Uram, ki az, aki előtted megállhat?

De nálad, mindig kész az irgalom, hogy féljünk téged.

Én tebenned bízom, Uram, lelkem bízik az ő igéjében, reménykedik lelkem az Úrban.

– – – – –

Mert az Úrnál az irgalom, és bőséges nála a megváltás.

Választott népét ő váltja meg, minden bűnétől!

(129. zsoltár)

LELKIISMERETVIZSGÁLAT

I. Szeresd Uradat, Istenedet teljes szívedből, teljes lelkedből, teljes elmédből és minden erődből.

– Mikor gyóntam utoljára?

– Elvégeztem-e az előző gyónáskor kapott elégtételt?

– Megszenteltem-e az Úr napját, és az egyház ünnepeit?

– Elkéstem-e a szentmiséről, vagy egészen elmulasztottam? Saját hibámból? Hányszor?

– Hogyan viselkedtem a templomban?

– Beszéltem-e Istenről, szentekről, szent dolgokról tiszteletlenül?

– Káromkodtam? Átkozódtam? Hamisan esküdtem? Fölöslegesen esküdöztem?

– Részt veszek-e a hittanórákon? Készülük-e az órákra?

– Figyelek-e Isten szavára és válaszolok-e Neki?

– Imádkoztam-e reggel és este?

– Milyen időközönként járulok szentáldozáshoz? Ha gyakran, nem vált-e szokássá?

– Jól felkészülök-e Jézus fogadására?

– Ha kimegyek a templomból, meglátszik-e rajtam, hogy áldoztam?

– Szégyelltem-e, hogy Krisztushoz tartozom?

– Megtartottam-e a böjti napokat? Szoktam-e rendszeresen gyónni?

– Kísértés idején tudok-e imádkozni Jézushoz, hogy segítsen?

II. Szered felebarátodat, mint önmagadat!

a) Másokkal szemben:

– Milyen voltam szüleimmel?

– Nem voltam-e velük szemben engedetlen, makacs, követelődző?

– Visszaéltem bizalmukkal, szeretetükkel? Tudok-e értük áldozatot vállalni? Imádkoztam-e szüleimért, hozzátartozóimért?

– Tisztelettel voltam-e nevelőimmel szemben? Hogyan viselkedtem az idősekkel?

– Igyekeztem-e mások segítségére lenni: otthon, iskolában? Vagy elmulasztottam segíteni (kényelemből, nemtörődömségből), pedig megtehettem volna?

– Türelmetlen, durva voltam?

– Sértő szavakat használtam?

– Verekedtem? Veszekedtem? Haragot tartottam? Ki tudok békülni akkor is, ha nekem van igazam?

– Nem tettem-e kárt mások egészségében?

– Gúnyoltam-e mást? Kárörvendő, bosszúálló voltam? Megvédtem-e társamat, akit mások gúnyoltak? Állatokat kínoztam?

– Féltékeny voltam testvéremre, társamra? Irigykedtem rájuk?

– Árulkodtam? Hazudtam? Rágalmaztam? Másnak rosszat kívántam?

– Bűnre csábítottam valakit? Milyenre?

– Más hibáit szükségtelenül elmondtam?

– Más titkát kibeszéltem?

– Játéknál nem voltam-e önző, vagy durva?

– Közösségi munkában részt veszek-e?

– Loptam-e? Mennyi értékben?

– Talált dolgot megtartottam-e? Csaltam, mást becsaptam?

– Visszaadtam-e a dolgokat, amiket mástól kölcsönkértem? Ígérgettem-e felelőtlenül minden alap nélkül?

b) Önmagammal szemben:

– Könnyelmű gondatlansággal ártottam egészségemnek?

– Foglalkoztam-e tisztátalan gondolatokkal? Néztem, beszéltem, cselekedtem a tisztaság ellen? Magammal, vagy mással?

– Torkos voltam? Étkezésnél nem voltam-e mohó?

– Hiú voltam? Szépíteni igyekeztem hibáimat?

– Időmet hogyan osztom be? Komolyan veszem a tanulást? Elvégzem a rám bízott feladatokat, vagy nem lehet rám számítani?

– Csaltam-e iskolai munkában, vagy játékban?

– Régi gyónásaimat vizsgálva, melyek a viszszatérő bűneim?

Lelkiismeretvizsgálat kisebbeknek:

Szentlélek Úristen,

Igazságnak fénye,

küldj világosságot

lelkem mélyébe!

Segíts, hogy ismerjem

minden bűnöm, vétkem,

s megtisztuljak tőlük

a gyóntatószékben.

Szeretem-e Istent teljes szívemből? Az Ő szent nevében imával kezdem-e, és fejezem be a napot? Gondolok-e rá napközben, aki mindig rám gondol, őriz és szeret?

Voltam-e vasárnap és ünnepnap szentmisén? Nem mentem-e későn? Rendesen viselkedtem-e a templomban?

Kötelességeimet hogyan teljesítettem a tanulásban, munkában? Nem voltam-e lusta, kényelmes? Jézus mennyit szenvedett értem, egy kis áldozatot én is hozhatok érte!

Testemet is az Istentől kaptam. Nem tettem-e kárt az egészségemben vigyázatlansággal, szabálytalan közlekedéssel? Étkezésnél nem voltam-e mohó és torkos? Tettem-e helytelen, szemérmetlen dolgot? Elfelejtve, hogy testem a Szentlélek temploma?

Vigyáztam-e füleimre, hogy káromló, csúfolódó beszédet, pletykát ne hallgassak meg?

Vigyáztam-e szemeimre, hogy illetlen dolgot ne nézzek?

Vigyáztam-e számra, nem használtam-e sértő, goromba, gúnyolódó, türelmetlen, hazug, vagy illetlen szavakat? Gondoltam-e arra, hogy Jézus a szentáldozásban a számon keresztül tér be hozzám?

Vigyáztam-e kezeimre, nem nyúltam-e más tulajdona után? Nem rongáltam-e meg más holmiját? Nem vertem-e pajtásaimat, nem kínoztam-e az állatokat?

Gondolataimra vigyáztam-e? Nem voltam-e hiú arra, hogy tehetséges, szép vagyok? Elfelejtettem-e, hogy mindezt Istentől kaptam?

Nem voltam-e féltékeny testvéremre, vagy pajtásaimra? Nem szennyeztem-e  be lelkemet illetlen gondolatokkal? Tiszteltem, szerettem-e szüleimet? Engedelmeskedtem-e nekik, mint a gyermek Jézus a názáreti házban? Nem szorítottam-e meg feleseléssel, makacs, durcás viselkedéssel? Imádkoztam-e értük, hiszen Isten után nekik tartozom a legnagyobb hálával? Nem vált-e szokásommá valamelyik vétek?

*

HÉT FŐBŰNT ismerünk, amelyek gyökerei, indítóokai lehetnek hibáinknak. Ugyanannyi erény, jótulajdonság is van, melyekkel leküzdhetjük hibáinkat. Melyik a fő hibád?

1. kevélység

– alázatosság

2. fösvénység

– jószívűség

3. tisztátalanság

– tisztaság

4. irigység

– önzetlen szeretet

5. torkosság

– mértékletesség

6. harag

– szelídség

7. lustaság

– szorgalom

Lelkiismeretvizsgálat után:

BÁND BŰNEIDET!

ATYÁM, MÉLTÓ szeretnék lenni szeretetedre. Bánt, hogy olyan sokszor rosszat tettem. Bocsáss meg! Engedd, hogy most őszinte szentgyónást végezzek, és utána tiszta szívvel, új lendülettel éljek, és dicsérjelek Téged. Amen

Isten Báránya! Te elveszed a világ bűneit: irgalmazz nekünk!

Isten Báránya! Te elveszed a világ bűneit: adj nekünk békét!

A gyóntatószékben vár lelkiatyád, aki most Isten nevében meghallgat, a Szentlélek segítségével tanácsot ad, és látva őszinte bánatodat, feloldoz bűneidtől.

Gyónásodat így végezd:

Belépsz a gyóntatószékbe és köszönsz:

Dicsértessék a Jézus Krisztus!

Letérdelsz és keresztet vetsz magadra:

Az Atya, a Fiú és a Szentlélek nevében.

Amen.

Lelkiatyád a következő imádságot mondja el érted:

Isten, adja meg neked, hogy igazán belásd bűneidet, és felismerd az ő irgalmas szeretetét.

Feleled: Amen.

Ezután lehet, hogy egy rövid Szentírási részletet olvas fel, hogy Jézus közvetlen segítségével végezhesd szentgyónásodat. Ezt hallgasd meg figyelmesen!

Ezután így folytatod:

Utoljára gyóntam … azóta ezeket a bűnöket követtem el.

Ezután felsorolod bűneidet …

Ha lelkiatyád kérdésekkel segít neked, te őszintén válaszolj.

A végén ezt mondod:

Más bűnömre nem emlékszem.

Figyelmesen meghallgatod lelkiatyád tanácsát, szavait.

Általa a Szentlélek szól most hozzád. A bűnöket jóvá kell tenni: az elétélelt gondosan meghallgatod és megjegyzed.

Ezek után megbánod bűneidet a következő imával:

Teljes szívemből bánom minden bűnömet, mert azokkal a jó Istent megbántottam. Erősen fogadom, hogy Isten segítségével a jóra törekszem, és a bűnt kerülöm.

Amikor lelkiatyád feloldozást ad, keresztet vetsz magadra, és ráfeleled: Amen. Az őszinte, jó szentgyónás után Istent dicsőítitek:

Lelkiatyád mondja:

Magasztaljuk Istent, mert jóságos hozzánk!

Te feleled:

Mert örökké szeret minket!

Lelkiatyád így búcsúzik el tőled:

Isten megbocsátotta bűneidet! Menj békével!

Utána felállsz, köszönsz, és kijössz a gyóntatószékből.

KÖSZÖNÖM URAM, hogy újra tiszta lehetek!

Minél előbb végezd el a feladott elégtételt.

Ó áldd az Urat, lelkem,

és ne feledd el minden ajándékát:

Ki minden bűnöd megbocsátja,

meggyógyít minden betegségből.

(103. zsoltár)

Bűneidet jóvá kell tenni. Például, ha elloptál valakitől valamit, vissza kell adnod; ha hazugsággal félrevezettél valakit, be kell vallani az igazat.

Ima a szentgyónás után:

Jézusom, köszönöm, hogy megbocsátottad bűneimet. Hálából szeretetedért egészen a Tied akarok lenni. Boldog vagyok, hogy szeretetedet viszonozhatom tiszta élettel! Ne engedd, hogy bűnt kövessek el. Adj erőt, hogy rossz hajlamaimat felismerhessem és legyőzzem azokat.

Sokan vannak, akik bűnökkel megbántanak Téged. Világosítsd meg értelmüket, hogy ők is felismerjék és megbánják bűneiket. Add Istenem, hogy mindig hálás legyek, mert irgalmas vagy hozzánk! Amen.

A betegek szentsége

A Szentírásban olvassuk:

„Beteg valaki köztetek? Hívassa az egyház papjait. Imádkozzanak fölötle és kenjék meg olajjal az Úr nevében. A hitből fakadó ima megszabadítja a beteget és az Úr talpra állítja. Ha pedig bűnöket követett el, bocsánatot nyer.” (Jakab 5, 14-15)

Jézus főldi életében nagy szeretettel fordult a betegek felé, de nem feledkezett meg a későbbi idők betegeiről sem. Külön szentséget rendelt testük-lelkük gyógyulására: a betegek szentségét. Ezért, ha a családban súlyos beteg van: ne csak orvost, hanem papot is hívjatok! Az emberi léleknek Jézus kegyelmére szüksége van! A pap megkeni a beteg homlokát és mindkét kezét olajjal, miközben mundja: „E szent kenet által, és nagy irgalmassága szerint segítsen meg téged az Úr a Szentlélek kegyelmével. Szabadítson meg bűneidtől, üdvőzítsen téged, és erősítsen meg jóságosan. Amen.

Ha beteg van környezetedben, így imádkozzál:

Istenem! Beteg testvérünk… számára kérek gyógyulást. Enyhítsd fájdalmait, vigasztald és bátorítsd őt. Bocsásd meg bűneit és töltsd el szívét megnyugvással. Kérlek, add vissza egészségét, hogy újra köztünk lehessen és dicsérjen Téged a közösségben. Áldd meg, a városunkban levő többi beteget is, enyhítsd szenvedéseiket és ha jónak látod gyógyítsd meg őket. Amen.

Ha beteg vagy:

Jézusom! Látod beteg lettem, nem szabad felkelnem. Pedig nagyon vágyódom pajtásaim közé. Segíts, hogy fájdalmaimat, a lázzal járó rosszulléteket türelemmel viseljem. Ne okozzak sok gondot értem aggódó szüleimnek. Felajánlom Neked Jézusom fájdalmaimat, hogy vigasztaljalak a sok megbántásért. De ha lehet, hamar gyógyíts meg kérlek. Amen.

Az egyházirend szentsége (papszentelés)

Az Úr Jézus így imádkozott apostolaiért az Utulsó Vacsorán: „Szenteld meg őket az igazságban, mert hiszen a tanításod igazság. Amint te a világba küldtél, úgy küldöm én is őket a világba. Értük szentelem magamat, hugy ők is szentek legyenek az igazságban.”

(János 17,17-20)

Jézus az apostolokra bízta az Egyházat. A papok felszentelésükkel hatalmal kaptak, hogy

1. a szentmiseáldozat bemutatását vezessék,

2. a szentségekel kiszolgáltassák,

3. és az Evangéliumot hirdessék.

Egyházunk vezetőiért így imádkozzál:

Jézusunk, örök Főpapunk, áldd meg szentséges atyánkat (N) pápát! Világosítsd meg a Szentlélek erejével, hogy bölcsen és akaratod szerint vezesse Isten népét. Ajándékozd kegyelmedet püspökeinknek, hogy a szentséges atyával egyetértésben szerető gonddal vezessék a rájuk bízott nyájat. Segítsd papjainkat, hogy áldozatos szeretettel és hűséggel szolgálják a híveket. Hívj munkásokat aratásodba, akik meghallják hívó szavadat, és örömmel vállalják a lelkek szolgálatát. Külön kérlek, Jézusom, plébániánk lelkipásztoraiért; áldd meg munkájukat! A híveknek adj készséges szívet, hogy örömmel hallgassák tanításukat, és segítsék őket apostoli munkájukban. Nekem pedig add meg, Jézusom, a kegyelmet, hogy hűségesen kövessem tanításodat, jól felkészüljek az életre. Bármilyen hivatást, munkakört töltök majd be, mint jó katolikus tegyek tanúságot Rólad.

Ha pedig szolgálatodra hívsz, meghalljam, örömmel kövessem hívó szavadat.

Amen.

A házasság szentsége

A Szentírásban olvassuk:

„A Teremtő kezdetben férfinak és nőnek teremtette az embert, és azt mondta: Ezért a férfi elhagyja atyját, anyját, a feleségével tart, és egy test lesz a kettő.” (Máté 19,4-6)

Két családnak vagyunk tagjai: születésünkkel szüleinknek, keresztelésünkkel pedig Istennek lettünk gyermekei. A Teremtő Isten igen nagyra értékeli a családot. Amikor szent Fiát küldte a földre, Jézus Krisztus is családba született, és életéből 30 évet a családi otthonban töltött. A családalapítás a házasságkötéssel kezdődik. Ez a házásság szentsége. A házasságkötéskor egy férfi és egy nő az Egyház papja előtt egymásnak sírig tartó hűséget ígér. A családban a szülők Isten helyettesei, Isten után tőlük kapod a legtöbb jót. Engedelmes szeretettel légy hálás nekik.

Testvéreidet, minden más gyermeknél jobban szeresd! Nagyszüleidet tiszteld, vedd körül őket meleg szeretettel.

Családfelajánlás:

Szent József, légy házunk ura,

Kis családunk patrónusa.

Egyetértés hű szeretet

Egyesítse szíveinket

Az ég felé mutass utat,

gyámolítsd az ellankadtat,

Küzdelmünkben légy segélyünk,

Erényekben példaképünk.

Átadjuk e ház kulcsait,

Oltalmazd és védd lakóit.

Zárd ki mindazt, ami káros,

Ami üdvünkre hátrányos.

Engedd be az Isten-áldást,

Minden jóban gyarapodást.

Ajánlj minket Jézusudnak

S a Szeplőtelen Szűzanyának,

Hogy családunk kicsi háza,

Názáretnek legyen mása.

Amen.

„Nézd ezt a Szívet”

Ezekkel a szavakkal mutatta meg Szívét az Úr Jézus Alacoque Szent Margitnak. Jézus, a mennyei Atya Szívével szeret minket. Életével, halálával, velünk maradásával az Oltáriszentségben, bebizonyította, hogy milyen nagy irántunk az Isten szeretete. Várja, és akarja Jézus, hogy tiszteljük Szent Szívét, átadjuk magunkat akaratának és mutassuk meg másnak is: íme a Szív, amely annyira szeret minket!

Adj nekünk, Urunk, szerető szívet! Add nekünk a saját szívedet, hogy úgy tudjunk szeretni, ahogy Te szerettél! Erősítsd bennünk a hitet, a reményt, és a szeretetet, hogy életünkkel tegyünk tanúságot rólad! A mi cselekedeteinkből ismerjék meg az emberek a keresztény élet értékét és szépségét.

Szelíd és alázatos Szívű Jézus, alakítsd szívünket a Te Szíved szerint.

Ígéretek, melyeket Üdvözítőnk az Ő Szíve tisztelőinek tett:

Megadom az állapotukhoz szükséges kegyelmeket.

Családjukban békességet szerzek.

Megvigasztalom őket szenvedéseikben.

Megáldom minden dolgukat, vállalkozásukat.

Áldásomat adom azokra a házakra, ahol Szent Szívem képét kifüggesztik és tisztelik.

Szívem végtelen irgalmából ígérem, hogy mindazok, akik kilenc egymásután következő hónap első péntekén szentáldozáshoz járulnak, elnyerik a végső állhatatosság kegyelmét. Nern halnak meg a halálos bűn állapotában, sem a nekik szükséges kegyelmek nélkül. Isteni Szívem biztos menedékük lesz haláluk óráján.

Jézus szenvedéséről olvassuk a Szentírásban:

„… egyik katona lándzsával megnyitotta Jézus oldalát, melyből azonnal vér és víz folyt ki. Aki ezt látta, tanúskodik róla és igaz a tanúsága.” (János 19,34-36)

Üdvözítőnk megnyitott Szíve magához hív minden embert, hogy szívsebének láttán még jobban meggyőződjön az Isten szeretetéről. Általa megtisztuljon és megújuljon minden emberszív.

Az egyház buzdít minket Jézus Szíve tiszteletére. Június hónapot, és minden hónap első péntekét Jézus Szívének szenteli.

Jézusom Szent Szíve, hiszek Benned,

mindent Tőled remélek,

mindennél jobban szeretlek,

mert emberségedben mienk lettél.

Úgy szerettél, hogy véreden megvettél,

ifjúságodat értem halálra adtad!

Fogadd el szívemet – átszúrt Szívű Istentm!

Litánia Jézus Szent Szívéről

Uram, irgalmazz nekünk!

Uram irgalmazz nekünk!

Krisztus, kegyelmezz nekünk!

Krisztus kegyelmezz nekünk!

Uram, irgalmazz nekünk!

Uram, irgalmazz nekünk!

Krisztus, hallgass minket!

Krisztus, hallgass minket!

Krisztus, hallgass meg minket!

Krisztus, hallgass meg minket!

Mennyei Atyaisten!

Irgalmazz nekünk!

Megváltó Fiúisten!

Iirgalmazz nekünk!

Szentlélek Úristen

Irgalmazz nekünk!

Szentháromság egy Isten

Irgalmazz nekünk!

Jézus Szíve, az örök Atya Fiának Szíve

Irgalmazz nekünk!

Jézus Szíve, Szűz Mária méhében a Szentlélektől alkotott Szív

Irgalmazz nekünk!

Jézus Szíve, az Isten igéjével lényegileg Egyesített Szív

Irgalmazz nekünk!

Jézus Szíve végtelen fölségű Szív

Iirgalmazz nekünk!

Jézus Szíve, Isten szent temploma

Irgalmazz nekünk!

Jézus Szíve, a Magasságbelinek szent szekrénye

Irgalmazz nekünk!

Jézus Szíve Isten háza és a mennyország kapuja

Irgalmazz nekünk!

Jézus Szíve, a szeretet lángoló tűzhelye

Irgalmazz nekünk!

Jézus Szíve, az igazságosság és szeretet tárháza

Irgalmazz nekünk!

Jézus Szíve, jósággal és szeretettel teljes Szív

Iirgalmazz nekünk!

Jézus Szíve, minden erény mélysége

Irgalmazz nekünk!

Jézus Szíve, minden dicséretre legméltóbb Szív

Irgalmazz nekünk!

Jézus Szíve, minden szív királya és központja

Irgalmazz nekünk!

Jézus Szíve, amelyben a bölcsesség és tudomány összes kincsei megvannak

Irgalmazz nekünk!

Jézus Szíve, amelyben az Istenség egész teljessége lakozik

Irgalmazz nekünk!

Jézus Szíve, amelyben a mennyei Atyának kedve telt

Iirgalmazz nekünk!

Jézus Szíve, amelynek teljességéből mindannyian merítettünk

Irgalmazz nekünk!

Jézus Szíve, az örök halmok kívánsága

Irgalmazz nekünk!

Jézus Szíve, béketűrő és nagyirgalmasságúSzív

Irgalmazz nekünk!

Jézus Szíve, dúsgazdag mindazok iránt, akik hozzád folyamodnak

Irgalmazz nekünk!

Jézus Szíve, az élet és szentség forrása

Irgalmazz nekünk!

Jézus Szíve, vétkeinkért engesztelő áldozat

Iirgalmazz nekünk!

Jézus Szíve, gyalázatokkal tetézett Szív

Irgalmazz nekünk!

Jézus Szíve, gonoszságainkért megtört Szív

Irgalmazz nekünk!

Jézus Szíve, mindhalálig engedelmes Szív

Irgalmazz nekünk!

Jézus Szíve, lándzsával átdöfött Szív

Irgalmazz nekünk!

Jézus Szíve, minden vigasztalás kútfeje

Irgalmazz nekünk!

Jézus Szíve, életünk és feltámadásunk

Iirgalmazz nekünk!

Jézus Szíve, békességünk és engesztelésünk

Irgalmazz nekünk!

Jézus Szíve, bűnösök áldozata

Irgalmazz nekünk!

Jézus Szíve, benned reménylők üdvössége

Irgalmazz nekünk!

Jézus Szíve, benned kimúlók reménysége

Irgalmazz nekünk!

Jézus Szíve, minden szentek gyönyörűsége

Irgalmazz nekünk!

Isten Báránya, te elveszed a világ bűneit

Kegyelmezz nekünk!

Isten Báránya, te elveszed a világ bűneit

Hallgass meg minket!

Isten Báránya, te elveszed a világ bűneit

Irgalmazz nekünk!

Szelíd és alázatos szívű Jézus

Alakítsd szívünket a te Szíved szerint!

Könyörögjünk: Mindenható, örök Isten, tekints szeretett Fiad Szívére, és mindama dicséretre és elégtételre, amelyet a bűnösök nevében irántad lerótt. Adj megengesztelődve bocsánatot azoknak, akik irgalmasságodért esdekelnek, ugyanazon szent Fiad, Jézus Krisztus nevében, aki veled él és uralkodik, a Szentlélekkel egységben, Isten mindörökké. Amen.

HISZEK a Szent Szívben, és szeretetében.

Hiszek a lelkeknek szent közösségében.

Hiszek a szeretet végső győzelmében!

Jézus:

Testvéri szívek köztetek

dobognak számosan!

Ott keressétek szívemet,

hol mások szíve van!

Kérjük:

Mutasd meg szívedet nekünk

hadd lássuk, hogy dobog!

S míg lángjaidban éghetünk,

lehessünk boldogok!

Jézus Szíve, te tudsz mindent!

Jézus Szíve, te megtehetsz mindent!

Jézus Szíve, te látsz mindent!

Jézus Szíve, te gondot viselsz rám!

Jézus Szíve, te meghallgatod imám!

Dicsőség az Atyának, a Fiúnak, és a Szentléleknek; miképpen kezdetben, most és mindörökké. Amen.

Jézus mondja:

„Gyertek hozzám mindnyájan, akik elfáradtatok, s akik terhet hordoztok – én megkönnyítelek titeket. Vegyétek magatokra igámat, és tanuljatok tőlem, mert szelíd vagyok és alázatos szívű, s megtaláljátok lelketek nyugalmát.” (Máté 11, 28-29)

Hiszek a Szentlélekben, aki szentté alakít engem

Ha a sötéttől félek,

Világot gyújt a lélek,

Ha a tévedéstől félek,

Kezem fogja a Lélek

Ha fáradságtól félek,

Szárnyára vesz a Lélek.

Ha a haláltól félek,

Életet ád a Lélek

Ha minörökre élek,

Neked köszönöm Lélek, …

(Mentes Mihály)

„A nekünk ajándékozott Szentlélek által, kiáradt szívünkbe az Isten szeretete.”

(Szent Pál rómaiakhoz írt leveléből 5,5)

A Szentlélek az Atya és a Fiú egymás közötti kölcsönös szeretet. Az Isten Lelke, a Szentlélek, a harmadik isteni személy, aki minden élet és kegyelem forrása, adományozója. A Szentlélek segítsége nélkül nem tudnánk hinni, sem megérteni Jézus tanítását. Ő ad erőt, hogy úgy tehessünk mindent, hogy Isten igazi gyermekei lehessünk és megőrízhessük Jézus barátságát.

A Szentlélek: szél – víz – tűz! Mindent átjár, mindent megtisztít, mindent szeretetébe olvaszt. A Szentlélek az aki megtanít a bőséges imádságra, hogy az Istennel való beszélgetés ne csak kérésből áljon, hanem hálából és örömből, mert az Isten velünk van! Megtapasztalod te is, hogy Istena legbizalmasabb barátsággal ajándékoz meg, és majd vágyódol arra, hogy minnél több örömet szerezzél Neki.

SZENTLÉLEK, kérünk, szállj közénk,

te, Atyával s Fiúval egy;

térj be hozzám kegyelmesen:

tőltsd el szívünket teljesen!

Száj, ész, nyelv, érzék és erő

mind-mind terólad valljanak!

Gyújtsd fel szereteted tűzét,

s áraszd másokra általunk!

Add, ismerjük meg az Atyát

teáltalad, és egy Fiát:

és kettejüknek Lelke, te,

örökre légy lelkünk hite! Amen.

(Himnusz az egyházi zsolozsmából)

Jézus így ígérte meg a Szentlélek eljövetelét:

„Ha eljön a Vigasztaló, akit az Atyától küldök, az Igazság Lelke, aki az Atyától származik ő majd tanúságot tesz rólam. Tegyetek ti is tanúságot rólam…” (János 15,26-27)

SZENTLÉLEK ISTEN, aki az első pünkösd napján tüzes nyelvek alakjában szálltál le az apostolokra és szeretettel, bátorsággal, bölcsességgel ajándékoztad meg lelküket, kérlek, tölts el engem is kegyelmeddel. Végtelen Szeretet! ki az Atyából és Fiúból áradsz, add nekem az igazi istengyermekség lelkét. Végy lakást bennem, hogy én benned éljek és úgy szeresselek, ahogy Te szeretsz engem. Vezess minden embert testvéri szeretetre. Add, hogy az első pünkösd keresztényeihez hasonlóan, egyek legyünk a szeretetben, a segítő szolgálatban és a kitartó buzgóságban. Így egyesülünk általad az Atyával, és a Fiúval. Amen

„Akiket Isten Lelke vezérel, azok Isten fiai. Nem a szolgaság lelkét kaptátok, hogy ismét félelemben éljetek, hanem a fogadott fiúság Lelkét, általa szólítjuk Abba, (azaz) Atya! A Lélek maga tesz tanúságot, hogy Isten gyermekei vagyunk.” (Róm. 8,14-16)

A Szentlélek ajándékaiért így imádkozz:

BÖLCSESSÉG LELKE: adj világosságot, mellyel felfoghatom, hogy amit a természetben látok, mind Isten ajándéka!

ÉRTELEM LELKE: segíts egyre jobban megértenem Jézus Örömhírét, hogy olyan erős legyen a hitem, mint a sziklára épített ház!

JÓTANÁCS LELKE: úgy irányítsd életemet, hogy mindig hűséges gyermeke maradjak Istennek!

ERŐSSÉG LELKE: adj erőt, hogy türelemmel viseljem az élet nehézségeit, sikeresen küzdjek a bűn ellen, és mindig becsületesen teljesítsem kötelességeimet!

TUDOMÁNY LELKE: segíts, hogy az igazságot megismerjem, és szerinte éljek!

JÁMBORSÁG LELKE: add, hogy Jézushoz hasonlóan éljek, kedvességben is növekedjek Isten és az emberek előtt!

ISTENFÉLELEM LELKE: önts szívembe olyan szeretetet, hogy sohase kelljen félnem tőled, hiszen mennyei Atyám vagy!

JÖJJ, SZENTLÉLEK ISTEN!

Újítsd meg a föld színét,

és békéd áradjon rajta szét!

Jöjj, Szentlélek Isten!

Újítsd meg szívünket,

hogy jóságot, szeretetet

sugározzunk mindenkire!

Üdvözlégy Mária, kegyelemmel teljes

„E világon mindent

Mária mosolya aranyoz be,

aki jóságos anyai szemmel

kiséri minden lépésünket.”

(XXIII. János pápa)

SZŰZ MÁRIA ÉGI ÉDESANYÁM

A Szentírás így, mondja el az angyali köszöntést:

„Isten elküldte Gábor- angyalt Galilea Názáret nevű városába egy szűzhöz, aki egy

Dávid házából való férfinak, Józsefnek volt ; a jegyese, és Máriának hívták. Az angyal

belépett hozzá és megszólítta: üdvözlégy, kegyelemmel teljes! Veled van az Úr! Áldottabb vagy minden asszonynál… Ne félj Mária! Kegyelmet találtál Istennél. Gyermeket fogansz, fiút szülsz és Jézusnak fogod elnevezni. – Mária így válaszolt: „Az Úr szolgálója vagyok, teljsedjenek hát

be rajtam szavaid.”

(Lukács 1,26-31.38)

Szűz Máriát választotta ki Isten, hogy Jézus Krisztus, a mi Üdvözítőnk édesanyja legyen. Isten ezért megvédte őt az áteredő bűntől, elhalmozta kegyelmével. Ezért lett Szűz Mária „kegyelemmel teljes”. Mária elfogadta Isten akaratát. Ugyanúgy élte földi életét minden örömével és szenvedésével, mint bármelyik édesanya, de mindenben Isten kedvét kereste. Így lett példakép előttünk és közbenjárónk. Kérjük Őt bizalommal:

Boldogságos Szűz Mária! Általad kaptuk a Megváltót, Urunkat, Jézus Krisztust! Köszönjük áldó, oltalmazó szeretetedet. – Vigyázz reám is, égi Édesanyám, hogy olyasmit ne tegyek, amivel elveszíthetném Jézus barátságát. Amen.

Május hónapot és a szombati napot az Egyház különösképpen a Szűz Anyának szenteli.

LORETTÓI LITÁNIA

Uram, irgalmazz nekünk!

Uram, irgalmazz nekünk!

Krisztus, kegyelmezz nekünk!

Krisztus, kegyelmezz nekünk!

Uram, irgalmazz nekünk!

Uram, irgalmazz nekünk!

Krisztus, hallgass minket!

Krisztus, hallgass minket!

Krisztus hallgass meg minket!

Krisztus hallgass meg minket!

Mennyei Atya Isten,

Irgalmazz nekünk!

Megváltó Fiú Isten,

Irgalmazz nekünk!

Szentlélek Úristen,

Irgalmazz nekünk!

Szentháromság egy Isten,

Irgalmazz nekünk!

Szentséges Szűz Mária,

Könyörögj érettünk!

Istennek szent Anyja,

Könyörögj érettünk!

Szűzek szent Szűze,

Könyörögj érettünk!

Krisztus szent Anyja,

Könyörögj érettünk!

Egyházunk Anyja,

Könyörögj érettünk!

Isteni kegyelem Anyja,

Könyörögj érettünk!

Tisztaságos Anya,

Könyörögj érettünk!

Szeplőtelen Szűzanya,

Könyörögj érettünk!

Sérelem nélkül való Anya,

Könyörögj érettünk!

Szűz virág szent Anya,

Könyörögj érettünk!

Szeretetreméltó Anya,

Könyörögj érettünk!

Csodálatos Anya,

Könyörögj érettünk!

Jótanács Anyja,

Könyörögj érettünk!

Teremtőnk Anyja,

Könyörögj érettünk!

Üdvözítőnk Anyja,

Könyörögj érettünk!

Nagyokosságú Szűz,

Könyörögj érettünk!

Tisztelendő Szűz,

Könyörögj érettünk!

Dicsérendő Szűz,

Könyörögj érettünk!

Nagyhatalmú Szűz,

Könyörögj érettünk!

Irgalmas Szűz,

Könyörögj érettünk!

Hűséges Szűz,

Könyörögj érettünk!

Igazság tükre,

Könyörögj érettünk!

Bölcsesség széke,

Könyörögj érettünk!

Örömünk oka,

Könyörögj érettünk!

Lelki edény,

Könyörögj érettünk!

Tiszteletes edény,

Könyörögj érettünk!

Ájtatosság jeles edénye,

Könyörögj érettünk!

Titkos értelmű rózsa,

Könyörögj érettünk!

Dávid király tornya,

Könyörögj érettünk!

Elefántcsont torony,

Könyörögj érettünk!

Mária aranyház,

Könyörögj érettünk!

Frigynek szent szekrénye,

Könyörögj érettünk!

Mennyország ajtaja,

Könyörögj érettünk!

Hajnali csillag,

Könyörögj érettünk!

Betegek gyógyítója,

Könyörögj érettünk!

Bűnösök menedéke,

Könyörögj érettünk!

Szomorúak vigasztalója,

Könyörögj érettünk!

Keresztények segítsége,

Könyörögj érettünk!

Angyalok királynéja,

Könyörögj érettünk!

Pátriárkák királynéja,

Könyörögj érettünk!

Próféták királynéja,

Könyörögj érettünk!

Apostolok királynéja,

Könyörögj érettünk!

Vértanúk királynéja,

Könyörögj érettünk!

Hitvallók királynéja,

Könyörögj érettünk!

Szűzek királynéja,

Könyörögj érettünk!

Minden szentek királynéja,

Könyörögj érettünk!

Áteredő bűn nélkül fogantatott királyné,

Könyörögj érettünk!

Mennyekbe felvett királyné,

Könyörögj érettünk!

Szentolvasó királynéja,

Könyörögj érettünk!

Béke királynéja,

Könyörögj érettünk!

Magyarok Nagyasszonya,

Könyörögj érettünk!

Isten Báránya, ki elveszed a világ bűneit,

Kegyelmezz nekünk!

Islen Báránya, ki elveszed a világ bűneit,

Hallgass meg minket!

Islen Báránya, ki elveszed a világ bűneit,

Irgalmazz nekünk!

Imádkozzál érettünk Istennek Szent Anyja! Hogy méltók lehessünk Krisztus ígéreteire!

OLTALMAD ALÁ FUTUNK, Istennek szent Anyja! Ne vesd meg könyörgésünket szükségünk idején, hanem oltalmazz meg minket minden veszedelemtől, mindenkor dicsőséges és áldott Szűz, Asszonyunk, Közbenjárónk és Szószólónk! Engeszteld értünk Fiadat, ajánlj minket Fiadnak, mutass be minket Fiadnak. Amen.

*

A keresztfán haldokló Jézus így szólt tanítványához, Jánoshoz: „Íme a te anyád” és a Szűzanyához: „Íme a te fiad”. Jézus akarta, hogy Mária mindnyájunk édesanyja lenyen.

Minden jó kereszténynek lelki igénye a Szűzanya iránti tisztelel. Az Úr Jézus Márián keresztül jött a földre, mi is csak Márián keresztül juthatunk Istenhez. Az ő édesanyai oltalma alatt alakulhatunk át Isten képmásává. Isten Máriát tette a kegyelmek örzőjévé és osztogatójává. Ha rábízzuk magunkal, ő majd vezeti és irányítja életünket. Kérd gyermeki bizalommal segítségét

Áldd meg gyermekedet Szűzanyám! Hiszem, hogy legszeretőbb édesanyám vagy. Bizom abban, hogy, általad mngkapom azt a kegyelmet, hogy Jézus példáját követve, mindenben a Mennyei Atya kedvét keressem. Szeretlek égi Édesanyam, kérlek, légy oltalmazóm. menedékem. Gondjaidra bizom magamat, mindazokat, akik hozzám tartoznak és mindazt amim van: testemet, lelkemet, külső és belső javaimat, életemet, üdvösségemet. Amen.

Most segíts meg Mária, ó irgalmas Szűzanya! Keservét a búnak-bajnak, eloszlalni van hatalmad. Hol már ember nem segíthet, a Te erőd nem törik meg, hő imáját gyermekednek, nem, Te soha nem veted meg! Hol a szükség kínja nagy, mutasd meg, hogy anya vagy. Most segíts meg Mária, ó irgalmas Szűzanya. Amen.

*

Szűz szülője Istennek, engedd, hogy tied legyek!

Tied élet s halálban; tied jó és balsorsban.

Tied küzdve szenvedve: tied most és örökre.

Szűz Szülője Istennek, engedd, hogy tied legyek! Amen.

EMLÉKEZZÉL MEG, ó legkegyesebb Szűzanya Mária! Sohasem hallotta még senki, hogy te valakit magára hagytál, aki oltalmadat kérte, segítségedért könyörgött, vagy pártfogásodért esedezett. Én is hasonló bizalomtól lelkesítve sietek hozzád, szűzek Szűze, jóságos Anyánk: hozzád fordulok és színed előtt sóhajtva állok én szegény bűnös. Ne vesd meg könyörgésemet, örök Igének Anyja, hanem hallgasd meg kegyelmesen. Amen.

A Szűz Anya fent van az égben, de vannak helyek a földön is, ahol csodálatosan éreztette szeretetét irántunk. Ezeket nevezzük kegyhelyeknek. Elhozta hozzánk Isten üzenetét, hogy az emberek térjenek meg bűneikből, és forduljanak Isten felé. Olyan kisgyermekeknek is megjelent, mint te vagy (pl. Fatimában, Lourdes-ban; Magyarországon is vannak kegyhelyek. Legismertebbek: Máriaremete, Máriamakk, Máriapócs, Máriagyüd, Mátraverebély stb.). Legtöbbször szentolvasót tartott a kezében Mária és arra buzdított, hogy engesztelésül azt imádkozzuk. A szentolvasó titkai végigvezetnek az Úr Jézus és a Boldogságos Szűz Anya életútján. Titoknak nevezzük azt az eseményt a Szentírásból, amire a tized alatt gondolunk. Az Egyház szívesen adja kezünkbe a szentolvasót és október hónapot közös imádkozásra szenteli. Háromféle szentolvasót, (rózsafüzért) szoktunk imádkozni:

Örvendetes: A titok Jézus gyermekkorára,

Fájdalmas: szenvedésére és halálára,

Dicsőséges: feltámadására emlékeztetnek.

A szentolvasó:

Bevezető részből és öt tizedből áll

Bevezető rész:

Feszületre: Hiszekegy… Dicsőség

Nagy szemekre: Miatyánk…

Három kis szemre: Üdvözlégy Mária… és Jézus neve után a következő kéréseket mondjuk:

1. aki hitünket növelje,

2. aki reményünket erősítse,

3. aki szeretetünket tökéletesítse.

Ezután ismét Dicsőség… majd a nagy szemre Miatyánk következik.

A következő öt tizedben a kis szemekre: Üdvözlégy…, melyben Jézus neve után mondjuk a megfelelő titkot, aszerint, hogy melyiket imádkozzuk. Minden tized után Dicsőség… a nagy szemre: Miatyánk…

Az örvendetes szentolvasó titkai

Gondolkodunk a Szűz Anya öröméről, amit akkor érzett, amikor még a kis Jézust karjaiban tarthatta, szívére szoríthatta.

Te milyen gyermeke vagy szüleidnek?…

Szoktál-e nekik örömet szerezni?…

1. Akit te, Szent Szűz, a Szentlélektől fogantál.

2. Akit te, Szent Szűz, Erzsébetet látogatván hordoztál.

3. Akit te, Szent Szűz, a világra szültél.

4. Akit te, Szent Szűz, a templomban bemutattál.

5. Akit te, Szent Szűz, a templomban megtaláltál.

A fájdalmas szentolvasó titkai

Együtt érzünk a fájdalmas Szűz Anyával. Rettenetes volt látnia ártatlan, szent Fiának szenvedéseit. Íme az Isten Báránya, aki elveszi a világ bűneit… A napi szenvedéseket, kudarcokat el tudod-e viselni?…

1. Aki érettünk vérrel verítékezett.

2. Akit érettünk megostoroztak.

3. Akit érettünk tövissel koronáztak.

4. Aki érettünk a keresztet hordozta.

5. Akit érettünk keresztre feszítettek.

A dicsőséges szentolvasó titkai

Jézus él! Feltámadt! Édesanyját is felvitte testestől-lelkestől az égbe. Köszöntsük nagy szeretettel égi Édesanyánkat, és kérjük, segítsen úgy élni itt a földön, hogy helyet kapjunk Isten országában.

1. Aki a halálból feltámadt.

2. Aki a mennybe fölment.

3. Aki nekünk a Szentlelket elküldte.

4. Aki téged, Szent Szűz, a mennybe fölvett.

5. Aki téged, Szent Szűz, a mennyben megkoronázott.

Az Evangéliumok keveset jegyeztek föl a Szűz Anya szavaiból. Hálaénekét Szent Lukács örökítette meg számunkra. Szűz Anyánkkal együtt mondjuk mi is:

„Lelkem magasztalja az Urat,

és szívem ujjong megváltó Istenemben, mert letekintett alázatos szolgálójára.”

Lám, mostantól fogva boldognak hirdet minden nemzedék, mert nagyot tett velem ő, a Hatalmas és a Szent.

Irgalma nemzedékről nemzedékre az istenfélőkkel marad.

Karja bizonyságot tett hatalmáról: Szétszórta a szívükben gőgösöket, letaszította trónjukról a hatalmasokat, az alázatosakat pedig fölemelte.

Az éhezőket jóllakatta, de a gazdagokat üres kézzel küldte el.

Gondjába vette népét, Izraelt, megemlékezvén irgalmáról,

amelyet atyáinknak, Ábrahámnak és utódainak örökre megígért.”

(Magnificat, Lukács 1,46-55)

Égi Királyné, örvendezz, alleluja, mert Jézust méltó voltál hordozni, alleluja!

Feltámadott, amint mondta, alleluja,

Kérleld az Istent értünk, alleluja!

Az egyházi év

Boldog a nép, amely tud ünnepelni

S a te arcod fényében járni-kelni.

Nevedben ők ujjongnak szüntelen

És igazságos nagyságuk leszen.

(88. zsoltár)

Együtt ünnepelek az egyházzal

A hétköznapok közül kiemelkednek az ünnepek, amelyek szebbé, kedvesebbé teszik életünket. Az ünnep mindig valamilyen eseményre emlékeztet.

Az egyházi év ünnepei rnegváltásunk történetét elevenítik meg. Adventben emlékezünk arra az időre, amikor a bűnbeesett emberiség szabadítóra várt. Karácsonykor Jézus születésének örvendünk. Nagyböjtben Jézus szenvedésére emlékezünk, húsvétkor feltámadását, pünkösdkor a Szentlélek jövetelét ünnepeljük. Az évközi vasárnapok Jézus életének eseményeit, tanítását, csodatetteinek történetét idézik.

Karácsonyi idő

Advent

A választott nép évezredekig várt a Messiásra. Erre az időszakra emlékezünk az advent négy hete alatt. Az advent: Istenkeresés, Istenvárás! Te is készülj, hogy szíved méltó legyen Jézus fogadására.

Szokás az adventi koszorú készítése: fenyőágból fonjuk, lila szalaggal díszítjük és négy gyertyát erősítsünk rá. Amikor hét végén együtt van a család, meggyújtjuk a gyertyát, illetve gyertyákat (a vasárnapoknak megfelelően). Az édesapa felolvassa a vasárnapi Szentírási részt, majd énekelünk.

Advent 1. vasárnapja

A család körülállja a koszorút, együtt énekeljük: SZVU. 4/1.

Édesapa olvassa:

Olvasmány Jeremiás próféta könyvéből (33,14-16)

Ezt mondja az Úr: Íme, eljön az idő, és valóra váltom mindazt, amit népemnek ígértem a Messiásról, akit elküldök majd a világba. Dávid nemzetségéből születik, igazságot teremt országában. Akkor az Isten népe szabadon él és biztonságban, a Megváltót pedig így szólítja: „Urunk és Üdvözítőnk!” Ez a Szentírás tanítása.

Mind: Istennek legyen hála!

Egyik gyermek meggyújtja az 1. gyertyát. Mindnyájan énekeljük: SZVU. 4/3.

Édesanya imádkozza:

Megváltó Jézusunk! Tekints erre a kis családra. Mi mindnyájan szeretünk téged. Örömmel készülünk születésed ünnepére. Segíts minket, hogy Istent és egymást szeretve boldog karácsonyunk legyen. Amen.

Advent 2. vasárnapja

A koszorún ég az első gyertya. Együtt énekeljük: SZVU. 9/1.

Édesapa olvassa:

Evangélium Szent Lukács könyvéből (3,2-6)

Annás és Kaifás főpapok idejében az Úr szózatot intézett Jánoshoz, Zakariás fiához a pusztában. S ő bejárta a Jordán egész környékét, hirdette a bűnbánat keresztségét a bűnök bocsánatára, ahogy meg van írva Izajás próféta beszédeinek könyvében:

„Készítsétek az Úr útját, egyengessétek ösvényeit. A gödröket töltsétek fel,

a hegyeket, halmokat hordjátok el, ami görbe, legyen egyenessé,

a göröngyös változzék sima úttá, és minden ember meglátja az Isten üdvösségét.”

Ez a Szentírás tanítása.

Mind: Istennek legyen hála!

Egyik gyermek meggyújtja a 2. gyertyát.

Mindnyájan énekeljük: SZVU. 2/3.

Édesanya imádkozza:

Istenünk, te Keresztelő Szent Jánost küldted, hogy szent Fiad Útját a bűnbánat hirdetésével előkészítse. Segítsd családunk minden tagját, hogy őszinte bűnbánattal készüljünk Jézus fogadására. Amen.

Advent 3. vasárnapja

A koszorún két gyertya ég. Együtt énekeljük: SZVU. 2/1.

Édesapa olvassa:

Olvasmány Szent Pál apostolnak a Filippiekhez írt leveléből (4,4-7)

„Örüljetek az Úrban szüntelen! Újra csak azt mondom, örüljetek! Jóságos emberségteket ismerje meg mindenki. Az Úr közel van! Ne aggódjatok semmi miatt, hanem minden imádságtokban és könyörgéstekben terjesszétek kéréseteket az Úr elé hálaadástokkal együtt. Akkor Isten békéje, amely minden értelmet meghalad, megőrzi szíveteket és értelmeteket Krisztus Jézusban.”

Ez a Szentírás tanítása.

Mind: Istennek legyen hála!

Egyik gyermek meggyújtja a 3. gyertyát. Mindnyájan énekeljük: SZVU. 4/5.

Édesanya imádkozza:

Istenünk, Te a benned bízóknak megadod a béke és öröm ajándékát. Add, hogy családunk minden tagja a te akaratodat teljesítse, és így béke és öröm uralkodjék otthonunkban. Amen.

Advent 4. vasárnapja

A koszorún három gyertya ég. Együtt énekeljük: SZVU. 11/1.

Édesapa olvassa:

Evangélium Szent Lukács könyvéből (1,39-45)

„Az angyali üdvözlet után Mária útrakelt és a hegyekbe sietett, Júda városába. Zakariás házába tért be és üdvözölte Erzsébetet. Amikor Erzsébet meghallotta Mária köszöntését, örömében megmozdult méhében a gyermek, maga Erzsébet pedig eltelt Szentlélekkel. Hangosan felkiáltott: „Áldott vagy az asszonyok között és áldott a méhed gyümölcse! Hogy lehet az, hogy Uramnak anyja látogat el hozzám? Boldog vagy, mert hitted, hogy beteljesedik mindaz, amit az Úr mondott neked.” Ez a Szentírás tanítása.

Mind: Istennek legyen hála!

Egyik gyermek meggyújtja a 4. gyertyát. Mindnyájan énekeljük: SZVU. 11/6.

Édesanya imádkozza:

Boldogságos Szűz Mária Jézusunk Édesanyja, te igen nagy szeretettel és örömmel készültél Jézus születésére! Segíts, hogy a mi családunk is Karácsonyra lelkileg megtisztuljon, másoknak minél több örömet szerezzen, és így készüljön elő a karácsonyi öröm és béke boldogságára. A betlehemi Istengyermek legyen családunk vendége az év minden napján. Amen.

Karácsony

Jézus Krisztus, az Isten Fia karácsony éjszakáján kis gyermek alakjában jött a világra. Eljött, hogy bűneinktől megváltson minket. Ez a nap örömünnep. Jézus megtanított arra, milyen jó szeretni, másoknak örömet szerezni. A karácsonyi szentmisén járuljunk szentáldozáshoz, hogy az isteni Gyermek szívünkben lakást vehessen. Megköszönjük Jézusnak, hogy közénk jött. Ő a mi legnagyobb karácsonyi ajándékunk. A keresztény családokban így ünneplik meg Karácsony szent estéjét: A család tagjai körülállják a kivilágított karácsonyfát.

Mindnyájan énekeljük: SZVU 25/1.

Édesapa olvassa:

Evangélium Szent Lukács könyvéből. (Lukács, 2,8-17)

„Pásztorok tanyáztak a vidéken kint a szabad ég alatt, és éjnek idején őrizték nyájukat. Egyszerre csak ott állt előttük az Úr angyala, és beragyogta őket az Úr dicsősége. Nagyon megijedtek. De az angyal megnyugtatta őket: „Ne féljetek! Mert nagy örömet hirdetek nektek és az egész népnek. Ma megszületett a Megváltótok, Krisztus, az Úr, Dávid városában. Ez lesz a jel: Találtok egy jászolba fektetett, bepólyált gyermeket.” Egyszeriben mennyei seregek sokasága vette körül az angyalt, és dicsőítették Istent ezekkel a szavakkal: „Dicsőség a magasságban Istennek és békesség a földön a jóakaratú embereknek.” Mihelyt az angyalok visszatértek a mennybe, a pásztorok így szóltak egymáshoz: „Menjünk el Betlehembe, hadd lássuk, ami történt; amit az Úr tudtunkra adott.” Gyorsan útra keltek és megtalálták Máriát, Józsefet és a jászolban fekvő gyermeket.” Ezek az Evangélium igéi.

Mind: Áldunk téged, Krisztus.

Mindnyájan énekeljük: SZVU. 32/ 1-2

Édesanya imádkozza:

Édes Jézus! Köszönjük, hogy érettünk emberré lettél. Eljöttél közénk, mint gyermek, hogy bátran közeledjünk Hozzád, és nagyon szeressünk Téged. Születésed ünnepén megajándékozzuk egymást, de Te vagy a mi legnagyobb ajándékunk. Amen.

Mindnyájan énekeljük: SZVU 29/1, utána édesapa imádkozza:

Mennyei Atyánk! Hálát adunk neked ebben a szent, ünnepélyes órában azért az éjszakáért, amikor elküldted hozzánk szent Fiadat. Kérünk téged:

(A családtagok felváltva is mondhatják)

Tégy minket Krisztus emberszeretetének tanúivá. Szent Fiad eljövetele által szenteld meg az egész világot, egyéni életünket és minden munkánkat.

Adj az egyházi és állami vezetőinknek felelősségérzetet, hogy a békét keressék és azt megőrizzék.

Töltsön el minden éhező és szükséget szenvedő embert új reménység.

Adj békét és örök boldogságot minden meghalt rokonunknak és barátunknak. Mindenható örök Isten, ezen az éjszakán kigyúlt előttünk az igazi világosság. Add, hogy ebben a fényben járjunk, mígnem szemtől-szembe láthatjuk majd dicsőséged fényét. Amen.

Együtt énekeljük: SZVU 23/1-2.

Gyermekek szavalhatják:

Álom, álom… Betlehemben

Kicsike Jézus megszületett!

Szép Szűz Mária, egek ékessége

Mi bűnös lelkünk egy édessége.

Csókkal hajol a jászolka fölébe,

Kicsi Jézuskája ránevet.

Kegyes kicsi Jézus, mindenlátó Jézus

Ügyefogyottakra, reánk mosolyog:

Csitt, levegő-égben, boldog fényességben

Minekünk dalolnak angyali karok!

(Sík Sándor)

Együtt énekeljük: SZVU 21/1-2.

Utána átnyújtjuk egymásnak az ajándékokat. Közös ünneplés után maradjon együtt a család. Éjféli miséig használjuk fel az időt arra, hogy elbeszélgessünk, játsszunk, jó könyvet olvassunk.

Ilyen és hasonló ünnepségeket rendezhettek a családban más alkalommal is.

A karácsonyi idő kiemelkedő ünnepei

A nagy ünnepek mellett felsoroljuk időrendben a Szűz Anya ünnepeit és megemlékezünk ismertebb Szentekről, akik Isten arcát tükrözték korukban, amelyben éltek. Ők a mi testvéreink és példaképeink.

December 6. Szent Miklós püspök (nálunk Mikulásnak becézik).

Szeretetéről, jótékonyságáról nevezetes.

Egyszer három leánytestvér nem tudott férjhez menni, mert nagyon szegények voltak. Meghallotta ezt Miklós püspök, és három zacskó aranyat dobott be az ablakukon. Ezt a kedves történetet őrizte meg az utókor és Szent Miklóst utánozva adnak apró ajándékot az emberek egymásnak, főként a gyermekeknek.

Kérünk téged Szent Miklós! Pártfogásoddal segíts, hogy mindig készen legyünk arra, hogy másoknak örömet szerezzünk. Amen.

December 8. Szűz Mária Szeplőtelen Fogantatása (tanácsolt ünnep).

Szűz Mária Jézus Anyja. Ezért teljesen tiszta az áteredő és minden személyes bűntől. Ezt a nagy kegyelmet tiszteljük és ünnepeljük a mai napon.

„Ó bűn nélkül fogantatott Szűz Mária, könyörögj érettünk, kik hozzád menekülünk.”

December 24. Ádám és Éva, ősszüleink.

Isten megteremtette az első emberpárt, és elhalmozta őket kegyelmeivel. A gonosz lélek kísértésének engedve vétkeztek Isten ellen, ezért elvesztették Isten megszentelő kegyelmét. Az első ember bűne minden emberre átszármazik, ezért születik minden ember az áteredő bűnnel. Ősszüleink nagy bűnt követtek el, de komoly bűnbánatot tartottak. Isten megkönyörült az embereken és megígérte a Megváltót.

Istenem, add, hogy bűneimet megbánjam és mindig visszaforduljak hozzád. Amen.

December 26. Szent István a kereszténység első vértanúja.

Az apostolok hét szerpapot választottak, hogy segítségükre legyenek. Egyike volt ezeknek István. Telve volt hittel és nagy szeretettel. Hamis tanúk vádaskodása alapján agyonkövezték. Ő még haldokolva is imádkozott ellenségeiért.

Szent István, segíts, hogy én is tudjak jót tenni és megbocsátani. Sőt tudjak imádkozni azokért is, akik bántanak. Amen.

December 27. Szent János apostol és evangélista

Jézus legkedvesebb tanítványa volt. Miért szerette Jézus? Mert János tiszta, fiatal szívének lángolásával állt Jézus mellé. Ő az egyetlen tanítvány, aki Vele maradt a keresztúton és a keresztfa alatt is. Jézus rábízta édesanyját Máriát, és vele együtt minket is Máriának adott.

Jézusom, engedd, hogy én is barátod lehessek, sokat legyek Veled, és szíved szerint éljek. Amen.

Január 1. Újév, a polgári év első napja, Szűz Mária Istenanyasága

A mai nappal új esztendő kezdődik. Ilyenkor vesszük észre legjobban az idő múlását. Az idő Isten ajándéka, amit szeretetében fölkínál nekünk. Az idő számunkra nagy érték, vele megszerezhetjük vagy elveszíthetjük földi és örök boldogságunkat.

Istenem, add, hogy az időt úgy használjam fel, hogy értékes legyen földi és örök életem számára. Óvj meg mindnyájunkat ebben az újesztendőben minden bajtól, és a napok, hónapok múlásával közelebb kerüljünk Atyai szívedhez. Szűz Mária, Isten Anyja, légy pártfogóm szent Fiadnál. Amen.

Karácsony utáni 2. vasárnap. Vízkereszt

Mindig voltak emberek, akik kutatták a világmindenséget és figyelték a csillagok útját. Így indultak el a Szentírás szerint a napkeleti bölcsek egy új csillag nyomán, amely Betlehemig vezette őket. Annak a kornak értékeit hozták magukkal ajándékba: aranyat, tömjént és mirhát. Más-más országból érkeztek, de a Kisded imádásában az első testvéri közösséget alkották.

Fogadd el, Jézusom, szeretetem aranyát, amely minden cselekedetemet méltóvá teszi hozzád.

Fogadd el, Jézusom, hódolatom tömjénporát, amely elismer legfőbb Urának.

Fogadd el, Jézusom, vigasztalásom mirháját, amely egyesíti nehézségeimet a te földi szenvedéseiddel. Amen.

Január 31. Bosco Szent János

Azért emlékezünk meg Bosco Szent Jánosról, mert különösképpen szerette a gyermekeket, az ifjúságot. Házába fogadta az elárvult gyermekeket, a rossz útra tévedt fiúkat. Jószívű emberek segítségével otthont biztosított nekik, ahol tanulhattak, és megismerhették a becsületes életet. Felelősnek érezte magát ezekért a fiúkért!

Istenem segíts, hogy Bosco Szent János példájára én is észrevegyem, ha társaim közül valakinek szüksége van rám. Tiszteljem, szeressem őket, és törődjem azokkal, akik nálam nehezebben tanulnak. Küldj jó papokat, akik a te országodba vezetnek bennünket. Amen.

Február 2. Urunk bemutatása a templomban. Gyertyaszentelő Boldogasszony.

A gyermek Jézust – a zsidó törvény előírása szerint, – negyvennapos korában elviszik szülei a jeruzsálemi templomba. Ott örvendező szívvel mutatnak be érte hálaáldozatot: egy pár gerlét, vagy galambot. Az öreg, szent életű Simeon a kisgyermek Jézusban felismeri a világ Megváltóját, és örömmel veszi karjára. Ezen a napon az egyház gyertyákat szentel. Az égő gyertya Jézust jelképezi, aki a lelkek megvilágosítója.

Jézusunk! Gyújts fényt a mi lelkünkben is, hogy örömmel járjunk a te világosságodban. Amen.

Február 3. Szent Balázs püspök, vértanú.

A szegények orvosa volt, majd a nép bizalmából püspök. Emléke csodálatos torokgyógyítása miatt maradt fenn. Az Egyház ezen a napon Balázs-áldásban részesíti híveit.

Szent Balázs, imádkozzál érettünk Istennél, hogy őrizzen meg a torokbetegségtől és minden más bajtól. Amen.

Nagyböjt – Húsvét

Húsvétot, Jézus feltámadásának ünnepét a nagyböjt előzi meg. Hamvazószerdán kezdődik, negyven napig tart. Jézus szenvedésére gondolunk, melyet bűneinkért vállalt. A nagyböjt az imádság, bűnbánat és önmegtagadás ideje.

Hamvazószerda

Az Egyház a mai napon megáldja az előző évben megszentelt barkák hamuját és felszólít bennünket, hogy tartsunk bűnbánatot. Bűnbánó lélekkel menj hamvazkodni. A lelkiatya minden eléje járuló hívőnek hamut hint a homlokára és ezt mondja:

„Emlékezzél ember, hogy por vagy és porrá leszel!”

A keresztút

Nagybőjtben minden templomban pénteken közös keresztutat végeznek a hívek. Ha időd van, végy azon részt. Magadban is  végigkísérheted Jézust a szenvedés útjának 14 állomásán.

A templomban van 14 kép, amely Jézus szenvedését mutatja. Először térdelj az oltár elé, vess keresztet. A képek számozottak. Az egyes számú képnél kezdd el. Olvasd el imakönyvedben, ami az első képről szól. Maradj kicsit csendben, gondolkozzál rajta! Így állj meg minden kép előtt.

Minden állomás elején:

Imádunk Téged, Krisztus és áldunk Téged!

Mert szent kereszted által megváltottad a világot.

1. PILÁTUS HALÁLRA ÍTÉLI JÉZUST

Itt áll Jézus Pilátus előtt. Egészen ártatlan, mégsem védekezik.

Én milyen hamar dacos vagyok. Ha ér valami, azonnal védekezem. Bajba jututt társamat is igyekszem mevédeni? Miből van több bennem: Jézus áldozatos szeretetéből, vagy Pilátus gyávaságából?

Bocsásd meg Jézusom, hogy olyan keveset tudok Érted elviselni. Hányszor vagyok gyáva… Nagyon akarlak szeretni.

2. JÉZUS VÁLLÁRA VESZI A KERESZTET

Az ítélet megtörtént. A katonák hozzák a keresztet.

Panaszkodom kisebb szenvedések, méltánytalanságok miatt, és ezzel sokszor megnehezítem környezetem életét.

Adj erőt Jézusom, hogy a magam bajait, szenvedéseit elviseljem Irántad való szeretetből. Mások szenvedései, fájdalmai iránt ne legyek közömbös!

3. JÉZUS ELŐSZÖR ESIK EL A KERESZTÚTON

A kereszt nagyon nehéz. Földre nyomja Jézust.

A kereszttel együtt Jézus vállára nehezedik a múlt, jelen és a jövő nemzedék összes bűne. Köztük az enyém is…

Hiszem Jézusom, hogy Megváltóm vagy. Bocsásd meg bűneimet, kételyeimet, közömbösségemet. Erősítsd hitemet!

4. JÉZUS TALÁLKOZIK FÁJDALMAS ANYJÁVAL

A Szűzanyának milyen rettenetes volt látni Fia szenvedését, és átélni, hogy nem tud rajta segíteni. Ott áll Fia mellett csendesen és egyszerűen. Együtt szenved Vele.

Megkülönböztetés, válogatás nélkül el tudom-e fogadni társaimat? Társaságomban csupa olyan gyerek van, akiket csak a játék, a verekedés érdekel? Tudok-e csendes odaállással részt venni mások bánatában?

Jézusom, úgy szeretném, ha jobban tudnék figyelni Rád. Szűzanyám imádkozz értem, hogy megtanuljam Tőled a csendes, odaadó szeretetet!

5.CIRENEI SIMON SEGÍT VINNI JÉZUS KERESZTJÉT

Kényszerítették Simont. Fáradt is volt a napi munka után. Valószínűleg szégyellte a keresztet vinni. De látva Jézus szenvedését, türelmét, szánalmat érzett és készségesen segített.

Hitemet hogyan vallom meg? Tudok-e Jézus mellé állni, ha kell, Érte szenvedni?

Jézusom, irántad való szeretetből szívesen elviselem a mindennapi kellemetlenségeket. Add ehhez kegyelmedet!

6. VERONIKA KENDŐJÉT NYÚJTJA JÉZUSNAK

Sokan vannak Jézus körül. Mindegyikben más-más érzelem. Veronika is ott van. Segíteni akar. A szeretet találékony. Kendőjét nyújtja Jézusnak, hogy megtörölje vértől verejtékes arcát.

Ha akkor ott lettem volna, biztosan segítettem volna Jézuson. És most? Segítek-e azoknak, akiknek szükségük van rám?

Jézusom, megjutalmaztad a jószívű Veronikát. Kendőjén szent Arcod rajzát hagytad. Add, hogy az én lelkemben is fellelhetők legyenek a Te vonásaid.

7. JÉZUS MÁSODSZOR ESIK EL A KERESZTÚTON !

Elgyötört testtel és lélekkel milyen nehéz volt Jézusnak fölfelé menni a Kálváriára.

Én is sokszor elindulok. Imaélet… jószándék… Legyőznek a megszokott bűneim, kedvetlenség, fáradtság. Jézusom, add kegyelmedet, hogy a feléd vezető úton ne álljak meg. Bízom irgalmadban, szeretetedben és gondviselő jóságodban.

8. JÉZUS MEGVIGASZTALJA A SÍRÓ ASSZONYOKAT

Édesanyák követik Jézust kisgyermekeikkel karjukon – akiken még nem régen Jézus áldó keze nyugodott –, sírnak ennyi szenvedés láttán.

A részvét viszi ezeket az asszonyokat Jézus után. Jézusnak jól esik sajnálkozásuk. Ez is a szeretet jele. El tudom-e fogadni mások vigasztalását? Értékelem-e mások szeretetét?

Jézusom, engesztelni akarlak a magam és mások bűneiért. Tudom, nekem is végig kell járnom saját keresztutamat, de azt is tudom, hogy minden keresztúton Te is ott vagy. És ott vannak a vi gasztalók: Simonok… Veronikák… Köszönöm Jézusom!

9. JÉZUS HARMADSZOR ESIK EL A KERESZTÚTON

Már közel van a Kálvária hegy. De Jézusnak már minden lépés nehéz.

Hányszor gondolom kellemetlen helyzetben, hogy ezt már nem lehet kibírni. Pedig sokszor hallom az idősebbektől: milyen sokat kibír az ember!

Igen sokat elbír az ember, különösen, ha szeret, úgy mint Te engem, Jézusom. Add, hogy én is mindig szeresselek, – akkor is, ha nagy leszek – és szeretetedet sugározzam mindenkire!

10. JÉZUST MEGFOSZTJÁK RUHÁITÓL

Teljesen kiüresítette önmagát.

Nincs már semmid, Uram! És én mennyire ragaszkodom mindenhez. Ruhához… játékhoz… véleményemhez!

Add, Jézusom, hogy lemondóbb legyek az étkezésben, öltözködésben, játékban… más javára is! Anyagi dolgok ne tudjanak Tőled eltávolítani sohasem!

11. JÉZUST KERESZTRE SZEGEZIK

Ilyen elgyötört testtel még fájdalmasabb volt a keresztrefeszítés.

Kis szúrás, vágás, foghúzás milyen fájdalmat okoz. Ó milyen kényesek vagyunk! És az a sok fájdalomcsillapító!

Jézusom, felajánlom azokat a fájdalmakat, amelyek napról-napra érnek. Hisz bármit kellene elszenvednem, az nem hasonlítható a Te szenvedéseidhez. Segíts, hogy bátor legyek!

12. JÉZUS MEGHAL A KERESZTEN

Beteljesedett!

Az ég és föld között áll a kereszt. Jézus keresztáldozatában megmutatkozik Isten igazságossága és az emberek iránti szeretete.

Köszönöm Jézusom, hogy megváltottál. Hiszek benned, remélek benned és köszönöm, hogy megmutattad, hogyan kell szeretni. Keresztrefeszített Jézus, könyörülj rajtunk és a tisztítótűzben szenvedő lelkeken.

13. JÉZUS TESTÉT A SZŰZANYA KARJAIBA TESZIK

Mit érezhetett a Szűzanya?

Hányszor ringatta ölében a kisded Jézust? Most itt fekszik élettelenül.

Milyen a kegyelmi életem? Él-e bennem Jézus?…

Drága Szűzanyám, segíts úgy szeretni, hogy sohase veszítsem el lelkemből az élő Jézust!

14. JÉZUST A SÍRBA HELYEZIK

Jézus már nem érez fájdalmat.

Jézusnak a sír csak rövid ideig volt nyughelye. Mi már tudjuk: feltámadt! Hiszem a feltámadást! Hiszem az örök életet! Hála Neked Jézusom, hogy legyőzted a halált!

Az egész nagyböjti időben a bűnbánat és az engesztelés lelkülete vezessen bennünket. Szent Péter megtagadta Jézust, de megbánta bűnét. Jézus rábízta az Egyházat. Júdás elárulta Jézust, de nem bízott abban, hogy Isten ezt neki megbocsátja. Önmagát ítélte meg.

A NAGYHÉT virágvasárnappal kezdődik.

Istenem, ez a hét emlékeztet arra, hogy mennyire szeretsz bennünket.

Virágvasárnap

Ezen a napon ünnepli az Egyház Jézus bevonulását Jeruzsálembe. A nép ujjongva veszi körül: pálmát lengetnek, ruháikat eléje terítik, hozsannáznak. Öröm a szívekben. A mi liturgiánkban is ünnepélyes bevonulással, nagymise előtti körmenettel emlékezünk meg arról a diadalmas jeruzsálemi napról.

A választott nép fiai ruháikat Jézus elé terítik, – és csengő hangon kiáltják: – „Hozsanna Dávid fiának!

Áldott, aki az Úr nevében érkezik.”

Nagycsütörtök

Az Oltáriszentség alapításának napja.

Az Utolsó vacsorán történt: Amint elérkezett az óra, Jézus asztalhoz ült a tizenkét apostollal együtt. Így szólt hozzájuk:

„Vágyva vágytam arra, hogy ezt a húsvéti bárányt elköltsem veletek, mielőtt szenvedek. Mondom nektek, többé nem eszem húsvéti bárányt, míg be nem teljesedik az Isten országa.” Azután fogta a kelyhet, hálát adott és így szólt: „Vegyétek, osszátok el magatok között. Mondom nektek: nem iszom a szőlőtő terméséből addig, amíg el nem jön az Isten országa.”

(Lukács 22,14-18)

Ezen az estén volt az első szentmise és szentáldozás. Jézus annyira szeret minket, hogy a legnagyobbat, Önmagát adja.

„Ezt tegyétek az én emlékezetemre.”

(Lukács 22,19)

Ezekkel a szavakkal már nemcsak a tanítványokra, hanem a mindenkor élő emberekre, tehát ránk is gondol, és ígéri:

„Én veletek vagyok mindennap a világ végéig.” (Máté 28,20)

Nagypéntek

Jézus szenvedésének és halálának napja.

„Nagyobb szeretete senkinek sincs annál, mint aki életét adja barátaiért.”

(János 15,13)

A minket szerető üdvözítő Jézusunknak életáldozatára emlékezünk a mai napon. Fegyelmezettséggel, böjttel, keresztút végzésével, szertartásokon való részvétellel szenteljük meg a mai napot. Itt a kereszt alatt kell megértenünk a szenvedés nagy értékét. Szeressük és tiszteljük a keresztet egész életünk folyamán!

Keresztrefeszített Jézus Krisztus, sajnálom, hogy megbántottalak. Szent sebeidre és szenvedésedre kérlek, bocsáss meg nekem! Ne hagyj engem bűneimben meghalni, hogy értem kiontott drága véred kárba ne vesszen. Amen

Imádunk Téged Krisztus, és áldunk Téged!

Mert szent kereszted által megváltottad a világot!

Nagyszombat

Látogatjuk a templomokat, s az Úr Jézus sírjánál időzünk.

Az Egyház liturgiáján vegyünk részt.

Ennek részei:

Tűzszentelés

Húsvéti gyertya meggyújtása.

Krisztus a világ világossága.

Bevonulás a húsvéti gyertyával.

Húsvéti örömének.

A keresztvíz megáldása, keresztségi fogadás megújítása.

Keresztelés

Ezzel végetér a szentmise Igeliturgiája.

A felajánlással folytatódik a szentmise áldozati része.

A szentáldozással szívünkben is feltámad Jézus.

Húsvét van: ez az Úr húsvétja.

Ő újjá lett boldogság, világmindenség öröme!

A halál sötétségét szétoszlatta;

Minden ember visszanyerte életét.

Mindenki részére megnyílt a mennyország kapuja.

(Húsvéti himnusz)

Add jó Urunk, hogy mi is

bejussunk oda! Amen.

Szentmise után:

feltámadási körmenettel

fejeződik be a húsvéti liturgia. Hálából a Te Deumot énekeljük.

Húsvétvasárnap

Jézus feltámadásának ünnepe.

„Szombat elmúltával, a hét első napjának hajnalán Mária Magdolna és a másik Mária elment, hogy megnézze a sírt. Hirtelen nagy földrengés támadt. Az Úr angyala leszállt az égből, odament, elhengerítette a követ és ráült. Tekintete olyan volt, mint a villám, öltözete, rnint a hó. Az őrök remegtek tőle való félelmükben, s csaknem halálra váltak. Az angyal azonban megszólí totta az asszonyokat: „Ne féljetek! Tudom hogy Jézust keresitek, akit keresztre feszítettek. Nincs itt! Feltámadt, ahogy előre megmondta. Gyertek, nézzétek meg a helyet, ahol nyugodott” (Máté 28, 1-7). Keresztény hitünk legnagyobb vigasza, hogy hiszünk Jézus Krisztusban, a feltámadottban, a mindenkor élő Jézusban! Ezt a bizonyságot adja nekünk húsvét ünnepe.

Üdvözítő Jézusom! Te szenvedéseddel megnyitottad előttünk a mennyországot. A szentségeket is azért adtad, hogy eljussunk oda. Köszönöm Neked! Segíts, hogy szentségeiddel élve, hűséges gyermeke legyek a mennyei Atyának, Aki szeretettel vár engem is örök országába. Amen.

A húsvéti idő ünnepei

Március 19. Szent József

Mária jegyese, Jézus nevelőatyja. Az egyház, a katolikus családok, főként az édesapák védőszentje és mindnyájunk közbenjáró segítője. Szépen ír róla XXIII. János pápa: „Szent József számunkra az a kedves Szent, akiből mindenekelőtt jóság, tisztaság, jókedv, szorgalom és az Istenbe vetett bizalom árad. Ő a keresztény életnek legigazibb képviselője, mindnyájunk oltalmazója.”

Szent József, te hűséges őrzője voltál a reádbízott családnak. Szorgalmas rnunkával és imádságos lélekkel szolgáltad Jézust. Légy oltalmazója és pártfogója a mi kis családunknak is, hogy hűséggel és szeretettel szolgáljuk Istent. Amen.

Március 25. Gyümölcsoltó Boldogasszony

Az Atya végtelen szeretetének jele: Jézus. Gyümölcse annak az „édes ágnak”, akit Máriának hívunk. Az angyali köszöntés napja ez a mai. Máriát mi is így köszöntjük:

„Üdvözlégy, kegyelemmel teljes az Úr van teveled, áldott vagy te az asszonyok között.”

URUNK MENNYBEMENETELE

(Pűnkösd előtti vasárnap)

Feltámadása után Jézus még negyven napig volt tanítványaival. Többször megjelent nekik, küldetésükre tanította őket. Majd megígérte nekik, hogy elküldi a Szentlelket; s azt is, hogy helyet készít számunkra mennyei Atyánk házában. A tanítványok leírták, hogy Jézus a szemük láttára emelkedett az égbe.

Jézusom, engem is ott akarsz látni mennyei országodban. Add úgy élnem Evangéliumodat itt a földön, hogy eljussak a számomra készített helyre, a mennyek országába. Amen.

PÜNKÖSDVASÁRNAP

A Szentlélek eljövetelének ünnepe.

A Szentlélek kiáradását így mondja el a Szentírás:

„Amikor elérkezett pünkösd napja, ugyanazon a helyen mindnyájan együtt voltak. Egyszerre olyan zúgás támadt, mintha csak heves szélvész közeledett volna, és egészen betöltötte a házat, ahol egybegyűltek. Majd lángnyelvek lobbantak, és szétoszolva leereszkedtek mindegyikükre. Mindannyiukat eltöltötte a Szentlélek és különböző nyelveken kezdtek beszélni, úgy, ahogy a Lélek szólásra indította őket.” (ApCsel. 2,1-4)

Pünkösd nem csupán emlékünnep. A Szentlélek azóta is állandóan árad a világra és itt van közöttünk kegyelmeivel.

Szentlélek Úristen! Te tüzes nyelvek alakjában szálltál az apostolokra. Kegyelmedből a félénk apostolok bátrakká, hősökké, sőt vértanúkká lettek. Alakítsd át az én szívemet is; tedd tüzessé és bátorrá, hogy hitemet hűségesen valljam és hitem szerint éljek. Amen.

SZENTHÁROMSÁG VASÁRNAPJA

(Pünkösd utáni első vasárnap)

Minden napunk, minden vasárnapunk Istené. Az Anyaszentegyház mégis egy vasárnapot külön is a Szentháromságnak szentel, hogy felhívja figyelmünket hitünk nagy titkára: a háromszemélyű egy Istenre.

Az egész teremtett világért,

megváltásunk nagy eseményeiért,

a kiáradó isteni szeretetért

hála neked Szentháromság:

Atya, Fiú, Szentlélek!

Dicsőség az Atyának, és Fiúnak és

Szentléleknek, miképpen kezdetben,

most és mindörökké. Amen.

ÚRNAPJA

(Pünkösd utáni második vasárnap)

Nagycsütörtökön, az Utolsó Vacsorán Jézus az Oltáriszentséget adta nekünk. Ezt az örömet nem tudta az Anyaszentegyház külsőleg is megünnepelni, mert már előrevetette árnyékát Jézus kínszenvedése. Azért ezt Úrnapján pótolja.

Jézusom, szereteted jeléül adtad nekünk az Oltáriszentséget, hogy lelkünk tápláléka és erősítője legyen. Hála Neked érte! Ma körmenetben kísérünk Téged, Jézusom. Áldd meg lakóhelyünket, házainkat, utcáinkat, az iskolát, kórházat, munkahelyeket és minden családot. Amen.

Évközi ünnepek, szentek ünnepei

Június 29. Szent Péter és Szent Pál apostolok

Két nagy apostola az Egyháznak. Szent Péter kezdettől fogva az Úr Jézus tanítványa volt. Az ő szájából hangzik fel először a vallomás: „Te vagy Krisztus, az élő Isten fia!” Jézus pedig rábízta az Egyházat: „Péter vagy, erre a sziklára építem egyházamat, s az alvilág kapui sem vesznek erőt rajta.” (Máté 16,18) Fejjel lefelé keresztrefeszítve halt meg Péter, Róma első püspöke.

Szent Pál meghívása viharszerű volt. Még őrzi István első vértanú kövezőinek ruháit, amikor a feltámadt Üdvözítőnek már tervei voltak vele. Isten kegyelméből az Üdvözítő apostola lesz. Egész életével Krisztus mellé szegődik és hirdeti az evangéliumot. Az általa írt levelek ma is felhangzanak a szentmiséken. Legszebb sorai a szeretetről szólnak:

„Szólhatok az emberek, vagy az angyalok nyelvén, ha szeretet nincs bennem, csak zengő érc, vagy pengő cimbalom vagyok.

A szeretet türelmes, a szeretet jóságos; a szeretet nem féltékeny, nem kérkedik, nem is kevély.

Nem tapintatlan, nem keresi a maga javát, nem gerjed haragra, a rosszat nem rója fel. Nem örül a gonoszságnak, örömét az igazság győzelmében leli”. (1Kor 13)

Add Jézusom, hogy Péter apostol lelkesedésével és Pál apostol határozottságával tegyek tanúságot hitemről. Amen.

Július, kezdődik a szünidő!

A szorgalmasan eltöltött iskolaév után jólesik a pihenés. Nem kell kapkodni, sietni, karórát figyelni. A pihenés mellett is legyen napi beosztásod. A tétlenségtől, kétes értékű könyvektől, rossz társaságtól őrízkedj! A szünidőben se mulaszd el a napi imáidat, a vasárnapi szentmisét! Isten áldására, segítő kegyelmére mindenkor szükség van. Vedd észre a természet szépségeit, örülj a napsugárnak, a víznek, a kirándulásoknak. Elégedj meg a nyaralási lehetőségekkel, akkor mindig vidám leszel, mint Isten gyermekéhez illik, aki tudja, hogy a mennyei Atya vigyáz rá.

Boldog vagyok, hogy sikerült ezt az iskolaévet befejezni. Köszönöm Istenem, azt a sok kegyelmet, amit év közben kaptam. Nagyon jó, hogy a szünidőben többet lehetek a szüleimmel és a barátaimmal. Talán új pajtásokat is megismerhetek. Add Jézusom, hogy szívem nvitva legyen mindenki számára. Veled is többet szeretnék lenni. Add, hogy észrevegyelek a sok jóban, szépségben, amit mások által nekem adsz. Vigyázz reám Szűzanyám minden utamon, hogy a szünidő után lelkileg-testileg felüdülve térhessek vissza az iskolapadba. Amen.

Július 6. Goretti Szent Mária 1890-1902. Egy olasz városkában született. Özvegy édesanyjával élt együtt. Tizenkétéves volt, amikor egyik nap a szomszéd fia bejött a házba és bűnre akarta csábítani a szép kis Máriát. Ő ellenállt, mire a megdühödött fiú több késszúrással megölte. Mária halála előtt megbocsátolt gyilkosának.

Goretti Szent Mária, gyönge kislány, te lélekben erős voltál. Kérd az Úr Jézust, segítsen elűzni a tisztálalan gondolatokat, kívánságokat, hogy a test és a lélek tisztaságát megőrízve készülhessek fel az életre. Amen.

Július 26. Szent Anna és Szent Joakim

Szűz Mária édesanyja és édesapja, az Úr Jézus nagyszülei. Lelkületük és élétmódjuk kedves volt Isten előtt, azért lehettek ők Szűz Mária szülei. Ebben az Istenben hívő, Szentírást ismerő, meghitt családi légkörben nevelődött Mária.

Szent Anna és Szent Joakim legyetek családunk közbenjárói Istennél, hogy nagyon boldogok legyünk, szeressük egymást, szívesen legyünk egymással és

mindig bízzunk Isten gondviselő szeretetében. Amen.

Augusztus 14. Szent Maximilián Kolbe (1894–1941)

Lengyel ferences pap, aki az auschwitzi internáló táborban egy családos honfitársa helyett vállalta a halált. Honfitársa megmenekült, és hazakerült a családjához. Kolbe atya szenttéavatása 1982. október 10-én volt.

Kolbe atya, te megmutattad, hogy a Krisztusból fakadó szeretet erősebb a halálnál. Én hányszor önző és kényelmes vagyok, amikor arról van szó, hogy valakinek segíteni kellene. Jézusom, add, hogy a Te szereteted lelkesítsen engem. Amen.

Augusztus 15. Nagyboldogasszony

Az Úr Jézus mennybemenetele után a Szűzanya még több évig élt. Anyai szeretetével erősítette az apostolokat mindaddig, míg az Úr Jézus fel nem emelte az égi dicsőségbe. A Szűzanya testestül-lelkestül felvitetett az égbe. Ő az ég és föld királynéja, a mi mennyei édesanyánk.

Szűzanyám, segíts bennünket, gyermekeidet, hogy édesanyai oltalmad alatt úgy élhessünk, hogy halálunk után megláthassuk a Szentháromság dicsőségét. Ezen az ünnepen ajánlotta föl neked hazánkat Szent István király. Érezzük, hogy elfogadtál minket és vigyázol ránk. Boldogasszony Anyánk pártfogold nemzetünket továbbra is Fiadnál. Amen.

Augusztus 18. Szent Tarziciusz +257.

Ministráns fiúcska volt. Akkoriban sok keresztény testvér volt börtönben. Erősítésükre az Oltáriszentséget akarták hozzájuk bevinni. Ki vigye? Tarziciusz vállalkozott rá. Az utcán játszó pogány gyerekek hívták játszani. Mivel nem ment közéjük ütlegelni kezdték. Sérüléseibe belehalt. Az Oltáriszentséget nem engedte meggyalázni. Ő a ministránsok védőszentje.

Szent Tarziciusz, te életedet adtad Jézusért. Én milyen sokszor elmaradok a szentáldozástól, lelkünk éltető kenyerétől. Jézusom, adj olyan szeretetet, hogy vágyódjam utánad, és tanúságot tegyek rólad. Amen.

Szeptember 8. Az iskolaév kezdete

(Veni Sancte)

Jézusom, te 30 évig vártál és készültél nyilvános működésedre. Nekem is iskolába kell járnom, hogy megtanuljam mindazt, amire szükségem lesz az életben. Szívesen megyek újra az iskolába, milyen jó lesz találkozni pajtásaimmal! Segíts minket Jézusom, hogy örömmel járjunk iskolába, és jól tanuljunk. Szívesen menjünk a hittanórákra is, hogy minél többet megimerjünk a Te igazságaidból.

Jöjj, Szentlélek Isten, légy velem ebben az iskolaévben, világosítsd meg értelmemet és kormányozd szívemet. Amen.

Szeptember 8. Kisboldogasszony

A Szűzanya születésnapja. A családban is megünnepeljük a születésnapokat, mennyire inkább Szűz Máriáét, akit a jó Isten különös szeretettel minden erénnyel lelkesített.

Szűz Mária, őrizd meg Jézus számára szívemet, hogy az gyermeki, tiszta és egyszerű legyen. Amen.

Szeptember 12. Mária, Magyarok Nagyasszonya

Szent István királyunk, amikor fia Imre meghalt, utód nélkül maradt. Kire bízza az országot? Reménytelen helyzetében Szűz Mária oltalmába ajánlja hazánkat. Népünk azóta is Nagyasszonyának tekinti, és tiszteli Szűz Máriát.

Magyarok Nagyasszonya! Kérd Istent, hogy népünk békében élhessen, az Ő áldása legyen munkánkon, eredményeinken. Mentsd meg országunkat minden külső és belső veszélytől, segíts bennünket, hogy őseink hitében állhatatosak maradjunk. Amen.

Október 1. A Gyermek Jézusról nevezett Teréz (Liziői)

Külön pápai engedéllyel lépett be 15 éves korában a kármelita rendbe. Az apró áldozatok felajánlásának szentje volt. Naplójában írja: „Urunk nem a cselekedeteink nagyságát, sem nehézségeit nézi, hanem egyedül a szeretetet, amellyel tettük azokat”. A „kis út” volt az élete, a lelki gyermekség útja: „Nem kell mást csinálni, mint apró áldozatok virágait Jézus lába elé szórni.” Korán, 24 éves korában halt meg.

Teréz, aki Jézusban nekem is testvérem vagy, segíts, hogy kitartó legyek a szeretetben és imádságban, mint Te! Amen.

Október 2. Szent Őrzőangyalok

Az angyalok szellemi lények. Mindenki mellé rendelt a jó Isten őrzőangyalt. A Szentírás is szól róluk. A szentek életében többször olvashattunk vigyázó szeretetükről. Tiszteld, és szeresd őrzőangyalodat, hallgass intéseire, mely a lelkiismeret szavában jelentkezik.

Őrangyalom szívből kérlek,

bűntől, bajtól őrízzél meg.

Életemben légy vezérem,

halálomkor állj mellettem. Amen.

November 1. Mindenszentek ünnepe

„Szem nem látta, fül nem hallotta,

amit Isten azoknak készít, akik őt szeretik.”

Az égbe jutott lelkek megszámlálhatatlan seregének örömünnepe. Istent látva, minden titok megnyílt előttük. Ez a boldogság soha el nem múlik. Szenteknek nevezzük őket, tiszteljük és kérjük, segítsenek, hogy mi is odajuthassunk, ahol ők vannak.

Ez a kapu az Úrnak kapuja,

csak az igazak mennek be oda.

Hálát adok, mert rám ügyet vetettél, és üdvösségem lettél.

….

Ezt a napot az Isten adta:

örvendezzünk és vigadjunk miatta.

Adj Uram nekünk segedelmet,

mindvégig, Uram, add kegyelmed!

(117. zsoltár)

Korunknak is megvannak a maga hősei, akiket az Egyház nem avatott szentté, de tanúságot tettek a Szeretetről, Istenről:

CHARLES DE FOUCAULD (1858-1916)

Katonatiszt, majd elhagy mindent és sok viszontagság után Afrikában a bennszülöttek szolgálatát választja. Nincsenek munkatársai. Érzi, hogy ő csak vet, az eredményt már nem tapasztalhatja meg. Ellenséges bennszülöttek lelövik. Vértanúsága helyén ma virágzó település van és Jézus Krisztus Kis Testvérei folytatják Foucauld atya életformáját a bennszülöttek között, s példájukkal hirdetik nekik, hogy Jézus minden embert szeret, és üdvözíteni akar.

HELEN KELLER (1880-1968)

19 hónapos korától süketnéma és vak. Tíz éves korában tanul meg beszélni. Egy másik nagy egyéniség áldozatos szeretettel tanítja, lelki fejlődésére nagy hatással van: Anne Sullivan, tanárnő. Helén jó tanítványnak bizonyul. Hitét, bizalmát Jézusban találta meg, és szeretetével lelket öntött beteg társaiba is. Életével bebizonyította, hogy a testi fogyatékosság ellenére is lehet valaki teljes értékű ember. Így ír naplójában: „Hiszem, hogy az életet azért kaptuk, hogy növekedjünk a szeretetben; és hiszem, hogy Isten bennem van, ahogy a nap a fényben és az illat a virágban… Hiszek a lélek halhatatlanságában, mert halhatatlan vágyakat hordozok magamban…”

XXIII. JÁNOS PÁPA (1881-1963)

Korunk nagy pápája. Kitárta szívét és lelkét mindenki felé; és kitárta az Egyház kapuit az egész világ felé. Ő indította el a II. Vatikáni Zsinatot. Jelszavául választotta: „Engedelmesség és béke.” Azt írja naplójában: „Teljesen nyugodt vagyok, mert mindig az Isten akaratát kívántam teljesíteni. Mindig és mindenkor. Buzgón imádkozom az Egyházért, a püspökökért, a papokért, a gyermekekért, hogy szentekké legyenek, valamint az egész világért.”

November 2. Halottak napja

A mai napon emlékeztet az Egyház bennünket a halálra: véget ér egyszer földi életünk. Elvezet bennünket szeretteink sírjához és felszólít: imádkozzunk halottainkért, a szenvedő Egyház tagjaiért, hogy szenvedésüktől megszabadulva Istenhez jussanak a mennyországba. Halottaink már nem tudnak érdemeket szerezni. Csak nekünk, élőknek van időnk arra, hogy jót tehessünk az örök életre, magunk és halottaink javára. Imádkozzunk sokat halottainkért, akik tőlünk várnak segítséget.

Istenem, hiszem, hogy a halál után örök életre vársz bennünket. Légy irgalmas elhunyt szeretteink iránt. Ha még a tisztító helyen vannak, irgalmazz nekik, hogy minél előbb eljussanak a mennyországba, a boldogság hazájába.

Segíts úgy élnem a földön, hogy életem után eljussak Hozzád és találkozzam elhunyt szeretteimmel az égi hazában. Amen.

Az évközi 34. vasárnappal zárjuk az egyházi évet. Ez a vasárnap:

KRISZTUS KIRÁLY ÜNNEPE

„Jézus nevére hajoljon meg minden térd a mennyben, a földön és az alvilágban, és minden nyelv vallja az Atya Isten dicsőségére, hogy Jézus Krisztus az Úr.”

(Fil 2,10-11)

Amikor téged megkereszteltek, szüleid ns keresztszüleid nevedben hűséget fogadtak Jézusnak. Legyen életed ura Jézus Krisztus. Kérd Őt, a szívek Királyát, uralkodjon a te szíved felett is.

Itt vagyok Uram, ezen az ünnepen újra felajánlom szívemet Neked. Töltsd be a Te életeddel teljesen, és kérlek, légy jó Pásztorom, aki vezet. Amen.

Üdvözlégy, nagy Király,

kit szívünk úgy kíván,

enyhülés áldott kútfője.

Meghajtom homlokom,

hűségem így hozom,

szent test és vér, elődbe!

Magyar szentjeink

„Legyetek tökéletesek,

amint mennyei Atyátok is tökéletes!”

(Máté 5,48)

Lehet-e valaki tökéletes? Sokan azt mondják: nem. Mások azt felelik: igen. A szentek hosszú sora bebizonyította, hogy: igen, lehetséges. A szentek az Isten-, a haza-, és a felebaráti szeretetet hősies fokban gyakorolták. Ilyenek a magyar szentek is. Itt éltek ebben az országban és mi utódok, sokat tanulhatunk tőlük.

SZENT ISTVÁN KIRÁLY (975-1038)

ünnepe: augusztus 20.

Ha több út közül kell választani: milyen sok függ a felelősségteljes döntéstől. Első szent királyunknak a pogányság és a kereszténység között kellett választania. A Szentlélek segítségével, Istenben bízva tudott jól dönteni. A keresztény hitre vezetett bennünket, ő adott törvényt a népnek. Tudta, hogy csak Istenbe vetett hittel és szorgalmas, becsületes munkával tud a magyar nép az új hazában gyökeret verni. Kemény kézzel, de igazságos szívvel vezette népét. Imre fiát Gellért püspökkel neveltette. Isten iránti szeretetét mutatja, hogy amikor fiát elveszítette, így imádkozott: „Isten adta, Isten elvette, áldott érte az Ő szent neve.” Épségben maradt jobbja itt van közöttünk (a budapesti Szent István bazilikában őrzik). Országát és népét nehéz helyzetben Szűz Máriára bízta, hogy védője és oltalmazó Nagyasszonya legyen.

Szent István király! Te nemzetünket a keresztény hitre vezetted és így megmutattad az igaz utat, segíts minket, hogy döntéseinkben téged kövessünk, és a Szűzanya oltalma alatt mindig a jézusi utat válasszuk. Amen.

BOLDOG GIZELLA KIRÁLYNÉ (980-1059)

ünnepe: május 7.

Henrik, bajor fejedelem leánya. Első királyunk melegszívű felesége. Családjának szerető édesanyja, magyar népünk jóságos királynéja. Életében a keresztény szeretetet valósította meg. Leányok részére hímző iskolát nyitott. Maga is szépen kézimunkázott. A magyar koronázási palást az ő keze munkája. Templomokat építtetett, bencés szerzeteseket hívott országunkba, akik népünket földművelésre, rendszeres munkára·tanították. Iskolákat alapított, amelyeket a bencés atyákra bízott: így akarta, hogy a magyar fiatalok művelt, keresztény felnőttek legyenek. Öt gyermeke született. Ezek közül csak Imre és Hedvig maradt életben. Nagy fájdalom érte anyai szívét, amikor fia Imre 24 éves korában meghalt. Férje halála után hazánkat el kellett hagynia. Visszatért szülővárosába, ahol életének hátralévő részét Istennek szentelte. Sokat imádkozott magyar népünkért.

Istenünk! Segítsd édesanyákat, hogy gyermekeiket a te szeretetedre tanítsák. Gizella királyné imádkozott velünk népünkért, otthonainkért. Amen.

SZENT GELLÉRT püspök, vértanú (980-1046)

ünnepe: szeptember 24.

Olaszországban, Velencében született. Gazdag család gyermeke volt. Az akkori tudományokban nagy jártasságot szerzett. Szentföldre igyekezett, de egy magyar bencés hívására a Gondviselés tervei szerint Magyarországra jött. Megszerette népünket, itt maradt hazánkban. A Bakony hegységben keresett magának otthont. Onnan hívta István király Gellértet Imre nevelőjének, majd rábízta a csanádi püspökséget. István halála után a pogányság újraéledt. Gellért éppen Endre király elé tartott papjaival, amikor pogány harcosok megtámadták, szekerestül ledobták a később róla elnevezett. Gellérthegyről. Haldokolva is ellenségeiért, a pogány magyarokért imádkozott.

Gellért püspök! Imádkozz értünk, hogy soha ne térjünk le a megkezdett útról: keresztény hitünkről. Te voltál az első magyar vértanú. Példát adtál nekünk, hogy Jézust szeretni csak áldozatok árán lehet. Kérünk segíts, hogy ezt tiszta szívvel, őszintén tegyük. Amen.

SZENT IMRE herceg (1007-1031)

ünnepe: november 5.

Szent István király fia, és egyetlen reménysége. Komoly keresztény nevelést kapott, végigjárta Jézus iskoláját. A világi és harci tudományokban is nagy jártasságot szerzett. Édesapja hozzá intézett intelmeiben bölcsességre, türelemre, igazságosságra tanítja. Lelkére köti, hogy ha majd király lesz, Isten szolgálatában is legyen első. Isten azonban másképp akarta: még apja életében egy vadászat alkalmával meghalt.

Szent Imre herceg! Kérünk, imádkozz értünk, fiatalokért, hogy mi is tiszta, imádkozó emberek lehessünk. Példád bátorítson minket, hogy szorgalmas tanulással, imádságos lélekkel, jól végzett munkával készüljünk felnőtt hivatásunkra. Amen.

SZENT LÁSZLÓ KIRÁLY (1046-1095)

ünnepe: június 27.

Vallásos lelkületét édesanyjától, vitézségét édesapjától örökölte. Bátor, hős lovag volt. Mint király elsősorban megszilárdította a rendet és az országhatárokat megerősítette. Szembeszállt azokkal, akik a pogány világot akarták visszaállítani és nemzetünk fennmaradását veszélyeztették. Sokat harcolt a kunokkal, besenyőkkel. A fogságba ejtetteken nem állt bosszút, letelepítette őket az országban. Igazságos volt, szelíd, irgalmas és megbocsátó. Sok legenda szól róla.

Köszönjük Istenünk, hogy Szent László királyt adtad magyar nemzetünknek. Segíts, hogy Szent László közbenjárásával mi is tudjunk nemesen cselekedni: a rosszat mindig jóval viszonozzuk. Amen.

SZENT ERZSÉBET ASSZONY (1207-1231)

ünnepe: november 19.

II. Endre királyunk és Gertrúd királyné leánya. Az akkori szokás szerint, öt éves korában eljegyezték, messze Thüringiába vitték jövendőbeli férjéhez. Lajos őrgróf felesége lett. Férjével boldogan éltek. Három gyermekük született. Erzsébet szerette a szegényeket, sok alamizsnát osztott. Emiatt nem szerették, pazarlónak tartották. Pedig a szegényeket szerette csupán, ahogy azt Jézustól megtanulta. Férje a keresztes háborúban fertőző betegséget kapott és meghalt. Neki el kellett hagynia otthonát gyermekeivel együtt. Nem panaszkodott, ezért is hálát adott Istennek. Haláláig a szegényeket és betegeket szolgálta.

Add Istenünk, hogy jósorsunkban hálát adjunk neked, s ha a rossz megpróbál bennünket, csak a Te gondviselésedben bízzunk. Szent Erzsébet, kérj számunkra jó szívet, hogy észrevegyük mások bánatát, szükségét, és szívesen segítsünk mindenkinek. Amen.

ÁRPÁDHÁZI SZENT MARGIT (1242-1271)

ünnepe: január 18.

A tatárjárás idején királyunk IV. Béla menekülni kényszerült. Megfogadta, hogy amikor az ellenség kivonul az országból, hálából születendő gyermekét Istennek ajánlja. Kisleánya született: Margit. Neve ezt jelenti: igazgyöngy. Valóban, nemzetünk gyöngye lett. Teljesítette szülei elhatározását, mely már az ő akarata is volt. Szent Domonkos rendjébe lépett. Minden nehéz munkát szívesen végzett és nem engedte, hogy úgy bánjanak vele, mint királylánnyal. Szülei később szerették volna, ha otthagyja a zárdát, és házasságot köt. Margit azonban Jézust mindenkinél jobban szerette. Imádsággal, áldozattal őrködött a magyar nép fölött. Hálából magyar népünk a szigetet, ahol élt: Margitszigetnek nevezte le.

Istenem! Taníts meg arra, hogy a nehézségeket türelmesen viseljem, felajánlva engeszteljelek a magam és a mások bűneiért. Add, hogy a Neked adott ígéretet soha meg ne szegjem. Szent Margit! Imádkozz a magyar fiúkért és leányokért. Amen.

A legkiemelkedőbb magyar szentek életét itt megismerhetted. Még sokan vannak, akiket szentek, vagy boldogok sorában tisztelünk. Időrendben még néhányat felsorolunk:

ADALBERT püspök, vértanú +997

ASZTRIK apát, ő hozta a szent koronát +1034

MÓR szerzetes, majd pécsi püspők +1070

ÖZSÉB kanonok, az egyetlen magyar szerzetesrend a pálosok alapítója +1270

KINGA lengyel hercegnő, IV. Béla leánya +1292

JOLÁNTA lengyel királynő, IV. Béla leánya +1298

KAPISZTRÁN JÁNOS szerzetes, együtt harcolt Hunyadi Jánossal a törökök ellen +1386

HEDVIG lengyel királyné, Nagy Lajos király leánya +1399

KÖRÖSI MÁRK, PONGRÁCZ ISTVAN, GRODECZ MENYHÉRT szerzetesek, kassai vértanúk +1619

BATTHYÁNY STRATTMANN LÁSZLÓ szemorvos, a szegények orvosa +1931

Énekeljünk az Úrnak!

Az Úrnak új dalt énekeljetek,

Minden földek, az Úrnak zengjetek.

Az Úrnak zengjetek és áldjátok nevét

És nap-nap után hirdessétek az üdvösség örömhírét.

(95. zsoltárból)

A Szent Vagy Uram-ból átvett énekek betűrendes jegyzéke

235

Adj irgalmat

61

A fényes Istenarcot

294

Ah, hol vagy

1

A kereszténységben

63

A keresztfához megyek

287

Angyaloknak királynéja

19

A szép Szűz Mária

5

Ave Mária

16

Az angyal énekel

18

Az ige megtestesült

43

Az isteni gyermeket

79

Áhitattal készülődjünk, testvérek

109

Áldjad ember e nagy jódat

220

Áldozattal járul hozzád

173

Áldozzunk hív keresztények

213

Áldunk Isten jó szolgája

110

Áldunk téged, óh angyali kenyér

65

Áll a gyötrött Istenanyja

253

Bemegyek szent templomodba

284

Boldogasszony anyánk

174

Boldogasszony, édes

288

Boldogságos Krisztus anyja

179

Bús szívemnek

57

Buzgó szívvel ünnepeljük

58

Bűnbánóknak menedéke

59

Bűnös lelkek tisztulásra

20

Csordapásztorok

107

Dicsérd Sion Üdvözítőd

180

Dicsérjük Jézus szentséges Szűz Anyját

21

Dicsőség mennyben az Istenek

86

Dicsőség, szent áldás

285

Egek ékessége

221

Egybegyűltünk, ó nagy Isten

143

Előtted Jézusom leborulok

112

Ez nagy szentség

9

Ébredj ember

144

Édes Jézus, én szerelmem

113

Édes Jézus, neked élek

114

Égből szállott szent kenyér

180B

Égi szűz virág

238

Élők holtak szent Istene

143

Előtted, Jézusom, leborulok

167

Felvitetett magas mennyországba

44

Fényességén e mai napnak

87

Föltámadt Krisztus

222

Futva jöttem elibéd

290

Gyászba borult egek

67B

Gyászba borult Isten csillagvára

280B

Győzelemről énekeljen

145

Győzhetetlen én kőszálam

51

Hamvazkodjál hívő lélek

2

Harmatozzatok

60

Hogyha hozzád járulunk

275

Hol szent Péter

146

Hol vagy, én szerelmes

181

Hozzád futok bánatommal

223

Hozzád sóhajt

116

Imádlak nagy Istenség

278

Immár a nap leáldozott

224

Induljunk testvérek

306

Isten, áldd meg a magyart

23

Istengyermek

293

Isten, hazánkért

258

Isten hozta

160

Isten legszebb temploma

225

Jertek, keresztény hívek

154

Jézusomnak Szívén

155

Jézus Szíve legtisztább szív

156

Jézus Szívét dicsérni

70

Jézus, világ Megváltója

147

Jöjj el, Jézus

97

Jöjj, Szentlélek Istenünk

259

Jöjj, Szentlélek Úristen

226

Kegyességgel hívsz, ó Jézus

227

Kegyes szemmel nézz ránk

71

Keresztények sírjatok

72

Keservesen siratja

229

Kezdődik az ének

211

Két oszlopa igazságnak

241

Ki ragyogni látod

82

Királyi zászló jár elől

95

Krisztus a mennybe fölmene

88

Krisztus feltámadott! Halljátok meg

118

Krisztus teste és szent vére

89

Krisztus virágunk

119

Leborulva áldlak

183

Lelkem tiszta lánggal ég

296

Magyarok fénye

185

Mária Szűzanya

161

Máriát dicsérje lelkünk

292

Máriát dicsérni

77

Megváltó királyunk

243

Ments meg engem, Uram

25

Mennyből az angyal

205

Mennynek Királyné asszonya

203

Mennyországnak Királynéja, angyaloknak

207

Mennyországnak Királynéja, irgalmasságnak

26

Midőn a Szűz Magzatát

171

Mondj szívem dalt

122

Most az Úr Krisztusnak

123

Most lett a kenyér

210

Nagy öröm van ma az égben

188

Néked ajánljuk, Szűzanyánk

176

Néped, Isten, eléd járul

189

Nyújtsd ki mennyből

153

Ó add, Jézusom nékem

126

Ó áldott szent Istenem

191

Ó dicsőséges asszonyság

192

Ó dicsőséges, ó ékességes

159

Ó édes Jézus, ég és föld

11

Ó fényességes szép hajnal

29

Ó gyönyörűszép

152

Ó Jézus, emlékezni rád

74

Ó Jézus, Jézus

172A

Ó Mária, drága név

194

Ó Mária, szent Szíve

127

Ó szentséges, ó kegyelmes

41

Ó szép Jézus

139

Ó Uram, nem vagyok én méltó

168

Örülj, vigadj

90

Örvendetes napunk támadt

257

Örvendezzünk, jertek

85

Örvendjetek angyalok

304

Pannóniában nőtt

32

Pásztorok, pásztorok örvendezve

98

Szállj szívünkbe nagy Isten

303

Szent Erzsébet Asszony

105

Szentháromságnak életem

299

Szent Imre herceg

102

Szentlélek Isten, szállj reánk

264

Szent olvasót imádkoztunk

129

Szent vagy, Uram

230

Szeretettel jönnek hozzád

157

Szeretlek szép Jézus

39

Szép kelet, szép nap

78

Szívünk, lelkünk most kitárjuk

177

Szívünk-lelkünk összeszedjük

34

Szülte a Szűz szent Fiát

35

Szűz Mária e világra nékünk

178

Szűz Mária, mennyek

131

Templom csendes mélyén

195

Te vagy földi éltünk

276A

Téged Isten dicsérünk

4

Téged vár a népek

263

Uram, hiszlek

150

Uram Jézus! Légy velünk

201

Üdvözítőnk édesanyja

132

Üdvözlégy, édes Jézusunk

133

Üdvözlégy, Felség

134

Üdvözlégy, Krisztusnak

196

Üdvözlégy Mária, tengernek csillagja

136

Üdvözlégy Oltáriszentség

135A

Üdvözlégy, ó drágalátos

140

Üdvözlégy, üdvösséges Ostya

231

Vágyva jöttem

36

Vigasságos, hangos, nagy örömünk

142

Zálogát adtad, ó Jézus

232

Zeng a harang

151

Zengjünk Jézus

1. A kereszténységben

1. A KERESZTÉNYSÉGBEN

Hisszük, valljuk régen,

Hogy az Isten minekünk

Véghetetlen kegyességében

Ígérte a Megváltót

Vigasztalásképpen.

2. Dicsőség a mennyben!

Öröm, áldás zengjen,

Mert az Isten kegyes volt

És azonnal nagy elestünkben

Megkönyörült mirajtunk

Paradicsomkertben.

Hiszekegyre:

3. Tudjuk, valljuk régen:

Az idők teljében

Gábor angyal küldeték

Az Istennek követeképpen

S megtestesült az Ige

Mária méhében.

Felajánlásra:

4. Isten jóságának,

Irgalmasságának,

Ki mindenkor kegyelmez

A halandók gyarlóságának:

Felajánljuk magunkat

Jóságos Atyánknak.

Szent, szent-re:

5. Az örök Atyának,

Egyszülött Fiának,

S a Szentlélek Istennek,

Árva lelkünk nagy Vigaszának:

Dícséret és dicsőség

A Szentháromságnak.

2. Harmatozzatok

1. HARMATOZZATOK égi magasok!

Téged vár epedve a halandók lelke,

Jöjj el, édes Üdvözítőnk!

2. Mert az emberek ott tévelygenek,

Hol te égi fényed útján nem vezérled

Őket, édes Üdvözítőnk!

Dicsőítésre:

3. Áldás, dicséret és hála néked:

Mert fényes világunk s legfőbb boldogságunk

Te vagy, édes Üdvözítőnk!

Evangéliumra:

4. A prófétáknak lelkei láttak

Szent jelenésekben s téged békességben

Vártak, édes Üdvözítőnk!

5. Te ember lettél, s új tant hirdettél.

A jövendölések beteljesedének

Rólad, édes Üdvözítőnk!

Hiszekegyre:

6. Hiszünk tebenned, égi szent követ:

Út, igazság, élet hittel vallunk téged

Istenünknek, Üdvözítőnk!

Felajánlásra:

7. Ím, az áldozat, melyet bemutat

Szolgád Fölségednek: jöjj el és szenteld meg,

Ó kegyelmes Üdvözítőnk!

8. Nyújtsd malasztodat, hogy ez áldozat

Bánatot gerjesszen bűnös szíveinkben.

Ó segíts meg, Üdvözítőnk!

Szent, szent-re:

9. Szent az egy Isten három személyben.

Az Atyaistennel és a Szentlélekkel

Szent vagy, édes Üdvözítőnk!

4. Téged vár a népek

1. TÉGED VÁR A NÉPEK lelki sötétsége,Isten:

Nincs ki nékünk harcainkban segítene itt lenn.

Ha szentséges arcod ragyog vándorutunk végén:

Megnyugosznak egymás mellett a nemzetek békén.

2. A sötétség tévedését, Uram, oszlasd széjjel

S töltsd be lelkünk Szentegyházad igaz igéjével.

Légy a népnek fényessége, hogy egy úton járjon,

És a kétség útvesztőin mégis Rád találjon.

Hiszekegyre:

3. Hisszük, Jézus, Rajtad kívül többé nem kell várnunk

Más megváltót és tanítót. A mi Szentegyházunk

Igazságod csalhatatlan hirdetője, őre,

Amely bizton vezet üdvünk útjain előre.

Felajánlásra:

4. Áldott kenyér s bor színébe jöjj, Uram, közénk le

S tekints szelíd kegyes szemmel e szenvedő népre,

Melynek szívét általjárja már a könny s a bánat

És vezeklő keresője lett az éghazának.

5. Örvendezzünk, keresztények, közel van az Isten,

És eléje minden lélek szentül közelítsen

S az angyalok seregének hangján énekelje:

Siess, Uram, jöjj le közénk, kérünk esdekelve.

Szent, szent-re:

6. Ki elveszed tőlünk a bűnt, adj erőt szívünknek,

Hogy ellene-mondjunk a ránk leselkedő bűnnek

És egykoron győzelmesen mehessünk elédbe,

Angyalokkal „Szent, szent, szent vagy!” zenghessük az égbe.

5. Ave Maria

1. Ave Maria, Istennek Anyja,

Tebenned virágzik váltságunk aranyja,

Áldásod nyelvünk nem unja.

2. Mária, újul világ nevedben,

A föld kereksége megépül nemedben,

Mert a nagy Isten méhedben.

3. Ó drága Jézus, Szűznek gyümölcse,

Teáltalad szűnjék világ rossz erkölcse,

Malasztod szívünk bétöltse.

9. Ébredj ember

1. Ébredj, ember, mély álmodból,

Megszabadulsz rabságodból.

Közelít már üdvösséged,

Eltörlik már minden vétked.

2. Elküldé az Úr angyalát,

Hogy köszöntse Szűz Máriát,

Kinek tiszta, szűz méhébe

Alászállt az örök Ige.

3. A Szűzhöz így szól az angyal:

Üdvözlégy, teljes malaszttal!

A Szentlélek megárnyékoz,

S áldott méhed gyümölcsöt hoz.

4. Fiad Jézus néven hívod,

Ő váltja meg a világot,

Melyet oly rég tart a Sátán

Fogságban a bűnnek láncán.

11. Ó fényességes szép hajnal

1. Ó FÉNYESSÉGES szép hajnal,

Kit így köszöntött az angyal:

Üdvözlégy, teljes malaszttal!

2. Dicsőséges Szűz Mária,

Atyaistennek szép lánya

És Szentléleknek mátkája.

3. Tehozzád küldetett mennyből

Szent Gábor angyal követül,

Istennek rendeléséből.

6. Ó boldogságos Szűzanya,

Kérünk nagy méltóságodra,

Végy minket pártfogásodba!

16. Az angyal énekel

1. AZ ANGYAL ÉNEKEL, tekints az égre fel:

Napvilágos lett az éj, meghasadt az ég.

És a Második Személy most a földre lép.

Mézet ont az ég! mézet ont az ég!

2. Az angyal így dalol a fényes ég alól:

„Istenünknek glória a mennyekbe fenn!”

Véle mondja Mária, véle Betlehem.

Mondjunk glóriát! mondjunk glóriát!

Hiszekegyre:

3. Jó pásztoremberek, mind jámbor, nyílt szívek.

Hallják boldog hangjait: „Földön békesség!”

Boldogságot ád a hit, hogyha szíved ép.

Hisszük is szavát, hisszük is szavát.

Felajánlásra:

4. És mennek boldogan, hol Jézus jászla van,

Hozzák tiszta szívüket szép ajándokul.

Mink is hozzuk, jó hívek, várja már az Ur:

Tiszta, hű szívet, tiszta, hű szívet.

Szent, szent-re:

5. Most angyal s pásztorok, ég és föld egybefog:

Mind mi él és mind mi van, Glóriára hív,

Áldja együtt boldogan minden tiszta szív,

Szent, szent, szent az Úr! Szent, szent, szent az Úr!

18. Az ige megtestesült

1. AZ IGE MEGTESTESÜLT Názáretben,

Kit Mária szűzen szült Betlehemben.

Itt vagyon elrejtve kenyérszínben,

Imádjuk mindnyájan egyetemben.

2. Ezt az igaz nagy Isten bölcsessége

Mindeneknek javára cselekedte.

E dolgon angyalok csodálkoznak,

Emberek, állatok álmélkodnak.

3. Betlehembe ne menjünk, föltaláljuk

Jelen e szent oltáron, s magasztaljuk.

Mert szívünk ha tiszta és ártatlan,

Kedvesebb az neki, mint az arany.

4. Dicsőség és dicséret az Atyának,

E világra született szent Fiának.

És vele a kegyes Szentléleknek,

Szentháromságban az egy Istennek.

19. A szép Szűz Mária

1. A SZÉP SZŰZ MÁRIA szent Fiának,

Imigyen énekelt kis Jézusnak:

Örömest ringatlak, Szívemből óhajtlak,

Aludj, aludj.

2. Aludj el, magzatom, napom fénye,

Életem egyetlen szép reménye.

Örömest ringatlak stb.

3. Aludj el, fiacskám, rózsaszálam,

Aludj el, violám, én zöld ágam.

Örömest ringatlak stb.

20. Csordapásztorok

1. CSORDAPÁSZTOROK midőn Betlehemben

/:Csordát őriznek éjjel a mezőben.:/

2. Isten angyali jövének melléjük

/:Nagy félelemmel telék meg ő szívük.:/

3. „Örömet mondok, nagy örömet néktek,

/:Mert ma született a ti üdvösségtek.:/

4. Menjetek el csak gyorsan a városba,

/:Ott találjátok Jézust a jászolba.:/

5. Elindulának és el is jutának,

/:Szűz Máriának jónapot mondának.:/

9. „Serkentsd fel Jézust, szent Fiadat, nékünk,

/:Mert mi angyalok igéjére jöttünk.:/

10. Üdvözlégy Jézus, pásztorok Pásztora,

/:Bűnös emberek megváltó szent Ura.:/

21. Dicsőség mennyben az Istennek

1. DICSŐSÉG mennyben az Istennek!

Dicsőség mennyben az Istennek!

Az angyali seregek vígan így énekelnek.

Dicsőség, dicsőség Istennek.

2. Békesség földön az embernek!

Békesség földön az embernek,

Kit az igaz szeretet a kis Jézushoz vezet,

Békesség, békesség embernek.

3. Dicsérjük a szent angyalokkal,

Imádjuk a hív pásztorokkal

Az isteni gyermeket, ki minket így szeretett

Dicsérjük, imádjuk és áldjuk.

23. Istengyermek

1. ISTENGYERMEK, kit irgalmad közénk lehozott,

Angyaloknak énekével néked áldozok,

Terjeszd fölém kezedet, hogy az Istenszeretet

Töltse el ma szívem, lelkem, jászolod tövén.

2. Bár nem látom gyermekarcod szent vonásait,

Hiszem mégis rendületlen; hogy már te vagy itt.

És mosolygón fölfogod könnyemet, amit hozok

Ajándékul jászolodnak trónusához én.

3. Istengyermek, nézd szívemnek forró vágyait:

Boldogságot adni másnak nincs hatalma itt,

Csak Tenéked, Istenem. Ó, ha arcod megjelen

Áldott ostya szent színében, boldog vagyok én.

4. Betlehemi csillagodat ragyogtasd nekem,

Ki e sötét lelki éjben jászlod' keresem!

Add hitemnek fényedet, akkor biztosan megyek

S meg nem állok, míg a trónod el nem érem én.

5. Szentségházad jászolához állok őrnek én

Hogy ne bántson senki Téged már e földtekén.

Ó ha Téged sértenek, én szívembe rejtelek,

S menedéket adok Néked mindhalálomig.

25. Mennyből az angyal

1. MENNYBŐL az angyal lejött hozzátok, pásztorok, pásztorok!

Hogy Betlehembe sietve menvén, lássátok, lássátok.

2. Istennek Fia, aki született jászolban, jászolban,

Ő leszen néktek Üdvözítőtök valóban, valóban.

3. Mellette vagyon az édesanyja, Mária, Mária;

Barmok közt fekszik, jászolban nyugszik szent Fia, szent Fia.

4. El is menének köszöntésére azonnal, azonnal,

Szép ajándékot vivén szívökben magukkal, magukkal.

5. A kis Jézuskát egyenlőképen imádják, imádják,

A nagy Úristent ilyen nagy jóért mind áldják, mind áldják.

26. Midőn a szűz Magzatát

1. MIDŐN A SZŰZ Magzatát, sírdogáló kis Fiát

El akarja altatni, így énekel őneki:

Ó napfény, ó élet, ó édes Jézus, ó édes Jézus!

2. Napom édes, szép fénye, ó életem reménye

A barmoknak jászlában, aludj a lágy szénában.

Ó napfény, stb.

3. Ó én édes Gyermekem, téged kíván csak lelkem.

Aludj, édes virágom, gyenge bimbóm, zöld ágon.

Ó napfény, stb.

29. Ó gyönyörűszép

1. Ó GYÖNYÖRŰSZÉP, titokzatos éj!

Égszemű gyermek, csöpp rózsalevél.

Kisdedként az édes Úr jászolában megsimul

Szent karácsony éjjel!

2. Ó fogyhatatlan csodálatos ér!

Hópehely ostya, csöpp búzakenyér.

Benne, lásd: az édes Úr téged szomjaz, rádborul.

Egy világgal ér fel.

32. Pásztorok, pásztorok örvendezve

1. PÁSZTOROK, pásztorok örvendezve

Sietnek Jézushoz Betlehembe;

Köszöntést mondanak a kisdednek,

Ki váltságot hozott az embereknek.

2. Angyalok szózata minket is hív,

Értse meg ezt tehát minden hű szív;

A kisded Jézuskát mi is áldjuk,

Mint a hív pásztorok, magasztaljuk.

3. Üdvözlégy, kis Jézus! reménységünk,

Aki ma váltságot hoztál nékünk.

Meghoztad az igaz hit világát,

Megnyitád szent Atyád mennyországát.

34. Szülte a Szűz szent Fiát

1. SZÜLTE A SZŰZ szent Fiát! Örvendezzünk!

Liliomot rózsaág! Lelkendezzünk!

Kisded, atya nélkül, Néki szünet nélkül

Glóriát zengedezzünk!

2. A próféták megírák: Örvendezzünk!

Csodát látott a világ. Lelkendezzünk!

Kisded, stb.

3. Isten itt magára vett, Örvendezzünk!

Emberi természetet, Lelkendezzünk!

Kisded, stb.

35. Szűz Mária e világra nékünk

1. SZŰZ MÁRIA E VILÁGRA NÉKÜNK szent Fiát hozá,

A jászolban fekszik, ki a mennyet s földet alkotá.

Mely végtelen kegyelem Tőled, ó Istenem!

Hogy így szeretted az embereket.

2. Az angyalok Jézus születésén áldva zengenek,

A pásztorok a mennyei fényre hozzá sietnek;

Örömre ébredének minden teremtmények,

Mind Őt imádják és magasztalják.

3. Azért mi is, halandó emberek, Jézust dícsérjük,

Dicsőséges születése napját vígan szenteljük.

Az Atya Úristennek, oly nagy kegyelmesnek

Hálákat adjunk, szívből vigadjunk.

4. Aki hozzánk irgalmasságából szent Fiát küldé,

Hogy a bűnbe esett embereket üdvözítené:

Megjelent a Megváltó, Világszabadító,

Kegyes királyunk, Édes Jézusunk.

5. Ó te kegyes régi szent Pátrónánk, kincs hordozója,

E világnak te vagy esedező oltalmazója.

Kit tápláltál tejeddel, annak kéréseddel

Ügyünk ajánljad, értünk imádjad.

6. Légyen hála a nagy Úristennek, Üdvözítőnek;

Szentléleknek, boldogságos szent Szűz nagy jegyesének.

A Szűz könyörgésével, maradjunk békével

Isten kedvében, szent szerelmében.

36. Vigasságos, hangos, nagy örömünk

1. VIGASSÁGOS, hangos, nagy örömünk támadt:

Megszületett Jézus a beteg világnak.

Felragyog immáron fényességes napja Isten irgalmának.

2. Örvendez a nap, hold, csillagok vigadnak,

Ő nagy örömükben fényesen ragyognak,

Hogy immár itt vagyon a mennyei váltság földi halandóknak.

4. Fénylik az új csillag, angyalok röpdösnek,

Ékes dicséretet mondanak Istennek,

Békesség örömét, örök üdvösséget a jó embereknek.

39. Szép kelet, szép nap!

1. SZÉP KELET, szép nap! nincs benned homály,

Mert az örök nap benned a király.

Új esztendőben új szívekkel,

Dicsérünk Jézus énekekkel.

2. Már a bölcsőnél törlöd bűnünket,

Szűz Anyád keblén mosod lelkünket.

Új esztendőben, stb.

3. E napon ontod az első csepp vért,

Mit a jó Isten váltságul ígért.

Új esztendőben, stb.

4. Hogyha megtartasz még több időre,

Virradjunk boldog, szebb jövendőre.

Új esztendőben, stb.

41. Ó szép Jézus!

1. Ó SZÉP JÉZUS! Ez új esztendőben légy híveidben.

Ó Mária! Esedezzél értünk, édes reményünk!

Hogy ez új esztendőben minden ügyeinkben

Lehessünk Jézus drága kedvében.

2. Ó szép Jézus! Drága szent nevedért kelj föl népedért.

Ó Mária! Tekints híveidre Te szent Fiadért,

Hogy ez új esztendőben minden ügyeinkben

Lehessünk Jézus drága kedvében.

3. Ó szép Jézus! Tartsd meg híveidet, mint tieidet.

Ó Mária! Jézusnak szent Anyja! Országunk tornya!

Adjad, kérünk, hogy ebben az új esztendőben

Lehessünk épek testben, lélekben.

43. Az isteni gyermeket

1. AZ ISTENI GYERMEKET, ki ma kijelentetett

A három szent bölcs előtt, dicsérjük és áldjuk Őt.

Szép jel és szép csillag, szép napunk támadt,

Szép napunk támadt.

2. A zsidók őt üldözték, a bölcsek megtisztelték,

Arany, tömjén, mirhával, s a szív imádásával.

Szép jel, stb.

3. Szent hitünknek csillaga minekünk is jelt ada,

Hogy megjelent királyunk, kit epedve úgy vártunk.

Szép jel, stb.

4. Hit, remény és szeretet, mely tőle nyer életet:

Ez a hármas áldozat, melyet szívünk neki ad.

Szép jel, stb.

5. Isten-ember, nagy király! előtted ím néped áll,

Kérvén szent malasztodat, hogy áldja jóvoltodat.

Szép jel, stb

44. Fényességén e mai napnak

1. FÉNYESSÉGÉN E MAI NAPNAK,

Éneket mondjunk a mi Urunknak,

Új esztendőben mi vigadjunk,

Vízkereszt napján hálát adjunk.

2. Ült a földön keserű homály,

Négyezer évig úr volt a halál.

Új esztendőben, stb.

3. S csillag gyulladt a komor egen,

Mennyei fénnyel messze keleten.

Új esztendőben, stb.

4. Nézvén nézte három bölcs király:

Gáspár és Menyhért, öreg Boldizsár.

Új esztendőben, stb.

5. „Csillag támad Izrael felől!”

Bálám próféta szólott e felől!

Új esztendőben, stb.

6. „Izraelben király született!

Menjünk imádni a szent kisdedet!”

Új esztendőben, stb.

51. Hamvazkodjál hívő lélek

1. HAMVAZKODJÁL, hívő lélek, mert porba tér ez az élet.

Akármennyit örvendeznél, ne feledd, hogy porból lettél.

2. Hamvazkodjál, te dúsgazdag: mert javaid cserben hagynak.

Évek szállnak, és maholnap átadod mind földi pornak.

3. Hamvazkodjál, szegény ember, viseld sorsod türelemmel:

Hamu hull a gyötrelemre s irgalom a hű szívekre.

4. Örömeink mind elmúlnak, könnyeink is porba hullnak.

Boldogok, kik megjavulnak, hamu szaván megindulnak.

5. Ó, ki tested meggyötörted s a Golgotán összetörted:

Adj nekünk is töredelmet, testünk ellen győzedelmet.

57. Buzgó szívvel ünnepeljük

1. BUZGÓ SZÍVVEL ÜNNEPELJÜK Üdvözítőnk kínjait,

Szívtörődve elkísérjük Golgotára lépteit.

Ó kegyelmek főkegyelme, mely miránk, nagy bűnösökre,

Vére által árad itt.

2. Ó nagy Isten, mind az ég, föld megdícsőit tégedet,

S minden, ami él azokban, áldja nagy Fölségedet.

De Fiadnak áldozatja legfőképen megmutatja

Végtelen kegyelmedet.

Evangéliumra:

3. Tőled kapott szent iratból tudjuk a törvényeket,

Miket Jézus a világnak élőszóval hirdetett.

S melyek élte alkonyával, a keresztfán tűrt halállal

Lettenek végrendelet.

Hiszekegyre:

4. Ó kegyelmes Üdvözítőnk, hisszük tanításidat,

Melyeket megtartva, nékünk Isten áldást osztogat.

Hisszük, mert a szent keresztfa s drága véred bizonyítja,

Hogy nem csalhat meg szavad.

Felajánlásra:

5. Az áldozat az oltáron most megújul csendben itt,

Melyet értünk a keresztfán Jézus egykor végbevitt.

Drága vére bő harmatja mi lelkünket mosogatja,

Amit a bűn elrútít.

Szent, szent-re:

7. Zengje szívünk, zengje nyelvünk: szent vagy édes Jézusunk!

Mert te lettél a keresztfán a mi lelki orvosunk.

Hajtsd szívünk a jóra, kérünk, benned van csak egy reményünk,

Hogy lakodba juthatunk.

58. Bűnbánóknak menedéke

1. Bűnbánóknak menedéke!

Trónusodhoz eljövünk,

Ah! mert máshol nincs üdv s béke,

Jézus, irgalmazz nekünk!

2. Szenvedésed drága árán

Váltottad meg életünk,

Ó! ne hagyj el minket árván,

Jézus kegyelmezz nekünk!

Hiszekegyre:

3. Hisszük, Uram, mindazt, amit

Üdvünk végett hinni kell,

Amit a szentegyház tanít,

Ebben élünk s halunk el.

Felajánlásra:

4. Kenyeret s bort áldozatul

Felajánlván Teneked,

Kérünk, add meg bő jutalmul

Megtérésre szent kegyed.

Szent, szent-re:

6. Szent vagy, Uram! örökké szent

Mi megváltó Istenünk!

Mit a szentek zengnek ott fent,

Add nekünk is zengenünk.

59. Bűnös lelkek tisztulására

1. Bűnös lelkek, tisztulásra szentmisére jöjjetek,

Keresztúton elkísérni azt, ki meghalt értetek.

E nagyböjti szent időben bánat könnye hulljon bőven,

Hogy megmossa lelketek.

2. Ezredeken harsog által a próféták szózata:

Bízzatok, mert el fog jönni a fájdalmak Férfia.

Ő hordozza terheinket, átvállalja bűneinket,

Meggyógyultok általa.

Evangéliumra:

3. Halljad bűnös, már a jóhírt ihlett ajkak hirdetik:

Az időnek Isten szabta teljessége bételik.

Eljött már a tiszta Bárány, ki elveszi vére árán

A világnak bűneit.

Hiszekegyre:

4. Hallottátok, keresztények, Megváltótok tetteit,

Megvalljátok tanítását, mely örökre üdvözít.

Ám kegyelmet vére úgy ad, akkor nyílik mennybe utad,

Hogyha benned él a hit.

Felajánlásra:

5. Krisztus vérén tört meg a bűn és megtört a kárhozat.

Krisztus vére az oltárról újra most az égbe hat.

Új szövetség tiszta papja önmagát itt bemutatja.

Ó egyetlen áldozat!

Szent, szent-re:

6. Szent az Isten, szent az Isten, égnek-földnek Istene.

Fölségednek énekével ég és föld és szív tele.

De a megtért tiszta lélek az irgalom Istenének

Legkedvesebb éneke.

60. Hogyha hozzád járulunk

1. Hogyha hozzád járulunk, szemünk könnybe lábad,

S úgy csókoljuk, ó Urunk, drága keresztfádat,

Amelyen kegyetlen kínozták szent tested,

Amelyet szent kebled drága vére festett.

2. Krisztusnak szent keresztje győzedelmi zászlónk,

Amellyel megszerezte üdvünket Megváltónk.

Hitünket, üdvünknek drága szent jelvénye,

Szent kereszt, te jelzed: mily nagy hitünk fénye.

Hiszekegyre:

3. Hisszük: égi székéből az Isten leszálla

És egy szűznek méhéből testet vett magára

Keresztre szegezve kigúnyolni merték,

Sebezték szent testét s szívét általverték.

Felajánlásra:

4. Ezt a sok kínt érettünk kellett elszenvedned,

Hogy nekünk, kik vétettünk, megnyissad a mennyet.

Hálánkat irántad csak azzal tudatjuk,

Hogy e szent kenyeret és bort bemutatjuk.

Szent, szent-re:

5. Amikor szent lelkedet, Megváltónk, kiadtad,

A világ megreszketett, megrendült alattad.

Föld és ég hirdették, hogy Te vagy, szent Isten,

Akit áld és imád a világon minden.

61. A fényes Istenarcot

1. A FÉNYES Istenarcot vér s fájdalom fedi:

Mint küzde szörnyű harcot, hallgatva hirdeti.

A főn, mely égi bérre százszorta érdemesb,

Szúr vad tövis füzére, így még dicsőbb, nemesb.

2. Ó Isten Egyszülötte, mindenható király;

S most győz a düh fellette, csúfos halált kínál.

Nincs benne semmi épség, letört virág a test,

S mégis mily égi szépség, mit rózsa pírja fest.

3. Alázva, törten állok a szent kereszt alatt,

E könny legyen a zálog, mily hőn sirattalak!

E könny szívem tanúja, hogy már híven szeret,

Ó vedd szívedbe újra, itt adj örök helyet.

63. A keresztfához megyek

1. A keresztfához megyek, mert máshol nem lelhetek

Nyugodalmat lelkemnek.

S ott talállak, ó szűz Anya, fájdalom közt bágyadozva,

Tőr veré át lelkedet.

2. Mely gyötrelem volt neked Isteni szülöttedet

Látni szegény jászolban.

S midőn annyi ellenségek romlására esküvének:

Tőr veré át lelkedet.

3. De midőn ezek felett láttad, mennyit szenvedett,

Szenvedett az ártatlan;

Láttad őt a Kálvárián, két lator közt a keresztfán:

Kínodat ki mérje meg!

4. A nap elsötétedett, ennyi kínt nem nézhetett!

Borzadván rengett a föld.

Sírt, kesergett, gyászolt minden az egész nagy természetben;

De gyötrelmed nagyobb volt.

65. Áll a gyötrött Istenanyja

1. Áll a gyötrött Istenanyja, Kín az arcát könnybe vonja.

Úgy siratja szent Fiát, Úgy siratja szent Fiát.

2. Gyász a lelkét meggyötörte, kín és bánat összetörte,

Tőrnek éle járja át, tőrnek éle járta át.

3. Ó mi nagy volt ama drága Szűzanya szomorúsága

Egyszülött szent magzatán, egyszülött szent magzatán.

4. Mennyit sírt és hogy kesergett látván azt a nagy keservet,

Azt a nagy kínt szent Fián, azt a nagy kínt szent Fián.

5. Ki ne sírna, melyik ember, hogyha ennyi gyötrelemben

Látja lankadozni őt, látja lankadozni őt?

6. Ki ne sírna Máriával, hogyha látja szent Fiával

Szenvedni a szent Szülőt, szenvedni a szent Szülőt?

67.B Gyászba borult Isten csillagvára

1. GYÁSZBA BORULT Isten csillagvára,

Függönyt vontak mennynek ablakára,

Meghalt, meghalt az ártatlan Bárány,

Vértől ázott szent kereszt oltárán.

2. Temetésre lejön a mennyország

Könnytől áznak az angyali orcák.

Sír, zokog a fiavesztett gerle,

Égig ér a Szűzanya keserve.

70. Jézus, világ Megváltója

1. Jézus, világ Megváltója,

Üdvözlégy, élet adója,

Megfeszített Istenfia,

Szent kereszted szívem hívja.

Jézus, add, hogy hozzád térjek,

Veled haljak, veled éljek.

2. Általszegve kezed, lábad,

Átvert tested roskad, bágyad,

Mezítelen tépett melled!

Ó siratlak, ó ölellek!

Jézus, add, hogy hozzád térjek,

Veled haljak, veled éljek.

3. Virágoknak szép virága,

Honnét orcád sárgasága?

Hegyes tövis koronázott,

Édes orcád vérrel ázott.

Jézus, add, hogy hozzád térjek,

Veled haljak, veled éljek.

71. Keresztények sírjatok

1. KERESZTÉNYEK sírjatok,

Mélyen szomorkodjatok.

Keseregjen minden szív,

Aki Jézusához hív.

2. Nincsen abban irgalom,

Hozzád buzgó fájdalom,

Aki téged meg nem szán,

Ó Jézus, a keresztfán.

3. Szent testednek sebeit,

Vérrel folyó kékeit

Aki látja és nem sír,

Élő hittel az nem bír.

4. A kősziklák repednek,

Nap és hold sötétednek,

Minden élő megindul,

Csak a bűnös nem búsul.

5. Szállj szívedbe, sirasd meg

Vétkeidet s fontold meg,

Hogy az Isten Fia volt,

Aki érted így megholt.

72. Keservesen siratja

1. Keservesen síratja Mária fiát,

Midőn látja halálra menni magzatát.

Csordul könnye Máriának, szíve szakad Szűzanyának

Nagy bánatjában.

Nincsen helye bús szívének, nyugodalma sincs lelkének

Nehéz kínjában.

2. Senki sincsen sorsosa nagy fájdalmának,

Nincs segítő orvosa nehéz kínjának.

Szűz Mária elfáradott, egész teste elbágyadott

Nagy bánatjában.

Piros színe elhervadott, áldott Anya ellankadott

A nagy sírásban.

6. Fogadj engem, Szűzanyám, igaz fiadnak,

Hadd törlöm le könnyeit síró arcodnak!

Ó Szűzanyám, véled járjak, véled éljek, véled haljak,

És Jézusoddal.

Véled légyen szenvedésem, halálom és temetésem,

És szent Fiaddal.

74. Ó Jézus, Jézus

1. Ó Jézus, Jézus, ó lankadt Jézus,

Istennek vérző Fia!

Tűrés példája, szentség formája,

Ó lelkünk drága díja!

2. Ó Jézus, Jézus, ó édes Jézus,

Mennyeknek édessége!

Hogy meghervadtál, jaj megfonnyadtál,

Ó lelkek üdvössége!

3. Ó Jézus, Jézus, ó édes Jézus,

Ó hívek ékessége!

Ártatlan tűrtél s minket megnyertél,

Ó szívünk édessége!

4. Ó Jézus, Jézus, ó édes Jézus,

Mit tettél a világért!

Véredet ontod, testedet rontod

Ádámnak rossz magváért.

77. Megváltó királyunk

1. Megváltó királyunk elébe megyünk,

Méltó tisztelettel Urunkhoz legyünk,

Hozsannát kiáltson néki minden hív,

Dícsérettel áldást mondjon nyelv és szív.

2. Így tisztelte Jézust a zsidó nemzet,

Virágvasárnapján nagy gyülekezet,

Elébe kimentek pálmaágakkal,

Dícsérő énekkel és virágokkal.

3. Hogy a szent városhoz már közelgetett,

És fényes pompával bévezettetett,

Ruháját a népség földre teríté,

És útját zöld ággal fölékesíté.

4. És örvendő szívvel kiáltozának:

Hozsánna, hozsánna Dávid fiának!

Áldott az, ki az Úr szent nevében jön!

Áldják őt a hívek most és örökkön.

5. A gyermekek kézbe pálmaágakat

Vevén, dallal áldják szent királyukat.

Ez az, ki népének jött váltságára,

Minden földi ember boldogságára.

78. Szívünk, lelkünk most kitárjuk

Szívünk, lelkünk most kitárjuk,

Utad, Jézus, veled járjuk.

Kérünk, mélyen belevéssed

Szíveinkbe szenvedésed.

1. állomás: Áll a gyilkos, nagy ítélet,

Rajtunk immár igaz véred.

Valahányszor szavam vétett,

Pilátusod lettem néked.

2. állomás: Itt van már a kereszt fája,

Hurcolnod kell Golgotára.

Uram, én meg puhán, restül

Vonakodom a kereszttül.

3. állomás: Botlik, roskad szegény tested,

Nem bírja a nagy keresztet.

Földre sujtód, jaj! én voltam,

Ki oly sokszor elbotoltam.

4. állomás: Ó jaj, látod jönni szemben

Édesanyád, gyötrelemben.

Ó csak én is véle járnék

Krisztus után, mint az árnyék.

5. állomás: Vinni terhed, segítségül,

Itt van Simon Kirenébül.

Bárcsak én is, bűnös lélek,

Keresztemmel követnélek!

6. állomás: Jámbor asszony siet hozzád,

Kendőjével törli orcád.

Vajjon hát én, kőszívemmel,

Mennyi könnyet törültem fel?

7. állomás: Földre roskadsz másodízben,

Értem tűrő kegyes Isten.

Hát én hányszor tántorultam!

Bűneimbe visszahulltam!

8. állomás: Sírva jöttök ki elébe,

Jeruzsálem asszonynépe.

Jaj, rám is szól, ami rátok:

„Magatokat sirassátok!”

9. állomás: A keresztnek szörnyű terhe

Harmadszor is földre ver le.

Ested adjon szent kegyelmet,

Hogy a bűnből talpra keljek.

10. állomás: Megcsúfoltak ruha nélkül,

Borzad szájad vad epétül.

Tisztes mérték, szent szemérem,

Mindig, mindig maradj vélem!

11. állomás: Édes Jézus drága testét

Véres fára fölszegezték.

Mi egyetlen boldogságunk,

Szent keresztfa, sírva áldunk.

12. állomás: Megváltásunk már betelve:

Jézus lelkét kilehelte.

Újra élek kegyelméből!

Ki szakaszt el szerelmétől?!

13. állomás: Keresztfádról már levesznek,

Szent Szűz szívén pihen tested.

Bár pihennél mindig nálam,

Tiszta szívem templomában.

14. állomás: Már a szent test sírba téve

Újon metszett szirt ölébe,

Onnan kél fel harmadnapra,

Halált, pokolt letiporja.

Záróének: Uram, hiszek és remélek,

Én szerelmem, néked élek.

Szánom-bánom minden vétkem,

Légy az enyém egykor égben.

79. Áhítattal készülődjünk, testvérek

1. Áhítattal készülődjünk, testvérek,

Emlékére ama titkos estének,

Hol a piros borbul Krisztus vére csordul

S lesz a kenyér áldozata testének.

Dicsőítésre:

2. Dicsőség a magasságban Istennek,

Jézus és a tanítványok így zengtek.

A húsvéti ének szállott fel az égnek,

Zengje velük buzgó szava mindennek.

Evangéliumra:

3. Isten szavát hallotta az emberség,

S áldozattal hódolt néki minden nép

Boldogok, mi hittünk, édes fiak lettünk

S áldozatunk maga lett az Istenség.

Hiszekegyre:

4. Mondá Jézus az utolsó szent estén:

„Vérem e bor, ez a kenyér én testem”.

Hiszem, amit mondott, aki hisz, az boldog,

Hát még aki lakomáját élveztem!

Felajánlásra:

6. Fogadd, Uram, kegyelemmel mívünket,

Hozzáadjuk a kenyérhez szívünket;

Alázatos hittel, áldozatul vedd el,

Odahajtjuk szent kebledre fejünket.

Szent, szent-re:

7. A mindenség ezer hangon egyet zeng:

Szent az Isten, szent az Isten, szent, szent, szent!

De a legszebb ének az Atya szívének

Szent Fiának áldozatja idelent.

82. Királyi zászló jár elől

1. Királyi zászló jár elől,

Keresztfa titka tündököl,

Melyen az élet halni szállt

S megtörte holta a halált.

2. Kegyetlen lándzsa verte át

Gonosz vasával oldalát.

S mely szennyet, vétket eltörölt:

Belőle víz és vér ömölt.

3. Az ősi jóslat itt betelt,

Mit a hű Dávid énekelt:

„Az Úr, halljátok nemzetek!

Kereszten trónol köztetek.”

4. Rajtad tündöklik, drága fa,

Királyi vérnek bíbora.

Ó választott jeles faág,

Ki szent testét karoltad át!

85. Örvendjetek angyalok

1. Örvendjetek angyalok! Jézusunk feltámadott,

És a lelkünk meglelé ösvényét a menny felé:

Alleluja, Alleluja!

2. Dicsőítsük az Atyát, ki szent Fiát adta át:

Hogy a mennynek nyerje meg a bűntépte lelkeket!

Alleluja. Alleluja!

Evangéliumra:

3. Jó hírt hoz az Úr nekünk: a sötétség már letűnt

S nincsen rajtunk hatalma, ha a lelkünk akarja:

Alleluja. Alleluja!

Hiszekegyre:

4. Hiszünk mint a gyermekek, kiknek szíve nem remeg

Végtelen csodád előtt. Adj hitünknek új erőt!

Alleluja. Alleluja!

Felajánlásra:

5. Bort és fehér kenyeret ajánlunk föl Teneked

Fogadd véle, Istenünk, Néked szentelt életünk.

Alleluja. Alleluja!

Szent, szent-re:

6. Szent vagy, szent vagy Jézusunk, kősírodhoz elfutunk

S angyaliddal teneked zengünk boldog éneket,

Alleluja. Alleluja!

Úrfelmutatás után:

7. Jézus Krisztus megjelent hófehéren idelent.

Áldott Istenünk neve, ki őt nékünk küldte le!

Alleluja. Alleluja!

Áldozásra:

8. Jöjj szívünkbe szent kenyér, akit elménk fel nem ér

Adj szívünknek új erőt, ha lankad a vég előtt.

Alleluja. Alleluja!

86. Dicsőség, szent áldás

1. Dicsőség, szent áldás, tisztesség

A föltámadt Úrnak, húsvéti Báránynak

Dicsőség, szent áldás, tisztesség.

2. A halál és élet harcra szállt.

Meghalván az Élet a halálon Úr lett.

A halál és élet harcra szállt.

3. Mit láttál, szent asszony, a sírnál?

Sírnak ürességét, Krisztus dicsőségét.

Mit láttál, szent asszony, a sírnál?

4. Fényes nap! Úradta ékes nap!

Isten adta nékünk, azért örvendezzünk,

Fényes nap! Úradta ékes nap!

87. Föltámadt Krisztus

1. FÖLTÁMADT KRISZTUS e napon,

- Alleluja! Hála légyen az Istennek.

2. Hogy minden ember vigadjon.

- Alleluja! Hála légyen az Istennek!

3. Értünk halált ki szenvedett,

- Alleluja! Hála légyen az Istennek!

4. S megváltott minden lelkeket.

- Alleluja! Hála légyen az Istennek!

5. Mennek a szent nők sírjához,

- Alleluja! Hála légyen az Istennek!

6. Kenetet visznek Krisztushoz.

- Alleluja! Hála légyen az Istennek!

7. Fényes szép angyalt látnak ott,

- Alleluja! Hála légyen az Istennek.

8. S hallanak boldog szózatot.

- Alleluja! Hála légyen az Istennek!

9. Ti félénk asszony-emberek,

- Alleluja! Hála légyen az Istennek.

10. Galileába menjetek.

- Alleluja! Hála légyen az Istennek.

11. Tudják meg az apostolok,

- Alleluja! Hála légyen az Istennek.

12. Hogy az Úr él s feltámadott.

- Alleluja! Hála légyen az Istennek.

13. Megjelent ő szent Anyjának,

- Alleluja! Hála légyen az Istennek.

14. Kesergő szent Magdolnának.

- Alleluja! Hála légyen az Istennek.

15. Megjelent aztán Péternek,

- Alleluja! Hála légyen az Istennek.

16. Megjelent majd a híveknek.

- Alleluja! Hála légyen az Istennek.

17. Húsvéti boldog lélekkel,

- Alleluja! Hála légyen az Istennek.

18. Dícsérjük Istent énekkel.

- Alleluja! Hála légyen az Istennek.

19. Dicsőség Szentháromságnak,

- Alleluja! Hála légyen az Istennek.

20. Adjunk ma hálát Urunknak.

- Alleluja! Hála légyen az Istennek.

88. Krisztus feltámadott! Halljátok meg

1. Krisztus feltámadott!

Halljátok meg, asszonyok,

Kik kenetet hoztatok,

Többé már ne sírjatok!

Feltámadt Krisztus!

2. Krisztus feltámadott!

Új csodákat halljatok!

Péter, János fussatok!

Üres a sir, nincsen ott!

Feltámadt Krisztus!

3. Krisztus feltámadott!

Szűnjetek már, bánatok!

Ti is nyomán járjatok,

Feltámadást várjatok!

Feltámadt Krisztus!

4. Krisztus feltámadott!

Halál fején tapodott,

Égbe utat mutatott.

Tudom, hogy feltámadok!

Feltámadt Krisztus!

89. Krisztus virágunk

1. Krisztus, virágunk, szép termő águnk, feltámadt Krisztus! vigadjunk!

A bűnből mink is támadjunk!

2. Ki feküdt sírban. Felkele vígan. Feltámadt Krisztus! vigadjunk!

A bűnből mink is támadjunk!

3. Felkele fényünk Krisztus, reményünk! Feltámadt Krisztus! vigadjunk!

A bűnből mink is támadjunk!

4. Jézus hogy felkelt, Szentírás bételt. Feltámadt Krisztus! vigadjunk!

A bűnből mink is támadjunk!

5. A pokol elhült Halál elrémült. Feltámadt Krisztus! vigadjunk!

A bűnből mink is támadjunk!

6. Él Jézus nyilván, a bűnt lebírván. Feltámadt Krisztus! vigadjunk!

A bűnből mink is támadjunk!

7. Jézusnak éljünk, semmit ne féljünk! Feltámadt Krisztus! vigadjunk!

A bűnből mink is támadjunk!

8. Úr Jézus nékünk nagy fényességünk. Feltámadt Krisztus! vigadjunk!

A bűnből mink is támadjunk!

9. Boldogság véled földön az élet. Feltámadt Krisztus! vigadjunk!

A bűnből mink is támadjunk!

10. Ha véled járunk, jó halált várunk. Feltámadt Krisztus! vigadjunk!

A bűnből mink is támadjunk!

11. Dicsőség légyen Istennek égben! Feltámadt Krisztus! vigadjunk!

A bűnből mink is támadjunk!

90. Örvendetes napunk támadt

1. Örvendetes napunk támadt, Jézus Krisztus mert feltámadt.

Örvendjünk, vigadjunk, vígan mind most mondjuk Alle-, alleluját!

2. Szent asszonyok a kősírhoz visznek fűszert holt Krisztushoz,

Szívük elfogódott, Uruk hogy ott nem volt. Alle-alleluja!

3. Fájdalmuk nagy örömre vált, fényes angyal eléjök állt:

Jézusról hirdeti hogy sír már nem fedi. Alle-alleluja!

4. Urunkat ha látni vágytok ti és a hű tanítványok

Galileában vár, feltámadt, nincs itt már!

Alle-alleluja!

5. Jézust hogy ők megtalálták, szavait is meghallották:

Hívek ne féljetek békesség véletek! Alle-alleluja!

95. Krisztus a mennybe fölmene

1. Krisztus a mennybe fölmene, Alleluja, alleluja!

Egeknek élő Istene. Alle-, alleluja!

2. Fölnéztek az apostolok, Alleluja, alleluja!

És zengtek fényes angyalok: Alle-, alleluja!

3. „Mit álltok itt, ti férfiak? Alleluja, alleluja!

Miért e néma bámulat?” Alle-, alleluja!

4. Ki most az égbe szálla fel, alleluja, alleluja!

Egykor mint bíró így jön el! Alle-, alleluja!

7. Galileai férfiak! Alleluja, alleluja!

Ujjongjon hát az áhítat! Alle-, alleluja!

8. Örüljünk mink is most velük, alleluja, alleluja!

És zengjük boldog énekük: Alle-, alleluja!

9. Siessünk hálát mondani, alleluja, alleluja!

S a Három-Egyet áldani! Alle-, alleluja!

97. Jöjj, szentlélek Istenünk

1. Jöjj, Szentlélek Istenünk,

Add a mennyből érzenünk

Fényességed sugarát.

Jöjj el, jöjj el, jöjj el, jöjj el,

Jöjj Szentlélek Istenünk.

2. Jöjj, szegények atyja te,

Bőkezűség Istene,

Lelkünk fénye hassa át.

Jöjj el, jöjj el, jöjj el, jöjj el,

Jöjj Szentlélek Istenünk.

3. Édességes vigaszunk,

Drága vendég, szomjazunk,

Édes lélekújulás!

Jöjj el, jöjj el, jöjj el, jöjj el,

Jöjj Szentlélek Istenünk.

4. Fáradottnak könnyülés,

Tikkadónak enyhülés,

Sírónak vigasztalás.

Jöjj el, jöjj el, jöjj el, jöjj el,

Jöjj Szentlélek Istenünk.

5. Boldogságos, tiszta fény

Szállj meg szívünk rejtekén,

Híveidnek napja légy!

Jöjj el, jöjj el,

Jöjj el, jöjj el,

Jöjj Szentlélek Istenünk.

98. Szállj szívünkbe nagy Isten

1. Szállj szívünkbe, nagy Isten, lélekadó Lélek!

Úgy lépjünk az oltárhoz, a szívünkben véled.

Úgy szálljon fel énekünk áldozati füstje

Ahhoz, aki vigaszul a Szentlelket küldte.

Dicsőítésre:

2. Dicsőség az Istennek magasságos mennyben.

Békességet lásson itt minden igaz ember,

Akiben a szeretet, a Szentlélek, ébren,

S jóakarat vezeti cselekedetében.

Evangéliumra:

3. Apostolok pünkösdnap összebújtak, félvén.

Zúgás kelt a magasból, mint a sebes szélvész.

Betöltötte házukat, tüzes nyelvek szálltak.

És a gyenge félőkből harcos hősök váltak.

Hiszekegyre:

4. Hiszem, vallom boldogan, amit mond az Isten,

Amit Krisztus elém ád egyházában hinnem.

Hitemet a Szentlélek ajándéka szítja.

Mennybe szegény lelkemnek hitem legyen hídja.

Felajánlásra:

5. Ami legszebb, legnagyobb földön és az égen:

Krisztus testét ajánljuk áldozatunkképen.

Szívemet is, szegénykét felajánlom rája,

Tegye széppé, tüzessé a Szentlélek lángja.

Szent, szent-re:

6. Szent, szent, szent, az Úristen, Atya, Fiú, Lélek!

Ezt harsogja kórusa a nagy mindenségnek.

A Szentlélek Úristen sóhajtozván bennünk

Mondhatatlan szavakkal, ezt sóhajtja lelkünk.

102. Szentlélek Isten, szállj le reánk

1. Szentlélek Isten, szállj reánk, elmét derítő tiszta láng,

Öntsd lelkeinkbe, melyeket megszenteltél, kegyelmedet.

2. Kit Isten, mint vigasztalót nekünk ajándokul adott,

Minden javak bő kútfeje, lelkünk világa s élete.

3. Te hét ajándok Istene, az Úr hatalmas jobbkeze,

Te, kit nekünk ígért Atya, nyelvünk kenetdús szózata.

4. Érzékeinkre fényt deríts, kebelt erényre fölhevíts,

Testünk erőtlenségeit védjék magas kegyelmeid.

5. Kísértetekben el ne hagyj, szívünkbe békességet adj,

Légy utainkban fővezér, ne érje népedet veszély.

6. Ó adjad ismernünk Atyát, és egyszülötte szent Fiát,

S téged, ki tőlük származol, valljon, mi ég- s földön honol.

7. Legyen dicsőség, ó Atyánk, Neked, s kitől megváltatánk.

Fiadnak, a Vigasztalót áldván veled, mint egy valót.

105. Szentháromságnak életem

1. Szentháromságnak életem, halálom,

S testemmel együtt lelkemet ajánlom.

Tégedet imádlak, mindörökkön áldlak:

Oszthatatlan Istenség, Háromságban egy Fölség.

2. Méltó dicséret légyen az Atyának,

Kit vall a föld és vall az ég urának.

Szüntelen dicsérünk, érted ég mi szívünk:

Oszthatatlan Istenség, Háromságban egy Fölség.

3. Az Istenember áldassék mitőlünk,

Akinek hulló vére által élünk,

Mert csak érte juttat

Testi, lelki jókat,

Oszthatatlan Istenség, Háromságban egy Fölség.

4. Szentlélek Úrnak zengjük víg dalunkat,

Hozzá emelvén szívünket, szavunkat.

Adja bő kegyelmét,

Lángoló szerelmét, Oszthatatlan,

Istenség, Háromságban egy Fölség.

5. Az Atyaistent s Fiút egyetemben

S Szentlelket áldom teljes életemben.

Döghalált, éhséget,

Űzz el, ellenséget, Oszthatatlan,

Istenség, Háromságban egy Fölség.

107. Dicsérd Sion Üdvözítőd

1. Dicsérd Sion Üdvözítőd,

Jó pásztorod, hű segítőd,

Áldja hangos éneked.

2. Himnuszt mondj egész szíveddel,

Szóddal úgy sem érheted el,

Méltón nem dícsérheted.

3. Nagy dologról szól az ének:

Élet élő kútfejének,

A Kenyérnek hódolunk.

4. Estelén a búcsútornak,

A tizenkét apostolnak

Mit kiosztott Krisztusunk.

5. Hangosan hát fönnesengjen,

Ujjongjon és égre csengjen

Zengő lelkünk hangja ma.

6. Mert mit ajkunk most magasztal:

Amaz ünnep, amaz asztal,

Amaz első lakoma.

7. Ott új Húsvét napja támadt,

Új kötése új királynak,

Régi Húsvét bételett.

8. Új világtól fut az óság,

Árnyat oszlat új valóság,

Fényesség űz éjfelet.

9. S amit ott tett önkezével:

Emlékére nyílt igével

Hagyta Krisztus végzenünk.

10. Szent igéktől megoktatva

Üdvösséges áldozatra

Kenyeret s bort szentelünk.

11. Ágazatja szent hitünknek:

Testté-vérré lényegülnek,

Bor s kenyér mi volt előbb.

12. Régi rend itt újnak enged,

Szárnya lankad észnek, szemnek,

Élő hitből végy erőt.

13. Színében bor és kenyérnek

(Jel csak ez, de más a lényeg!)

Drága nagy jók rejlenek.

14. Vér bár a bor, test az étel,

Egy is Krisztus, semmi kétely!

Két szín őt nem osztja meg.

15. Aki veszi, meg nem osztja,

Meg nem töri, nem szakasztja,

Mindenek épen veszik.

16. Veszi egy és ezrek vészik,

S mind egyenlőn kapja részit,

Mégis: nem fogyatkozik.

17. Veszi jó és veszi vétkes,

Ám gyümölcse vajmi kétes:

Élet vagy elkárhozás.

18. Rossznak átok, üdv a jóknak;

Lásd az együtt áldozóknak

Végük milyen szörnyű más!

109. Áldjad ember e nagy Jódat

1. ÁLDJAD EMBER e nagy Jódat,

Kenyérszínben Megváltódat,

Itt jelen van szent testével édes Jézus,

Jelen vagyon szent vérével áldott Jézus.

2. Itt az Isten gazdagsága,

Bűnös lelkek nagy váltsága,

Minden jónak nagy bősége édes Jézus,

Gyarló szívek erőssége áldott Jézus

3. Itt az égnek megnyitója,

Kegyelemnek meghozója,

Egész világ drága díja édes Jézus,

Az Istennek örök Fia áldott Jézus.

4. Itt lelkünknek orvoslója,

Bús szívünknek vidítója,

Elrejtezett kenyérszínben édes Jézus,

Az oltári nagy Szentségben áldott Jézus.

7. Itt van tehát istensége,

S evvel együtt embersége,

Kérésünket meghallgatja édes Jézus,

És bűnünket megbocsájtja áldott Jézus.

8. Kérjük, adja ránk áldását,

Irgalmának kútforrását,

Legyen velünk a végórán édes Jézus,

S üdvözítsen holtunk után áldott Jézus.

110. Áldunk téged, ó angyali kenyér

1. Áldunk téged, ó angyali kenyér,

Váltságunkért adatott drága bér.

Szent vagy, szent vagy, szent vagy,

Te mindennél szentebb vagy!

Légy áldott e szentségben,

Rejtve kenyér színében.

2. Kérünk téged, irgalmas nagy Isten,

Áldj meg minket s hallgass meg kegyesen.

Szent vagy, szent vagy, szent vagy,

Te mindennél szentebb vagy!

Légy áldott e szentségben,

Rejtve kenyér színében.

112. Ez nagy szentség

1. Ez nagy szentség valóban,

Ezt imádjuk legjobban,

Melyet Jézus nekünk hagyott

Testamentomban.

2. Jelen van itt test és vér,

Minden kinccsel ez felér,

Ha elhagyjuk vétkeinket,

Minden jót ígér.

3. Állj mellettünk, nagy Isten,

Titkos kenyér színében,

Légy irgalmas és meghallgass

Minden ínségben.

4. Háborútól oltalmazz,

Híveidnek irgalmazz,

Betegséget, éhínséget

Tőlünk távoztass.

5. Tebenned van reményünk,

Életünk és épségünk.

Egyedül csak Téged kérünk,

Légy segítségünk.

6. Add, hogy készen lehessünk,

Boldog halált érhessünk,

E világból ha kiszólítsz,

Véled lehessünk.

113. Édes Jézus, neked élek

1. Édes Jézus, neked élek.

Édes Jézus, neked halok,

Életemben, halálomban,

Édes Jézus, tied vagyok.

114. Égből szállott szent kenyér

1. Égből szállott szent kenyér,

Értünk ontott drága vér:

Hittel áldunk és imádunk,

Bár az elme föl nem ér.

2. Véghetetlen Istenség,

Szerető nagy kegyesség!

Az oltáron velünk áldjon

Tégedet a föld s az ég.

3. Ó mennyei seregek!

Velünk egyesüljetek:

Tiszta lelkek, az Istennek

Irgalmáról zengjetek.

4. Nap, hold s fényes csillagok

Imádságra gyúljatok:

Hitünk fénye őt dícsérje,

Kit ragyogva áldotok.

5. Legyen egy szív, egy lélek

Azokban, kik dícsérnek.

Ó nagy Isten! e szentségben

Nyerjék meg, mit remélnek.

6. Reménységünk csak te vagy,

Jézus, kérünk, el ne hagyj:

Légy vezérünk, s hogy célt érjünk,

Országodba befogadj.

116. Imádlak, nagy Istenség

1. Imádlak, nagy Istenség, test s vér, titkos mély Szentség,

Leborulva.

Itt van Isten s emberség, véghetetlen nagy Fölség

Föláldozva.

2. Üdvözlégy, te szent manna! Ennél többet ki adna?

Nincs mód benne.

Ez az égi nagy Jóság, a teljes Szentháromság

Nagy kegyelme.

3. Szent testével így táplál, hogy ne ártson a halál!

Mily kegyesség!

Szent vérével harmatoz, így szelídít magához

Ez Istenség.

4. Szállj le hozzám, szent kenyér, jöjj, ártatlan drága Vér,

Szánd lelkemet!

Bár hajlékom nem méltó, elég Tőled csak egy szó,

Vedd szívemet.

5. Soha többé nem vétek, Jézusom, már megtérek,

Légy kegyelmes!

Ne tekintsed rútságát, vétkeimnek vakságát,

Ó meg ne vess!

6. Neked élek és halok, végig véled maradok,

Ó Jézusom!

Verem buzgón mellemet, szánom-bánom vétkemet,

Én Krisztusom.

118. Krisztus teste és szent vére

1. Krisztus teste és szent vére, angyaloknak étele,

Elevenen van itt jelen A kenyér és bor színben.

Boruljunk le és rettegve imádjuk e Fölséget,

Az Oltáriszentséget.

2. Bár e csodát, hitünk titkát, elménk fel nem foghatja;

De biztosít az igaz hit, melyre Jézus taníta.

Boruljunk le és rettegve imádjuk e Fölséget,

Az Oltáriszentséget.

3. A keresztfán haldokolván rejlett csak az Istenség;

Itt elrejtve és elfedve Istenség és emberség.

Boruljunk le és rettegve imádjuk e Fölséget,

Az Oltáriszentséget.

119. Leborulva áldlak

1. Leborulva áldlak, láthatatlan Istenség,

Kenyér és borszínben elrejtezett emberség,

Noha itt nem láthat, meg nem tapasztalhat

Az emberi gyengeség.

2. Isteni erődet elrejtéd a keresztfán

Testi gyarlóságnak homályával takarván.

Itt emberi tested előlünk elrejted,

Színek alatt titkolván.

3. Noha szent Tamással sebed helyét nem látom,

Uram, igaz hittel jelenléted megvallom.

E vallásban tarts meg, szent színedet add meg

Égben egykor meglátnom.

122. Most az Úr Krisztusnak

1. Most az Úr Krisztusnak drágalátos teste,

Itt felemeltetett szentséges szent vére,

A kenyér s bor színe alatt

Ez a titkos nagy áldozat,

Jézust magasztaljuk, Szent, szent, szent! kiáltjuk.

2. Imádunk Tégedet, ó drága nagy Szentség

Melyben elrejtve van Istenség s emberség.

A kenyér s bor színe alatt

Ez a titkos nagy áldozat,

Jézust magasztaljuk, Szent, szent, szent! kiáltjuk.

3. Kérünk, ó Jézusunk, add, hogy hozzád térjünk,

Szent tested s véredben méltókép résztvegyünk;

Így hisszük, hogy majd menny-égben,

Mint most kenyér s bor színében,

Nevedet áldhatjuk, Szent, szent, szent! kiáltjuk.

123. Most lett a kenyér

1. Most lett a kenyér Krisztus testévé,

Most vált a színbor Jézus vérévé.

Test már a kenyér, a bor igaz vér,

Hiszem ezt, ámbár elmémbe nem fér.

2. Itt az Istenség az emberséggel

Ím megegyezett nagy szövetséggel;

Ebben reménylek, amíg csak élek,

Ebben erősíts, Jézusom, kérlek.

3. Itt a test és vér felmutattatott,

Mely a keresztfán értünk ontatott;

Ó nagy szeretet, érted mennyit tett!

Valld meg hát bűnös, mért nem szereted.

4. Ezt a számtalan vétek okozta,

Szeretetemet Tőled elvonta;

De már szívemből, igaz lelkemből

Bánom bűneim teljes erőmből.

126. Ó áldott szent Istenem

1. Ó áldott szent Istenem az Oltáriszentségben, édes Jézus.

Téged szívem úgy kíván, Tégedet én lelkem vár,

Édes Jézus, édes Jézus.

2. Ó lelkem, szent Jegyesem, méltán ki-ki szeressen, Téged, Jézus.

Minden kincset megvessen, csak Tégedet keressen,

Édes Jézus, édes Jézus.

3. Maradj nálam kevéssé, tedd szívemet édessé, Uram Jézus.

Ám tégy engem semmivé, csak szívem tedd Tieddé,

Édes Jézus, édes Jézus.

4. Emberek és angyalok, most mind előálljatok és a Jézust

Teljes szívvel áldjátok, jertek és imádjátok

Édes Jézust, édes Jézust.

127. Ó szentséges, ó kegyelmes

1. Ó szentséges, ó kegyelmes, édességes Jézusom!

Dicsértessél, tiszteltessél, én megváltó Krisztusom!

Szállj be szívem hajlékába, jöjj be lelkem pitvarába,

Ott nyugodjál, ott lakozzál, soha el se távozzál.

2. Téged áldlak, magasztallak mély alázatossággal,

Megölellek, megcsókollak, úgy imádlak nagy lánggal.

Légy irgalmas, légy kegyelmes, kérlek, tőled el ne kergess!

Én szívemhez szorítalak, mint angyalok, kívánlak.

3. Angyaloknak tápláléka, jöjj el e szent Ostyában!

Jöjj, kegyelem áradása egy kicsinyke pohárban!

Táplálj az Úr szent testével, itass omló dús vérével,

Engedj mindig nála lennem, ő maradjon énbennem!

129. Szent vagy, Uram

1. Szent vagy, Uram, szent vagy,

Minden fölött szent vagy,

Jézus kenyér színében,

Az Oltáriszentségben.

2. Térdet, fejet hajtok,

Néked áldást mondok,

Hiszem, itt vagy valóban,

E nagy Szakramentomban.

3. Tebenned remélek,

Szívemből szeretlek.

Készebb vagyok meghalni,

Mint téged megbántani.

131. Templom csendes mélyén

1. Templom csendes mélyén, oltár rejtekén

Hófehéren Jézus titkon ott pihen.

Körülötte éj van, egyedül virraszt,

Mint az égi harmat, hull a szent malaszt.

2. Fénye általjárja a hideg falat,

Szürke utca mentén titkosan halad

Pillantása áthat minden zárakon,

Fenn virrasztva jár az alvó falvakon.

3. Látja dúsak házát, kunyhóban szegényt,

Szétsugároz vigaszt, enyhülést, reményt.

Tekintete balzsam, ha a szív sebes,

A magános éjben szíveket keres.

4. Látja, aki árva, aki elhagyott,

Börtönében látja a szegény rabot,

S ha a fáradt ember kínban elmerül,

Azt susogja néki: „Nem vagy egyedül!”

132. Üdvözlégy, édes Jézusunk

1. Üdvözlégy, édes Jézusunk!

Erős hittel itt megvallunk,

E szentségben mi imádunk,

Istenünknek magasztalunk.

2. Te vagy világ Megváltója,

Mennyországnak megnyitója,

Éhes lelkünk táplálója,

Bús szívünknek orvoslója.

3. Elménk ezen csodálkozik,

Értelmünk is álmélkodik,

Hogy tested itt elrejtezik,

Kenyérszínbe öltözködik.

4. Te adtad ezt, hisszük, tudjuk,

Szentírásban olvashatjuk,

Azért kétség nélkül valljuk,

Ámbár szemmel nem láthatjuk.

5. Azért hozzád folyamodunk,

Tiszta szívből fohászkodunk:

Áldj meg minket, ó Jézusunk!

E szentségben kik imádunk.

133. Üdvözlégy, Felség

1. Üdvözlégy, Felség, Oltáriszentség,

Drága vendégség!

Ó drága szép kincs, bűntől megtisztíts,

Jóra felindíts!

2. Angyali étel, kiben nincs métely,

Ó szép Jézusunk!

Növeld erőnket, hogy viselhessük

Érted terhünket!

3. Mannánál szentebb, aranynál kincsebb,

Édes Jézusunk!

Őrizz meg minket, bővítsd hitünket,

Hallgass bennünket!

134. Üdvözlégy, Krisztusnak

1. Üdvözlégy, Krisztusnak drága szent teste,

Áldott légy, Jézusnak piros szent vére.

Ó, mily áldott vagy, Oltáriszentség!

Angyali drága vendégség!

2. Üdvözlégy, nagy Szentség, élet adója,

Mi bűnös lelkünknek megorvoslója.

Ó, mily áldott vagy, Oltáriszentség!

Angyali drága vendégség!

3. Üdvözlégy, nagy Szentség, világ váltsága

Emberi nemzetnek fő boldogsága.

Ó, mily áldott vagy, Oltáriszentség!

Angyali drága vendégség!

4. Üdvözlégy, nagy Szentség, élet kútfője,

Megtérő bűnösnek tiszta fürdője.

Ó, mily áldott vagy, Oltáriszentség!

Angyali drága vendégség!

5. Üdvözlégy, nagy Szentség, csodák csodája

Éhező lelkünknek édes mannája.

Ó, mily áldott vagy, Oltáriszentség!

Angyali drága vendégség!

6. Üdvözlégy, nagy Szentség, lelkünk vendége!

Mennyei karoknak gyönyörűsége.

Ó, mily áldott vagy, Oltáriszentség!

Angyali drága vendégség!

7. Dicséret, dicsőség Jézus testének,

Örökös imádás drága vérének.

Ó, mily áldott vagy, Oltáriszentség!

Angyali drága vendégség.

135.A Üdvözlégy, ó drágalátos

1. Üdvözlégy, ó drágalátos nagy Szentség,

Hol jelen van istenség, és emberség.

Kérünk, ne hagyd híveidet, bűnre hajló népeidet,

Hanem adjad kegyelmedet nagy Fölség!

2. Kegyes voltál mennyből alászállani,

Szent véredet egy cseppig kiontani.

Ó ne essék hát hiába szenvedésed drága ára,

Hanem a mi szegény lelkünk javára.

3. Mindnyájan, kik egyek vagyunk a hitben,

Imádunk és áldunk e nagy Szentségben,

Mint megváltó Istenünket, ki táplálja mi lelkünket.

Maradj velünk és üdvözíts bennünket.

136. Üdvözlégy Oltáriszentség!

1. Üdvözlégy Oltáriszentség!

Csodálatos szent istenség!

Téged szívből mind imádunk,

Oltárodnak trónján áldunk.

Üdvözlégy szent Szakramentom!

Százezerszer, meg ezerszer, én Jézusom!

2. Ha szenteknek nagy szívével,

Angyaloknak lángnyelvével

Köszönthetne minden lélek,

Méltón úgy sem dicsérnének.

Üdvözlégy szent Szakramentom!

Százezerszer, meg ezerszer, én Jézusom!

3. Öntsd szívembe olajodat,

Égesd benne világodat;

Nagy Szentség, ó térj be hozzám,

Mert szívem csak Téged kíván.

Üdvözlégy, szent Szakramentom!

Százezerszer, meg ezerszer, én Jézusom!

4. Életünknek végóráján,

Hogy ne ejtsen meg a Sátán,

Te légy erős én gyámolóm,

Mert csak nálad az oltalom.

Üdvözlégy, szent Szakramentom!

Százezerszer, meg ezerszer, én Jézusom!

139. Ó Uram, nem vagyok én méltó

1. Ó Uram, nem vagyok én méltó,

Hogy házamba költözni légy jó,

Mondjad csak egy szóval nékem

S meggyógyul az én lelkem.

140. Üdvözlégy, üdvösséges Ostya

1. Üdvözlégy, üdvösséges Ostya,

Isten tiszta Anyjának Fia,

Mostan kenyérszínben látlak.

Igaz Isten megvallak.

2. Mert te vagy igaz Üdvözítő.

Mind e világ bűneit törlő.

Igaz Istennek egy Fia,

Ki keresztfán meghala.

3. Mikor a pap az igét mondja,

Átváltozik kenyér mivolta.

S annak lészen teste s vére,

Ki érettünk szenvede.

4. Nagy Isten, téged dicsér lelkem,

Dicsőséget zengedez szívem.

Lelkem a Szentháromságnak,

Felajánlom Uramnak.

142. Zálogát adtad, ó Jézus

1. Zálogát adtad, ó Jézus, örök szeretetednek

Rendelvén e nagy Szentséget és adván tieidnek,

Hogy teveled egyesüljünk s téged viszont szeressünk,

Örök hála és imádás légyen azért nevednek.

2. Irgalmadban nem vizsgáltad a mi gyarlóságunkat

És ellened elkövetett sok hálátlanságunkat.

Megmenteni így akartál, azért értünk meghaltál,

Eltörölvén a keresztfán régi adósságunkat.

3. S hogy halálod szent emlékét mindennap megülhessük,

Hagytad ezt a nagy Szentséget, hogy magunkhoz vehessük.

Csodálatos kincset adtál, és közöttünk maradtál.

Véghetetlen jóságodért add, hogy mindig szeressünk.

4. Így magadhoz édesgettél, kegyes Jézus, bennünket.

Add, hogy tőled semmi többé el ne vonja szívünket.

E Szentségben légy oltalmunk, érted éljünk és haljunk.

Üdvözítőnk, áldd meg, kérünk, e szent feltételünket.

143. Előtted, Jézusom, leborulok

1. Előtted, Jézusom, leborulok,

Féktelen bűnös én, hozzád bujok.

Ó kérlek, hogy nekem malasztot adj,

Hisz te a bűnöshöz irgalmas vagy.

2. Szép piros véreddel öntözgettél,

Amikor elestem, fölemeltél.

Légy azért irgalmas és meghallgass,

Mennyei erőddel ó támogass!

3. Tehozzád, Jézusom, felkiáltok,

Földről az ég felé felsóhajtok,

Szívemnek kapuját zárd be, kérlek,

Hogy helyet ne adjon a véteknek.

4. Vádolom magamat, mert vétettem,

Fölséges színedet megsértettem.

Hozzád, ó Jézusom, fohászkodom,

Hogy többé nem vétek, megfogadom.

5. Esengő szavamat meghallgassad,

Ó szelíd Jézusom, s ez egyet add:

Hogy végső órámban kiálthassam,

Szent neved, Jézusom, kimondhassam.

144. Édes Jézus, én szerelmem

1. Édes Jézus, én szerelmem, ó mily nagyon szeretlek

Te vagy kincsem és mindenem, hű szívembe elrejtlek.

Jöjj el, jöjj el, siess már,

Jézus téged szívem vár.

2. Édes Jézus, mivel téged minden felett szeretlek,

Minden kincset és örömet érted, Jézus, megvetek.

Jöjj el, jöjj el, siess már,

Jézus téged szívem vár.

3. Ahol leszek, Jézus, téged óhajtlak és kiáltlak;

Boldog leszek, ha elérlek, boldogabb, ha megtartlak.

4. Benned bízom, fohászkodom, Te is szeress engemet,

Jézus, ne hagyj, velem maradj, hívd a mennybe lelkemet.

145. Győzhetetlen én kőszálom

1. Győzhetetlen én kőszálom,

Védelmezőm és kővárom,

A keresztfán drága áron,

Oltalmamat tőled várom!

2. Sebeidnek nagy voltáért,

Engedj kedves áldozatért,

Drága szép piros véredért,

Kit kiöntél e világért.

5. Reád bíztam ez ügyemet,

Én Jézusom, én lelkemet,

Megepedett bús szívemet,

Szegény árva bús fejemet.

6. Irgalmazz meg én lelkemnek,

Ki vagy Ura mennynek-földnek:

Könyörgök csak Felségednek,

Én megváltó Istenemnek.

146. Hol vagy, én szerelmes

1. Hol vagy, én szerelmes Jézus Krisztusom?

Hol talállak téged, kegyes Megváltóm?

Adj világosságot, mert fényes vagy,

Nálad nélkül szívem igen bágyadt.

2. Téged az én lelkem kíván keresni,

Mert tenálad nélkül el kell kárhozni;

Ó szerelmes Krisztus, fordulj hozzám,

Vigasztald meg szívem, tekints énrám.

3. Míg fel nem talállak, keresni foglak,

Mind éjjel, mind nappal sírva kiáltlak.

Ó jelenj meg, Krisztus, szomorúnak,

Vigasztalást hozzál te szolgádnak.

4. Ha fel nem talállak, kegyes Krisztusom,

Elkárhozik lelkem, bizonnyal tudom:

Ó siess hát hozzám, ne távozzál,

Ó szerelmes Krisztus, jöjj, vigasztalj.

147. Jöjj el, Jézus

1. Jöjj el, Jézus, én szerelmem, jöjj el, édes Istenem,

Hozzád siet az én lelkem, Jézus, gyönyörűségem.

Mert e világ csalárd hívság, nem is tetszik énnékem,

Te vagy egész ékességem, Istenem és mindenem.

2. Ezer szívvel hogyha bírnék, mind tenéked áldoznám.

Ezerszerte fohászkodnék, azt is mind felajánlanám.

Csak egyetlen szívem vagyon, de azt néked ajánlom.

Szent kezedet, szent lábadat sok ezerszer csókolom.

3. Szép Jézusom úgy szeretlek, ha szívembe vehetlek.

Téged buzgón megölellek s addig el sem eresztlek,

Míg engemet kegyelmedbe be nem fogadsz s kedvedbe,

S felvitetvén mennyországba, koronát tész fejemre.

150. Uram Jézus! Légy velünk

1. Uram Jézus! Légy velünk, mi egyetlen örömünk!

Nálad nélkül keserűség itt a földön életünk.

Ó egyetlen örömünk, Uram Jézus, légy velünk.

2. Uram Jézus! tégedet szívünk, lelkünk úgy eped,

Mert kívüled nem találhat sehol biztos nyughelyet.

Boldog mással nem lehet, Uram, Jézus, csak veled.

3. Uram Jézus! kérve kér szívünk, mely bíz és remél,

Add meg néki a nyugalmat, mely minden kinccsel felér.

A szív, amely bíz s remél, Uram Jézus, kérve kér.

4. Uram Jézus! adj erőt, vigasztald a szenvedőt;

A bűnbánó lélek nyerjen kegyelmet az Úr előtt.

Segítsd föl a küzködőt, Uram Jézus, adj erőt.

5. Uram Jézus! el ne hagyj, ki lelkünknek üdve vagy,

Legfőkép a végső harcon végig velünk megmaradj.

Te, ki lelkünk üdve vagy, Uram Jézus, el ne hagyj!

151. Zengjünk Jézus

1. Zengjünk Jézus szent Nevének

Új éneket, keresztények.

Üdvözlégy, fény tengere:

Jézus édes szép neve.

2. Nincsen név több ilyen édes,

Ily malasztos, ily fölséges;

Bajvívónak fegyvere:

Jézus édes szép neve.

3. Az ég és föld meghajolnak,

E szent névnek úgy hódolnak:

Lelkünk ízes fűszere:

Jézus édes szép neve.

152. Ó Jézus, emlékezni rád

1. Ó Jézus, emlékezni rád,

A szívnek szent örömet ád.

De minden méznél édesebb,

Szívünkben bírni Tégedet.

2. Nincs szó a földön kedvesebb,

Nincs dallam zengőbb, édesebb,

Gondolni szebbet nem lehet.

Mint Jézus, édes szent neved.

3. A bánat benned lel reményt,

Te adsz ezer jótéteményt,

Ha keresünk, itt jársz velünk.

Hát még mi vár, ha föllelünk!

4. A nyelv azt nem mondhatja ki.

Betű ki nem fejezheti,

Csak aki érzi, tudja azt,

Jézust szeretni mily malaszt.

5. Te légy, ó Jézus, örömünk,

Mennyekben gazdag örökünk.

Te adj az égben koronát

Most és örök időkön át.

153. Ó add, Jézusom nékem

1. Ó add, Jézusom, nékem szentséges Szívedet,

Amely oly véghetetlen mértékben szeretett

Bűnös, fásult lelkemet dadd gyullassza lángra

Szerető szent Szívednek üdvözítő lángja.

2. Szíved édes szerelme lelkemnek harmatja,

Amely táplál, feléleszt és lelkem áthatja.

Szent Szívednek szerelme: Bűnös lelkem napja,

Melytől lelkem világát, üdvösségét kapja.

154. Jézusomnak Szívén

1. Jézusomnak Szívén megnyugodni jó,

Elmerülni benned, csendes, tiszta tó.

Földi bútól, bajtól Szíved enyhülést ad.

Tenálad lelkünk megpihen, ki sírva sírt: vigad.

2. Jézusom szent Szívét lándzsa döfte át,

Megnyitotta nékünk drága oldalát.

Szent Szívébe rejtve törli minden bűnünk,

A szenvedés ott nem sajog, Őbenne örülünk.

155. Jézus Szíve, legtisztább szív

1. Jézus Szíve, legtisztább szív, kegyelem oltára,

Boldog, aki tehozzád hív, s szívét hozzád tárja.

Vércseppjeid a világnak bűneit lemosták,

Rólam is a gyarlóságnak tisztítsad le foltját.

2. Jézus Szíve, szelídségnek titkos iskolája,

A mennyei dicsőségnek legszebb koronája.

Szívemet tedd szent Szívedhez hasonlóvá, kérlek,

Szívemet fűzd a tiédhez, jóvá, szelíddé tedd.

3. Jézus Szíve, add hogy mindig szeresselek jobban;

Ha ér bőség, ha ér ínség, jó és rossz napokban.

Légy te, szent Szív, én istápom, légy te menedékem,

A sötétben napvilágom, kincsem, dicsőségem.

156. Jézus Szívét dicsérni

1. Jézus Szívét dicsérni jöttünk el misére.

Azt a Szívet, mely nékünk új törvény szekrénye.

Nem az Ószövetségnek régi szolgasága,

Hanem a kegy, bocsánat s irgalom forrása.

Szent Szív, légy áldva!

2. Dicsőséget és áldást zengünk, Jézus, néked.

Ó templomnál szentebb és dicsőbb a szentélyed.

Régi szentély meghasadt kárpitja jel nékünk,

Hogy szent Szíved lett az új, üdvösebb szentélyünk.

Áldunk, dicsérünk!

3. Hiszünk benned Jézusunk, szent Szíved imádva,

Áldott Szíved, amelyet átütött a lándzsa.

Láthatatlan szeretet láthatóvá így lett.

Sebzett Szíved szemlélve valljuk meg hitünket,

Áldva szent Szíved.

5. Ki ne szeretné viszont szerető szent Szíved,

Kik szeressék, ha nem mi: a megváltott hívek.

Legyen örök hajlékunk Jézus Szíve nékünk,

Akit szent-szent énekkel mindvégig dicsérünk,

Áldunk, dicsérünk!

157. Szeretlek, szép Jézus

1. Szeretlek, szép Jézus, mert fölötte jó vagy,

Minden szeretetre, bizony te méltó vagy.

Jóvoltod s irgalmad a bűnöshöz oly nagy,

Gyarló kis szolgádat, engemet, el ne hagyj.

2. Zárkózzál be, kérlek, szívem rejtekébe,

Tisztítsd ki a tüskét s rózsát vess helyébe.

Jézus legyen írva minden levelében,

Olvadjon el szívem Jézus szerelmében.

3. Erős kezeiddel ültess jó palántát,

Szívedből szívembe kegyelem virágát,

Jessze gyökeréből ojtsd be szívem ágát,

Hogy hozzon az égből jó illatot, drágát.

5. Te vagy, édes Jézus, élet, út igazság,

Szentség és szeretet, véghetetlen jóság

Ó mennyei szent tűz, ó te nagy uraság,

Add, hogy legyen részünk az örök boldogság.

159. Ó édes Jézus, ég és föld

1. Ó édes Jézus, ég és föld dicsőséges királya,

Hozzád repes az angyalok alázatos imája.

Édes igád terhe ellen föllázadt a gonosz szellem,

Szívek trónját bitorolja. De mi híven kiáltunk: Jézus a mi királyunk!

2. Ó édes Jézus, népeknek s királyoknak királya,

Szent akaratod minden nép, minden törvény szolgája.

Te vagy az út, te a béke, uralkodók fényessége.

Hazánkat is esedezve oltalmadba ajánljuk, Ó felséges királyunk!

3. Ó édes Jézus, keresztény családok szent királya,

Te vagy, aki a szerelmet s a hűséget megáldja.

Oltárod a család éke, szent Szíved a köteléke,

A szülőknek példaképe, a gyermekek barátja

És jóságos királya.

160. Isten legszebb temploma

1. Isten legszebb temploma, üdvözlégy, szent Szűzanya!

Kit, már mikor fogantatott, megszentelt az ég Ura.

Te, kiben bűn nem vala, üdvözlégy, szent Szűzanya!

2. Dicsőség az Istennek, békesség az embernek,

Kik te benned, ó Szűzanyánk, oltalmazót nyertenek.

Ég s föld velünk zengjenek: Dicsőség az Istennek!

Evangéliumra:

3. Az örök nap hajnala Te vagy, áldott Szűzanya!

Utánad jött Megváltónkban az igazság nappala.

E nap hajnalcsillaga: üdvözlégy szent Szűzanya!

Hiszekegyre:

4. Hisszük Istenségedet, áldd meg, Uram, népedet,

Hogy Szűzanyánk nagy hitével imádhassunk Tégedet.

Hűn szolgálva teneked töltsük itt az életet.

Felajánlásra:

5. Ím, a tiszta áldozat, mit szívünk az Úrnak ad,

Hogy tiszteljük méltó szívvel szent fogantatásodat.

Teáltalad az Urat, nyerje meg e hódolat.

Szent, szent-re:

6. Zengje ég és föld velünk: Szent vagy, édes Istenünk!

Add, Uram, ezt Máriának érzésével zengenünk,

Zengjen teljes életünk: Szent vagy, édes Istenünk!

161. Máriát dicsérje lelkünk

1. Máriát dicsérje lelkünk Máriát dicsérje szánk,

Őt, ki által Isten annyi szent malasztja szálla ránk,

Kit Fiának nagy kegyelme kezdet óta őrizett,

Akihez a legparányibb bűnhomály sem férkezett.

3. Üdvözölt légy, feddhetetlen tisztaságú Szűzanya,

Élet és erény leánya, Boldogasszony Mária!

Tiszta vagy te, mint a harmat, mely egekből gyöngyözött,

Sérthetetlen liliomként állsz a bűntövis között.

7. Csüggedőknek légy reménye, a szegények gyámola,

Szenvedők vigasztalója, sebhedettek orvosa:

Légy erőnk a bűnveszélyben, a halálban ápolónk,

Lelki üdvünk szent ügyében légy fiadnál pártolónk.

167. Felvitetett magas mennyországba

1. Felvitetett magas mennyországba,

Angyali szép, örvendetes házba,

E nap a Szűz nagy menyasszonyságba,

Az Istennek drága hajlékába.

2. A mennyei Atya udvarába,

Felső Sion drága városába,

Dicsőséges szép palotájába,

Már bemégyen nagy vígasságába.

168. Örülj, vígadj

1. Örülj, vÍgadj, tisztaságban kivirágzott anyaság,

Kit körülvesz mennyországban az angyali sokaság.

Mária, mi Anyánk, mennyei Pátrónánk,

Bűnösökre, nézz le ránk!

2. Örvendezzél, Isten anyja, boldogságos Asszonyság,

Mert tégedet megkoronáz a teljes Szentháromság.

Mária, mi Anyánk, mennyei Pátrónánk,

Bűnösökre, nézz le ránk!

3. Magasztalnak égi karok téged kelő hajnalnak,

Tisztelnek, mint erősségét elrendezett tábornak.

Mária, mi Anyánk, mennyei Pátrónánk,

Bűnösökre, nézz le ránk!

171. Mondj szívem dalt

1. Mondj szívem dalt és magasztald Máriának szent nevét,

Őt dicsérjed és megüljed buzgalommal ünnepét.

Kell csodálnod, hogyha látod, mily magasra tétetett;

Mert szülőnek s tiszta szűznek csak magát nevezheted.

2. Hívd segédül, hogy bűnöktől tisztogassa lelkedet.

Nem tetéznek annyi vétkek, őt ha buzgón tiszteled.

Higgyed, érte szent szülötte minket újra befogad,

Bánkódóknak, jobbulóknak bő kegyelmet osztogat.

3. Zengj szívem dalt és magasztald a világ nagyasszonyát,

Mert legyőzte ő szülötte a pokolnak zsarnokát.

Üdvözítő anyja lett Ő, kiben éltünk újula.

Véghetetlen jókat Isten nyújt nekünk őáltala.

172. A Ó Mária, drága név

1. Ó Mária, drága NÉV, téged óhajt tiszta szív! Mária!

Ha megzendül fülemben, vidámság kél szívemben, Mária!

A buzgó szív, mely hozzád hív,

Téged kíván dicsérni, szerelmedben elégni, Mária!

2. Buzgósággal vígadván, lelkem téged óhajtván, Mária!

Gerjed tiszteletedre, szent Fiadnak kedvére, Mária!

Mert kegyelmet nem kereshet

S nem találhat, csak annál, kinek Anyja te voltál, Mária!

3. Téged Isten megkedvelt, Szűzanyának ő rendelt, Mária!

Téged illet dicséret minden angyal s szent felett, Mária!

Ó kegyes Szűz, mindent elűzz,

Ami minket rútíthat, Istentől eltaszíthat, Mária!

173. Áldozzunk, hív keresztények

1. Áldozzunk, hív keresztények,

A kegyelem kútfejének,

Hogy megadta Istenünk

Szűz Máriát minekünk.

2. Máriáé volt a gyermek,

Ki mellett az égi lelkek

Áldva ígyen zengettek:

Dicsőség az Istennek!

Hiszekegyre:

3. Higgyünk, higgyünk, a buzgó hit

Megnyitja az ég ajtóit,

Ezáltal lett Mária

Az Istennek szent Anyja.

Felajánlásra:

4. Szűzanyánk, ez áldozatunk,

Mit Istennek bemutatunk,

Hogy fölségét dicsérje:

Szent Fiadnak szerzése.

Szent, szent-re:

6. Zengje ég, föld s benne minden:

Szent, örökké szent az Isten!

Mint a szent Szűz zengette,

Mondjuk: Szent az Úr neve!

174. Boldogasszony, édes

1. Boldogasszony, édes,

Hozzád esd ma néped:

Veszni indult lelkét,

Hogy te mentenéd meg,

Édes Szűzanyánk!

2. Dicséretét zengjék

Egyszülött Fiadnak,

Kik az égben laknak

S kik a földön élnek,

Édes Szűzanyánk!

Evangéliumra:

3. Szent Fiad igéit

Hogy megtartsa néped,

Égi fényességet

Eszközölj ki nékünk:

Édes Szűzanyánk!

Hiszekegyre:

4. Hisszük, hogy a lelked

Kegyelemmel ékes

És Fiad Szívéhez

Általad jutunk el,

Édes Szűzanyánk !

Felajánlásra:

5. Fölajánljuk néked

Szenvedéseinket:

Végy szívedbe minket

S mutass meg az Úrnak,

Édes Szűzanyánk!

Szent, szent-re:

6. Szent az Isten, szent, szent!

Égiek kiáltják,

Földiek így áldják

Szent Fiad hatalmát,

Édes Szűzanyánk!

176. Néped, Isten, eléd járul

1. Néped, Isten, eléd járul

Énekelni Máriárul.

Tőle támadt üdvösségünk,

Tőle juttatsz mindent nékünk.

2. Dicsőség a magas égben!

Ott vagy, Anyánk, fényességben.

Békesség a jámboroknak,

Akik hozzád folyamodnak.

Evangéliumra:

3. Első szava a Jóhírnek,

Isten Anyja, téged hirdet.

Élve, halva te vagy nékünk

Bizodalmas reménységünk.

Hiszekegyre:

4. A Követnek, Anyánk, hittél,

S Jézus első híve lettél.

Jézus szavát mi is halljuk,

Életünkkel meg is valljuk.

Felajánlásra:

6. A szent asztalt körülálljuk,

Áldozatunk fölajánljuk

Áhitatos imádsággal

Mária szent keze által.

Szent, szent-re:

7. Szent vagy, Uram, szent vagy, szent vagy!

Mondhatatlan, végtelen nagy!

Emberek közt legszebb másod,

Szűz Mária, legyen áldott!

177. Szívünk-lelkünk összeszedjük

1. Szívünk-lelkünk összeszedjük,

Szűzanyánkat áldjuk együtt.

Közös légyen az áldozat,

Mit a pap keze bemutat.

2. Dicsőség a magasságban!

Énekeljük mindahányan.

S legyen békesség mivelünk,

Melyet Mária hoz nekünk.

Evangéliumra:

3. Bibliában Isten mondja,

Hogy az Asszony összerontja

Ama kígyónak a fejét,

A bűn átkát és erejét.

Hiszekegyre:

4. Hite nagy volt Máriának,

Hitt az angyal szózatának.

Hitem tölti be szívemet,

Erősítsd, Uram, hitemet.

Felajánlásra:

5. Itt az ostya és a bor már,

Golgotává lett az oltár.

A pap itt az Üdvözítő,

És az áldozat ugyanő.

6. Felajánljuk mi is véle

Szűzanyánk tiszteletére

Szent Fiának a szíveket,

Aki minket úgy szeretett.

Szent, szent-re:

7. Szent, örökké szent vagy, Isten,

Dicsőséges szentjeidben,

Szűzanyánk, Uram, teneked

Legszebb, isteni remeked.

178. Szűz Mária, mennyek

1. Szűz Mária, mennyek gyöngyös ékessége,

Tiszta szeretetnek aranya, szépsége.

Szeretlek és áldlak, én szívembe zárlak.

Mária, Mária! Bűnösök szószólója!

2. Ó Mária, tenger csillaga, est fénye,

Szegény gyarló ember második reménye!

Általad, szűz Szépség, Istennek dicsőség!

Mária, Mária! Bűnösök szószólója!

3. Te szent Szülöttednek földi útját jártad,

Minden szavát ennek Te szívedbe zártad.

Ó legyen, míg élünk, élted nyitott könyvünk.

Mária, Mária! Bűnösök szószólója!

179. Bús szívemnek

1. Bús szívemnek nagy öröme

Máriának drága neve.

Áldjad lelkem, Máriát,

Üdvözítőnk szent Anyját.

2. Én szívemet néked adom,

Lelkem, ó Szűz, reád bízom.

Áldjad, lelkem, Máriát,

Üdvözítőnk szent Anyját.

3. Bűnösöknek szószólója,

Híveid vigasztalója.

Áldjad, lelkem, Máriát,

Üdvözítőnk szent Anyját.

4. Máriának említése

Számban méznek édessége,

Áldjad, lelkem, Máriát,

Üdvözítőnk szent Anyját.

7. Színaranyból épített ház,

Melyre az Úristen vigyáz.

Áldjad, lelkem, Máriát,

Üdvözítőnk szent Anyját.

8. Kegyelemnek nagy csodája,

Lankadt lelkem újulása.

Áldjad, lelkem, Máriát,

Üdvözítőnk szent Anyját.

180.A Dicsérjük Jézus szentséges Szűz Anyját

1. Dicsérjük Jézus szentséges Szűz Anyját,

A szép mennyország színaranyját,

Az égnek drága gyönyörűségét,

A kerek földnek legragyogóbb ékét.

2. Ó szent Szűz, tiszta minden földi szennytől

Nagykegyet nyertél az Istentől,

Mert mint a liljom tiszta volt lelked,

Isten anyjául kiválasztott téged.

3. Ó drága szent Szűz, új örömnap fénye,

Úr Jézus tiszta, szent edénye.

Mária téged epedve kérünk,

Ó maradj, szent Szűz, mindhalálig vélünk.

180.B Égi szűz virág

1. ÉGI SZŰZ VIRÁG, áldjon a világ

Téged, ó Szűz Mária!

2. Mert te mihozzánk, mint édes Anyánk

Jó vagy, jó vagy Mária!

3. Ó légy oltalom, mert bűn súlya nyom

Minket, ó, Szűz Mária!

4. Bűnben elveszni, égből kiesni

Ne hagyj, ne hagyj Mária!

181. Hozzád futok bánatommal

1. Hozzád futok bánatommal, Boldogasszony édes:

Méltatlanná lettem újra szent Fiad nevéhez.

Lelkemet a bűn mardossa, nincs megpihenésem:

Bűnbánóknak édesanyja, vezess át a vészen!

2. Megfogom a két kezedet és el nem bocsátom:

Hiszen nincsen más menekvés ezen a világon.

A tékozlót fogadd megint vissza kegyeidbe

S bánatában megfürösztve a mennyekbe vidd be!

3. Állíts Isten országában utolsónak engem:

Hogy Fiadnak egy mosolya bennem földerengjen.

S én örökre zengni fogom Isten dicsőségét,

Ki Általad visszaadta szívemnek a békét.

183. Lelkem tiszta lánggal ég

1. Lelkem tiszta lánggal ég, ó Mária éretted.

Rólad szólnom édesség, szívem úgy megilleted.

Hogy szerelmeddel fölbátorítál,

Kegyességeddel hűn ápolgattál,

Köszönöm, mint Anyámnak, kegyelmes pátrónámnak.

2. Sok bajban és veszélyben segítettél s megvédtél.

Az Istentől énnekem sok-sok áldást megnyertél.

Ha fohászkodtam, hozzád szólottam,

Tőled mennyei jókhoz jutottam,

Köszönöm, mint Anyámnak, kegyelmes pátrónámnak.

3. Azért, míg csak élhetek, tiszta szívből dicsérlek;

Dicsérjen is tégedet földön minden jó lélek.

Ó nagy Szeretet, érdemem felett

Rám terjesztetted kegyességedet;

Köszönöm, mint Anyámnak, kegyelmes pátrónámnak.

4. Mivel tehát magadat hív anyámnak mutattad,

Szegény bűnös fiadat jóságodra méltattad:

Ínség ha jő rám, ha üt végórám,

Te is, Szűzanyám, siess énhozzám.

Te szakaszd el éltemet, vidd Jézushoz lelkemet.

185. Mária, Szűzanya

1. Mária, Szűzanya Názáretből indul útnak.

Az úton fa, virág egymásnak szent titkot súgnak.

Madárkák zengenek, az ég is ráragyog:

Földön még nem esett ily nagy dolog.

Mária szent szívén dobog szíve örök Úrnak.

2. Virraszt a Szűzanya Betlehemnek barlangjában.

Altatja kis fiát hideg téli éjszakákban:

„Szívemről leszakadt isteni magzatom,

Ó hogy szent véredet én adhatom!

Szíveddel egy szívem áldott, örök boldogságban.”

3. Golgota szomorú keresztjén hull Krisztus vére.

Váltság és fizetés: megváltásunk drága bére.

„Istenem, úgy legyen, amint Te akarod.

Fogadd el tőlem ez áldozatot!”

És áldott béke szálla Szűzanya hű szívére.

4. Drága Szív, anyaszív, tebelőled él a Gyermek.

Egyetlen jó Anyánk, megköszönjük szent Szívednek.

Jézusé életed, Jézusé a szíved.

Szívünk is hadd legyen, Anyánk, tied.

Az örök életet, ó jó Anyánk, nekünk nyerd meg.

188. Néked ajánljuk, Szűzanyánk

1. Néked ajánljuk, Szűzanyánk,

A legszebb hónap hajnalát (alkonyát),

Ezer nép híven zengi ma:

Ó Üdvözlégy, Mária!

2. Énekli tiszta gyermekajk

S kik érzik a sok földi bajt,

Esengve száll szívük dala:

Ó üdvözlégy, Mária!

3. Hallja a bűnös és zokog,

Hogy elhagyta a hajlokot,

Melyben a legszentebb ima:

Ó üdvözlégy, Mária!

4. Ó tudjuk: május estelén

Az égben is több lesz a fény

S zengőbb az angyalok dala:

Ó üdvözlégy, Mária!

189. Nyújtsd ki mennyből

1. Nyújtsd ki mennyből, ó szent Anyánk, kezedet,

Meg ne utáld ínségében hívedet,

Mária, Mária, Mária, Szűzanya!

2. Oltalomhely Isten után csak te vagy,

Szólj mellettem, mert Istennél szavad nagy.

Mária, Mária, Mária, Szűzanya!

3. Vétkeimnek rútságáért meg ne vess,

Szent Fiadnak országába bevezess.

Mária, Mária, Mária, Szűzanya!

4. Hogyha megvetsz, édesanyám, mit tegyek?

Vétkeimnek tengerében elveszek.

Mária, Mária, Mária Szűzanya!

5. Szánd meg, kérlek, én szomorú estemet,

Ne tekintse Fiad, Jézus, vétkemet.

Mária, Mária, Mária, Szűzanya!

6. Hanem nézze irgalmának tengerét

S a te buzgó könyörgésed érdemét.

Mária, Mária, Mária, Szűzanya!

7. És ha majdan elközelget halálom,

Kegyes Anya, te légy édes vigaszom.

Mária, Mária, Mária, Szűzanya!

8. Akkor segíts engem, szegény szolgádat,

Kérjed értem Jézust, te szent Fiadat.

Mária, Mária, Mária, Szűzanya!

191. Ó dicsőséges asszonyság

1. Ó dicsőséges asszonyság,

Napszépen fénylő tisztaság,

Kit illet mennyben boldogság

És égben, földön méltóság.

2. Életünk Éva elveszté,

Te szent Szülötted megszerzé,

Siralmainkat elvevé

És boldogságunk megnyeré.

3. Égi királynak szent Anyja,

Világosságnak ajtaja,

Kiben az élet szép napja

Magát miránk kiárasztja.

4. Dicsőség szentek Szentinek,

Ki alkotója mindennek,

Atya, Fiú, Szentéleknek,

Örökkön élő Istennek.

192. Ó dicsőséges, ó ékességes

1. Ó dicsőséges, ó ékességes,

Mint a csillag, fényes!

Úrnőnk s Anyánk vagy, drága, szép, erényes.

2. Angyali szózat, látnoki jóslat,

Ős királyi magzat,

Bölcs Salamonnál zeng neked a hangzat.

3. Menny királynője, baj enyhítője,

Égi sark erője,

Tavaszi színben rózsa anyatője.

4. Hajnal nyílása, éltünk világa,

Nap dicső sugára!

Új fényt fakasztál üdvünk borujára.

194. Ó Mária, szent Szíve

1. Ó Mária szent Szíve, szűz virág!

Harmata, illata imádság.

Várja fiát, égi urát,

Virrasztva, epedve éj s napon át.

2. Ó Mária szent Szíve, tiszta kert!

Benne az ég ura lakást nyert.

Fészek e szív, mely haza hív,

Mikor a földi baj ostroma vív.

3. Ó Mária szent Szíve, gyertyaszál!

Templomi áldozat te voltál.

Jézusodat szent fiadat,

Istennek od'adtad magzatodat.

4. Ó Mária szent Szíve, könnypatak!

Belőle sóhajok fakadnak.

Hét sebe sír, hét sebe fáj:

Kereszten szenved az égi király.

5. Ó Mária szent Szíve, csillagunk!

Vezérünk, gyámolunk, bizalmunk.

Nézz le reánk földi csatán!

Vígy fel a mennybe a harcok után.

195. Te vagy földi éltünk

1. Te vagy földi éltünk Vezércsillaga,

Édes reménységünk, kegyes Szűzanya.

Téged rendelt jó anyánknak az Isten Fia,

Azért áldunk örvendezve, ó Szűz Mária!

2. Te hajnalcsillag vagy éltünk hajnalán,

Hogy kövessünk annak egész folyamán.

Téged rendelt jó anyánknak az Isten Fia,

Azért áldunk örvendezve, ó Szűz Mária!

3. Te reménycsillag vagy éltünk tengerén,

Átragyogsz minden bú és baj fellegén.

Téged rendelt jó anyánknak az Isten Fia,

Azért áldunk örvendezve, ó Szűz Mária!

4. Te mint reménycsillag mosolyogsz felénk,

Ha tűrve s Istenben bízva szenvedénk.

Téged rendelt, jó anyánknak az Isten Fia,

Azért áldunk örvendezve, ó Szűz Mária!

5. És ha elközelget éltünk alkonya,

Te vagy vigaszteljes esti csillaga.

Téged rendelt jó anyánknak az Isten Fia,

Azért áldunk örvendezve, ó Szűz Mária!

196. Üdvözlégy Mária, tengernek csillagja

1. Üdvözlégy Mária, tengernek csillagja,

Mindenkor Szűzanya, mennyország kapuja.

Téged kérünk, hallgass minket, szent Fiadnak ajánlj minket,

Ó szép Szűz Mária!

2. Mennyből leküldetett Gábriel arkangyal,

Hogy téged köszöntsön üdvözlő szavakkal.

Téged kérünk, hallgass minket, szent Fiadnak ajánlj minket,

Ó szép Szűz Mária!

3. Oldozd meg kötelét a mi sok vétkünknek,

És nyisd meg szemeit a te híveidnek.

Téged kérünk, hallgass minket, szent Fiadnak ajánlj minket,

Ó szép Szűz Mária!

201. Üdvözítőnk édesanyja

1. Üdvözítőnk édesanyja,

Mennyeknek megnyílt kapuja,

Tengerjárók szép csillaga,

Boldogságos Szűz Mária!

2. Légy segítség hű népednek,

Az elesett bűnösöknek,

Ki szülője Istenednek,

Anyja lettél Teremtődnek.

3. Mert angyali köszöntésre

Rádszállott az Úr Szentlelke.

Ekkor lett az örök Ige

Szűz méhednek szűz gyümölcse.

4. Azért, édes Istenanyja,

Légy bűnösök szószólója,

Botló lábunk támasztója,

Üdvösségünk nyílt kapuja.

5. Adjunk hálát az Istennek,

Atya, Fiú, Szentléleknek,

Három személy Felségének,

Egymivoltú Istenségnek.

203. Mennyországnak Királynéja, angyaloknak

1. Mennyországnak Királynéja,

Angyaloknak szent Asszonya,

Áldott gyökér, Szűz Mária,

Üdvözlégy, Krisztus szent anyja!

2. Teáltalad e világra

Új világosság virrada.

Örülj, dicsőség virága,

Kinél szebb nem jött világra.

3. Áldott légy, drágalátos Szűz!

Isten véled, szép virág, Szűz!

Mennyben szent Fiad mellett ülsz

S tudjuk, rajtunk is könyörülsz.

205. Mennynek királyné asszonya

1. Mennynek királyné asszonya,

Örülj, szép Szűz, Alleluja!

Mert, kit méhedben hordozni

Méltó voltál, Alleluja!

2. Amint megmondotta vala,

Föltámadott, Alleluja!

Imádd Istent, hogy lemossa

Bűneinket, Alleluja!

207. Mennyországnak királynéja, irgalmasságnak

1. Mennyországnak Királynéja,

Irgalmasságnak szent anyja,

Élet, édesség, reménység,

Üdvözlégy, szép Szűz Mária.

2. Évának árva fiai,

Számkivetett maradéki,

Siralminak örökösi,

Sok nyavalyáknak hajléki.

3. E siralomnak völgyében,

Kik nyavalygunk nagy inségben,

Hozzád óhajtunk mennyégbe,

Hol vagy örök dicsőségben.

4. Azért szószólónk, szemedet,

Fordítsd hozzánk kegyelmedet,

És a te bűnös népedet,

Oltalmazzad híveidet.

5. Ó édes Szűz, irgalmadat,

Mutasd meg kegyes voltodat,

Holtunk után szent Fiadat,

Mutasd meg boldogságodat.

210. Nagy öröm van ma az égben

1. Nagy öröm van ma az égben, örvendezzünk, keresztények,

Szenteljük e dicső napot Mindenszentek ünnepének.

Gyülekezzünk szívesen, énekeljünk lelkesen:

Mindenszentek, üdv tinéktek.

2. Millió szent énekel ma fönt az égben Alleluját,

Angyalkarok harsonái lelkesülve, híven fújják:

Üdv, dicsőség, glória néked, Isten egy Fia,

Egek, földek mind ezt zúgják.

Evangéliumra:

3. Krisztus Urunk tanítása volt a szentek lelki étke,

Kínálták az apostolok s ifjak, aggok éltek véle.

Mi is hívőn hallgatjuk, mindenkoron megtartjuk

Szentjeinknek örömére.

Hiszekegyre:

4. Lángoló hit lobogott a Mindenszentek hű szívében,

Azért vannak koszorúsan az Úr Jézus közelében.

Bennünk is él a szent hit: hisszük örök tanaid,

Így leszünk fönt mi is égben.

Felajánlásra:

5. Felajánljuk Néked, Urunk, e legszentebb áldozatot,

Fogadd véle szívünket is, mit bűnbánat általhatott.

Szent Fiadnak keresztje, Mindenszentek érdeme

Nyerjen nékünk bocsánatot.

Szent, szent-re:

6. Szent vagy, Isten! ezt éneklik szentjeid az égi honban,

Hódolatos énekükkel a szívünk is összedobban.

Térdrehullva dícsérünk, teljesítsd a reményünk,

Hogy láthassunk országodban.

211. Két oszlopa igazságnak

1. Két oszlopa igazságnak,

Két csillaga e világnak,

Imádjátok Istent értünk, Péter és Pál,

Hadd jöjjön el ő országa közibénk már!

2. Ti a szent hit ültetői,

Pogány Róma új szülői.

Imádjátok Istent értünk, Péter és Pál,

Hadd jöjjön el ő országa közibénk már!

3. Jézus drága szent nevéért

Ontottatok Rómában vért.

Imádjátok Istent értünk, Péter és Pál,

Hadd jöjjön el ő országa közibénk már!

4. Örök immár koronátok,

Jézus szava boldogságtok.

Imádjátok Istent értünk, Péter és Pál,

Hadd jöjjön el ő országa közibénk már!

213. Áldunk Isten jó szolgája

1. Áldunk Isten jó szolgája,

Szent családnak hű sáfárja,

Kire Isten megváltásunk titkát bízta,

Mert a lelked igaz volt és szíved tiszta.

2. Őre voltál Máriának,

Tanuja szűz liljomának,

Kit kertedbe Isten plántált vigyázatra,

Hogy fakasszon drága bimbót áldozatja.

3. Betlehemnek jászolánál

A Kisdedre ráhajoltál,

Megmutattad pásztoroknak, királyoknak,

Kit fiaiak mindörökké hinni fognak.

4. Bosszújától Heródesnek

Isten Fiát védelmezted,

Bujdosásban lelked retteg, tested fárad,

Hogy megtartsd őt a megváltó keresztfának.

220. Áldozattal járul hozzád

1. Áldozattal járul hozzád, ó nagy Isten, hív néped,

Hogy végtelen jóságodért hálát adjon tenéked.

A gyermeki hű szíveknek áldozatját nem veted meg,

Szálljon arra országodból isteni szent tetszésed.

2. Dicsőség a magasságban a fölséges Istennek,

Békesség itt lenn a jámbor, jószándékú embernek.

Add, hogy mindig élő hittel, hív reménnyel, szeretettel

Mondjunk méltó dicséretet, ó Atyánk, szent nevednek.

Hiszekegyre:

3. Úr Jézus, te hoztad égből az üdvösség igéit,

A te drága ajándékod az egekbe vivő hit.

Ez élessze szíveinket, ez vezesse tetteinket.

Uram, Uram, kihez menjünk, ha malasztod nem segít.

Felajánlásra:

4. Az oltáron megújul most a kereszt áldozata,

Mint azt vérrel bűneinkért Megváltónk bemutatta.

Ámbár itten nincs vérontás, de megvan az Istenáldás,

Bőven árad ránk a váltság, vérének szent harmata.

5. A kenyér- s boráldozattal felajánljuk szívünket,

Szándékunkat, tetteinket és mind egész éltünket.

Áldd meg, amit fölszentelnek hív szolgáid szent nevednek.

Irgalmasság édes Atyja, ó hallgass meg bennünket.

Szent, szent-re:

6. Az angyalok seregével zengjük: Szent az Úristen!

A tiszta szív örömével mondjuk: Szent az Úristen!

Zengje velünk az ég és föld, melyet dicső neve bétölt:

Szent az Isten, szent az Isten, örökké szent az Isten!

221. Egybegyűltünk, ó nagy Isten

1. Egybegyűltünk, ó nagy Isten, buzgó imádásodra,

Lelkünk méltó hadd lehessen Isteni áldásodra,

Mely a tiszta áldozatban számunkra elrejtve van.

Ó tekints hát kegyelmesen itt esdeklő nyájadra.

2. Legyen áldás és dicsőség mennyben a nagy Istennek!

Testi, lelki szent békesség földön minden embernek.

Az angyali seregekkel kiáltsuk nagy örömmel:

Dicsőség a jó Istennek, békesség az embernek!

Hiszekegyre:

3. Ó Atyánk, te itt a földön anyát adtál minekünk,

Kinek szívén mindörökkön békességet lelhetünk.

Szentegyházad e jó anya, az igazság oszlopa,

Nem félünk mi, bármi jöjjön, amíg ő áll mellettünk.

Felajánlásra:

4. Jézus Krisztus szerzeménye a kenyér- s boráldozat,

Mit nevednek emlékére, Uram, szolgád bemutat.

Legyen kedves, ó szent Atya, Fiad vére harmata;

Lelkünket, hogy hófehérre mossa, kérünk elfogadd.

Szent, szent-re:

5. Szent örökké, szent az Isten, Atya, Fiú, Szentlélek!

Zengjen égen s földön minden hálát a nagy Istennek.

Áldott, ki az Úr nevében jő angyalok körében.

Szent örökké, szent az Isten, Atya, Fiú s Szentlélek!

222. Futva jöttem elibéd

1. Futva jöttem elibéd Szentélyedbe, Isten,

Édes arcod örömét be kerestem!

Mint a szarvas hűs eret, csobogót,

Úgy kívánlak, mérhetetlen égi jót.

2. Háromságban örök Egy, Téged magasztallak,

Békességet permetezz az igaznak!

Énekszóval áldalak művedért.

Áldott Krisztus, kegyelmedbe vissza végy.

Evangéliumra:

3. Árva szívem holt erét töltsd meg, égi Jóság.

Átcsobogjon szent igéd: friss valóság.

Hadd teremjen szűz erőt, tiszta vért,

Halni bátor hősi szívet Szívedért.

Hiszekegyre:

4. Hiszek hármas, mégis egy örök égi Jóban,

Láthatatlant s láthatót alkotóban.

Hiszem hozzánk testesült egy Fiát,

És a Lélek csodatermő harmatát.

Felajánlásra:

5. Vedd e tiszta áldozat kenyerét, Hatalmas.

Árva szónkra, Irgalom, kérünk, hallgass.

Bűneinkért ad Fiad drága bért,

Ó fogadd el elevenért, holtakért.

Szent, szent-re:

7. Szent az Úr! a földtekén mennydörögve szólal

Angyalajkak kórusán csendülő dal.

Szent az Isten. Emberért ő teremt

Szeretetből üdvösséget. Szent, szent, szent!

223. Hozzád sóhajt

1. Hozzád sóhajt a lélek, Urunk,

Hozzád vonz az igaz szeretet,

Hozzád jöttünk, eléd borulunk.

2. Útunk állnák gonosz bűneink,

Ám addig kér esengve imánk,

Míg irgalmad reánk letekint.

Dicsőítésre:

3. Istenhez száll dícsérő imánk.

S ha van bennünk igaz akarat,

Istentől száll a béke reánk.

Evangéliumra:

4. Mint föld issza a csendes esőt,

Úgy fogadjuk az égi igét,

Ez ád nékünk vigaszt s új erőt.

Hiszekegyre:

5. Drága kincsünk nekünk a hitünk.

Hálás szívvel köszönjük, Urunk,

Hogy szólottál, hogy szerethetünk.

Felajánlásra:

6. Szent Szíveddel együtt hevülünk,

Felajánljuk szívünk, mindenünk.

Szándékoddal így egyesülünk.

7. Gyarló szívünk imája csekély.

De ha Szíved könyörög velünk,

Mégis, mégis bizton eget ér.

Szent, szent-re:

8. Ó, áldjuk mind az egek urát,

Szent, szent, szent vagy, így szóljon imánk.

Ég s föld zengje a hála dalát.

224. Induljunk testvérek

1. Induljunk testvérek a Golgota hegyére,

Jézusunk Megváltónk áldozati helyére.

Az oltárnak Golgotáján újra meghal most a Bárány.

Új kegyelmet ad a nagy áldozat.

2. Istennek dicsőség ez a titkos áldozat.

Embernek békesség egyedül csak itt fakad.

Az angyali seregeknek, kik látatlan itt lebegnek,

Zengjük énekét: nyitva most az ég!

Evangéliumra:

3. Bárányt és gerlicét, tiszta tömjénillatot

Áldoztak Istennek régi jámbor századok.

Krisztus a mi áldozatunk, amelyet most bemutatunk,

Kenyérszín alatt: egy az áldozat.

Hiszekegyre:

4. Lélekben látjuk most a Golgota keresztjét,

Kereszten haldokló kegyes Krisztus szent testét.

Magát adta mihelyettünk. Hisszük: meghalt miérettünk.

Mégis itt maradt: örök áldozat.

Felajánlásra:

5. Most, Uram, lelkünket fölajánljuk teneked,

Oltárod asztalán ezt a titkos kenyeret.

Krisztus teste lesz belőle, bűneinknek elvevője,

Mely megtöretett rossz magunk helyett.

Szent, szent-re:

7. Zengje a mindenség: szent, szent, szent az Úristen.

Szentségét vallottad Jézusunk a kereszten,

Amikor szentvéred adtad engesztelő áldozatnak.

Véled áldozunk, édes Jézusunk!

225. Jertek, keresztény hívek

1. Jertek, keresztény hívek, az Istent dicsérni!

Áldást ad mindenkinek, aki bízva kéri.

Övé e szent áldozat, a kenyér s boráldás,

Mely szentséggé változik, hirdeti az Írás.

Uram irgalmazz!

2. Néked, édes Istenünk, áldás fenn a mennyben!

Békességet adj nekünk, embereknek itt lenn.

Téged, Isten, jó Atyánk, tiszta szívvel áldunk,

Téged, édes Jézusunk, lelkünkből imádunk.

Uram, irgalmazz!

Evangéliumra:

3. Istentől jő minekünk üdvösség igéje,

Mindennek, amit hiszünk, ő a szent szerzője.

Maga Isten megtanít minket minden jóra.

Boldog, aki figyelmez az isteni szóra.

Uram, irgalmazz!

Hiszekegyre:

4. Hiszünk, vallunk, tégedet, Háromság egy Isten!

Jöjj, erősítsd népedet, ez igaz, szent hitben.

Atya, Fiú, Szentlélek, minden ember áldjon,

Erősségünk idelenn és a másvilágon.

Uram, irgalmazz!

Felajánlásra:

5. Ó fogadd kegyelmesen lelkünk áldozatját,

Vétkeikért hűtelen gyermekeid adják.

Ámulat vesz itt erőt gyenge emberészen:

Ami bor volt és kenyér, testté, vérré lészen.

Uram, irgalmazz!

Szent, szent-re:

6. Szent vagy édes Istenünk, Szábaoth nagy Isten!

Kit dicsér az ég velünk és a földön minden.

Urunk, legyen nagy neved mindörökre áldva!

Esdve kérünk, jöjj közénk, szállj le az oltárra!

Uram, irgalmazz!

226. Kegyességgel hívsz, ó Jézus

1. Kegyességgel hívsz, ó Jézus,

Atyai szent kebledre,

Hozzád megyünk mindahányan,

Kik meg vagyunk terhelve.

2. A mennyei szent karokkal

Engedd, Uram, zengenünk:

Légyen áldás és dicséret

Neked, édes Istenünk.

Evangéliumra:

3. Oltárodhoz azért jöttünk

Követvén hívásodat,

Hogy megnyerjük az enyhülést,

A te szent malasztodat.

Hiszekegyre:

4. Kihez menjünk, Uram Jézus?

Igazság, út csak Te vagy,

Benned hiszünk és reménylünk,

Soha, soha el ne hagyj!

Felajánlásra:

5. Itt van, mit a végvacsorán,

Jézus, értünk szerzettél,

És a kínos szent keresztfán

Szent véreddel rendeltél.

Szent, szent-re:

7. A tiszta szív érzelmével

Zengjen buzgó énekünk:

Szent az Isten, szent az Isten,

Szent vagy, édes Istenünk!

227. Kegyes szemmel nézz ránk

1. Kegyes szemmel nézz ránk, édes Istenünk,

Akik szívvel, ajkkal áldunk, tisztelünk,

Kegyelmednek árját áraszd ránk

S légy mindenkor édes jó Atyánk!

2. Légy áldva az égben és a földtekén!

Ameddig csak élek, dicsőítlek én.

Mindörökre engedd zengenem:

Dicsőség tenéked, Istenem!

Hiszekegyre:

3. Hisszük élő hittel egyházunk tanát,

S attól el nem térünk életünkön át.

Hiszünk erős hittel Istenben,

Aki Úr a földön és mennyben.

Felajánlásra:

4. Ajándékul néked mit adjon híved?

Hisz az égben s földön minden a tied!

Ez áldozat nékünk mindenünk,

Ezt fogadd el tőlünk, Istenünk!

Szent, szent-re:

5. Téged illet, Isten, mindenek felett

A dicséret, áldás és a tisztelet!

Azért zengje folyton énekünk:

Nagy vagy, jó vagy, szent vagy, Istenünk!

229. Kezdődik az ének

1. Kezdődik az ének az Úr Fölségének

Kezdődik a szent áldozat.

Alázatos hittel imánk hozzád sír fel

Ó Atyánk, kegyesen fogadd.

Bűnbánó szívvel koldulunk:

Könyörülj népeden, Urunk,

Érte halt halált szent Fiad.

2. Isteni szent Fölség, hála és dicsőség

Tégedet illet egyedül.

Trónod zsámolyára száll szívünk imája

Égbe, hol szent Fölséged ül.

A szívünk Tehozzád eped.

Köszönjük, hogy szent Gyermeked

Küldted el békekövetül.

Evangéliumra:

3. Isten jó hírével közibénk jövén el,

Irgalmat prédikált nekünk.

Minden rút hibánkat lemossa a bánat,

Istenhez visszatérhetünk.

A kereszt üdvösség jele,

Éljünk hát és haljunk Vele:

Így mentjük meg az életünk.

Hiszekegyre:

4. Hiszünk az Atyában, ég és föld Urában:

Ő adott nékünk életet.

Szent Fia, a Bárány, drága vére árán

Istenhez visszavezetett.

Szentlélek a vigasztaló,

Kiben a bűnnek meghaló

Életünk újjászületett.

Felajánlásra:

5. A kereszt oltárán Jézus, égi Bárány,

Atyjának föláldoztatott.

Kenyér s bor színében megújítja szépen

Az áldott szent áldozatot.

Ó Atyánk, kegyesen fogadd,

Hintsd le ránk szent malasztodat

S fordítsd el tőlünk haragod.

Szent, szent-re:

7. Szent vagy, Uram, szent, szent:

Zengik a mennyben fent

Újjongó szentek, angyalok.

Szent vagy, Uram, szent, szent:

Bűnös földön itt lent

Visszhangnak szállnak sóhajok.

A kereszt áldja szent neved,

Ővele hódolnak Neked

Emberi s angyali karok.

230. Szeretettel jönnek hozzád

1. Szeretettel jönnek hozzád, Atyánk hivő gyermekid.

Meghálálni kegyelmednek nagy jótéteményeit.

Az oltár szent zsámolyához buzgó szívünk imádást hoz,

Áldozatul hozza néked legtisztább érzelmeit.

2. Szálljon égbe öröm hangja a dicsérő éneknek,

Zengje velünk az ég és föld: Dicsőség az Istennek!

Legyen áldás az Atyának, ő egyszülött szent Fiának,

Legyen áldás és dicséret együtt a Szentléleknek!

Hiszekegyre:

3. Üdvözítőnk tanítása szeretet szent törvénye,

Melyet hirdet szent egyháza lelkünk örök üdvére.

Uram, segíts megmaradnunk híven abban, amit vallunk,

Hogy hitünknek világánál lelkünk célját elérje.

Felajánlásra:

4. Szeretetnek szent emléke ez az örök áldozat,

Mit most szolgád az oltáron Uram, neked bemutat.

Add, hogy kik most buzgón áldunk, érted áldozattá váljunk,

Szeretetben élve s halva lássuk egykor arcodat.

Szent, szent-re:

5. Az angyalok énekével egyesüljön énekünk,

Zengvén a szív örömével: szent vagy, édes Istenünk!

Szereteted bizonysága az ég és föld alkotmánya.

Szent vagy! ég, föld ezt kiáltsa, szent vagy, édes Istenünk!

231. Vágyva jöttem

1. Vágyva jöttem színed elé e szent helyre Istenem,

Hol az ember búja, gondja szép csendesen elpihen.

Itt az oltár lépcsőjénél, az oltári nagy Szentségnél,

Bánatom ha kiönthetem, lelkem szinte újra él.

2. Egykor a te szent Fiadnak angyalsereg énekelt,

S énekük a csüggedésből sok bús lelket fölemelt.

Én is egész csüggedt vagyok, mert vétkeim rútak, nagyok,

De itt a szent ének hangján új életre támadok.

Evangéliumra:

3. Bölcs Salamon Sion hegyén szép templomot épített,

És abban a frigyszekrénynek méltó helyet készített.

Én is olyan helyre teszem az én árva bűnös szívem,

Hogy ott méltón ellakhassék a Szentlélek Úristen.

Hiszekegyre:

4. Hajdan a szent pátriárkák terjesztették a hitet,

Mely az idők teljében a hívő népnek üdve lett.

Most a Jézus tanítása, mint az egyház magyarázza,

A mi örök üdvösségünk csalhatatlan forrása.

Felajánlásra:

5. Őseinknél kosok, tulkok vére volt az áldozat,

Mellyel a te fölségednek ajánlották magukat,

Engesztelve, ha vétkeztek, hálálkodva, ha jót nyertek,

És esdve, ha valamiben olykor hiányt szenvedtek.

6. Mi is éppúgy vért áldozunk, de nem kosok s tulkokét,

Hanem a szent kereszt fáján értünk meghalt Krisztusét,

Mely letörli minden bűnünk, megkönnyíti minden terhünk,

Hogyha hozzá élő hittel, bűnbánattal sietünk.

Szent, szent-re:

7. Fönt az égben az angyalok így dicsérnek: szent, szent, szent!

És mi vélük egyesülve magasztalunk idelent:

Angyaloknak dicsősége, bűnösöknek reménysége,

Te vagy minden jónak szépnek ős forrása és vége!

232. Zeng a harang

1. Zeng a harang hívó szóval e szép ünnep reggelén.

Összegyűltünk oltárodnál, kél szívünkben új remény.

Földi bajban, gyötrelemben tűnik, múlik életünk:

Áldozatod erejében új életre ébredünk.

2. Dicsőség a magasságban, élő Krisztus, teneked.

Szent halálod dicsősége megnyitá a mennyeket.

Békességünk csak tebenned van a földön minekünk,

Bízva lépünk nyomaidba, tudjuk: hozzád érkezünk.

Evangéliumra:

3. Uram Jézus, tenálad az örök élet igéje

Biztosítja igazságát szentelt véred pecsétje.

Taníts minket égi szóval, hívj magadhoz Jézusunk,

Szent igédnek világánál mennyországba eljutunk.

Hiszekegyre:

4. Krisztus Urunk, hiszünk néked, sziklán épül szent hitünk:

Életedet bizonyságul odaadtad, Istenünk.

A halálnak zord hatalmát nyitott sírod letörte,

A halandó, ki hisz benned, általad él örökre.

Felajánlásra:

6. De az oltár fehér gyolcsán újul egyre áldozat:

Bűneinkért felajánlod, édes Jézus, magadat.

S hogyha vétkünk sokasága ezerannyi volna még:

Áldozatod tiszta lángján vétkünk szennye mind elég.

Szent, szent-re:

7. Hódolattal dicsőítnek az angyali seregek,

Imádattal leborulnak a bűnbánó emberek.

Szent vagy, szent vagy, szent vagy, Jézus, örök élet királya!

Boldog, aki dicsőséged hivő szívvel imádja.

235. Adj irgalmat

1. Adj irgalmat, adj nyugalmat, ó Atyánk, a lelkeknek,

Akikért ez áldozattal testvéreik esdenek.

Adjon nekik enyhületet a végtelen szeretet.

Adj irgalmat, adj nyugalmat minden megholt hívednek.

2. A szerető tanítványnak, szent Jánosnak mondatott:

Írd föl: Boldog mindörökké az Úrban elhunyt halott.

Engedd, Uram, hogy halottunk, kiért hozzád fordulunk,

Tőled hallja ezen égi vigasztaló szózatot.

Felajánlásra:

3. Édes Jézus, aki értünk föláldoztad magadat:

Legyen kedves teelőtted ez a tiszta áldozat.

Adjon enyhet, szabadulást, mennyországba feljutást

A szenvedő jámboroknak, akik várják napjukat.

Szent, szent-re:

4. Zengjük áldva: Szent az Isten! élők, holtak Istene

Kegyelemnek, irgalomnak mérhetetlen tengere.

Mind az ő szent kezén vagyunk, néki élünk és halunk,

Szent az Isten, szent az Isten, élők, holtak Istene!

238. Élők, holtak szent Istene

1. Élők, holtak szent Istene, ó hallgass meg minket itt,

Kik könyörgünk, hogy szűntesd meg szolgád szenvedéseit,

Fogadd a szent áldozatot, mit bemutat fölkent papod,

Nyerjenek az égbe utat néki szent vércseppjeid.

2. Ne nézd számos gyarlóságát, melyeket elkövetett;

Ó ne vond meg hű szolgádtól a mennyei örömet.

Engedd meg, hogy színed lássa s szenteidnek legyen társa,

Hogy azokkal imádhassa fölséges szent lényedet.

3. Jézusunk, ki váltságunkért égből földre szállottál,

Nézz reánk, kik itt könyörgünk szent oltárod lábánál.

Adj hívednek boldogságot, melyet a szem még nem látott,

Add, hogy majd irgalmasságot leljünk mi is trónodnál.

241. Ki ragyogni látod

1. Ki ragyogni látod élted csillagát,

Halljad a természet hathatós szavát:

A gyenge és erős, félékeny és a hős

Meghal egyaránt.

2. Légy gazdag, vagy koldus, szolga vagy király,

Ifjú vagy elaggott, izmos vagy szikár,

Egy csapás és elejt és rideg sírba ejt

A kemény halál.

3. Mint az őszi szellő fák zöld levelit

Elhordja, úgy járnak szinte ékeid.

A tilost ne keresd és tovább ne szeresd.

Mert az elmerít.

243. Ments meg engem, Uram

1. Ments meg engem, Uram! az örök haláltól,

Ama rettenetes napon minden bajtól;

Midőn az ég és föld meg fognak indulni,

S eljössz a világot lángokban ítélni.

2. Reszket minden tagom, borzadok és félek,

Földi pályát végzett szegény bűnös lélek;

Félek a naptól, mely vizsgálni fog s dúlni,

Midőn az ég és föld meg fognak indulni.

4. Örök nyugodalmat adj, ó Uram, nékik,

Örök világosság fényeskedjék nékik:

Hogy szent trónod körül udvarolhassanak,

S téged, boldogítót, örökké áldjanak.

253. Bemegyek szent templomodba

1. Bemegyek szent templomodba, Uram, a szent oltárhoz,

Az aranyos oszlopok közt a királyi trónushoz.

Szined előtt leborulok, szegény bűnös elnémulok.

Égő füstnek illatával, Uram, néked udvarolok.

2. Bölcs Salamon kőtemplomot épített az Istennek,

Hogy ott legyen lakóhelye a szövetség-szekrénynek.

Elkeríté kárpitokkal, aranyozott szép láncokkal;

Kerubimok ékesíték kiterjesztett szárnyakkal.

3. Hát én, szegény, földnek férge, mit építsek nevednek

Lakóhelyet hol szerezzek az isteni Fölségnek?

Aki por és hamu vagyok, bűneimtől roskadozok,

Lábam hogy a földet nyomja, méltó arra sem vagyok.

4. Hogyha tetszik áldozatom, lelkemet fölajánlom,

Örökös hű szolgálatra holtomig leláncolom.

Szenteld ékes templomoddá, szent Lelkednek hajlékává

Rendeld égi udvarodban engedelmes szolgáddá.

257. Örvendezzünk, jertek

1. Örvendezzünk, jertek, áhitatos lelkek

Istenünk oltáránál!

Nyissuk ki a lelkünk, vidám dalra keljünk:

Mi Urunk mireánk vár.

2. Fölséges az Isten, por előtte minden,

Por a föld, por az ég is!

Mik a földön élnek: mint a szegény féreg.

Szeret, ő szeret mégis.

3. Fiát adta értünk, őbenne remélünk,

Főpapunk ő lett nékünk.

Áldozatunk ő lett s érte, Uram, tőled

Reméljük üdvösségünk.

4. Szent, szent, szent az Isten, énekelje minden,

Ég és föld imádjátok.

Közeleg az égből, dicsőséges fényből,

Szent neve legyen áldott!

258. Isten hozta

1. Isten hozta hív nyájához a főpásztort és Atyát,

Kinek lelkünk kormányzását az Úr Jézus adta át,

Hogy általa szent kegyelme árasztassék a hívekre,

Úgy, amint ő egyházában mindörökre rendelte.

2. Jézus, te vagy a szegletkő, mely fölött az oszlopok

Apostoli egyházadban a fölszentelt főpapok.

Adj erőt főpásztorunknak: Atyja legyen mindnyájunknak.

És jó harcot harcolhasson javára egyházunknak.

3. Apostolok tőled nyerték szent hatalmok kulcsait,

Hogy megnyissák híveidnek az üdvösség útjait.

Add, hogy méltán résztvehessen lelkünk azon kegyelemben,

Melyet most ránk főpásztorunk áraszt a te nevedben.

4. Égből hozott tanításod pásztoraink őrizik.

Apostolok nékik adták, hogy maradjon ép a hit.

Add, hogy azon szent igéket, miket lelkiatyánk hirdet,

Úgy vegyük, mint Istentől jött csalhatatlan beszédet.

5. Édes Jézus, egyházadban legfőbb pásztor örökre,

Irgalmadnak teljességét áraszd ki a hívekre.

Hogy atyánkkal, ki nevedben jött most hozzánk, majd egekben

Áldjuk egykor szent nevedet, égi dicsőségedben.

259. Jöjj, Szentlélek Úristen

1. Jöjj, Szentlélek Úristen,

Áraszd reánk teljesen

Mennyből fényességedet,

Mennyből fényességedet.

Jöjj el, jöjj el, jöjj el, jöjj el,

Jöjj Szentlélek Úristen!

2. Jöjj el, árvák gyámola,

Jöjj el, szívünk orvosa,

Oszd ki égi kincsedet,

Oszd ki égi kincsedet.

Jöjj el, jöjj el, jöjj el, jöjj el,

Jöjj Szentlélek Úristen.

3. Jöjj el, lelki vigaszunk,

Testi, lelki támaszunk,

Érezzük bőségedet,

Érezzük bőségedet.

Jöjj el, jöjj el, jöjj el, jöjj el,

Jöjj Szentlélek Úristen.

4. Fáradtságban nyugalmunk,

Hévben hűvös árnyékunk,

Sírásunkban örömünk,

Sírásunkban örömünk.

Jöjj el, jöjj el, jöjj el, jöjj el,

Jöjj Szentlélek Úristen!

263. Uram, hiszlek

1. Uram, hiszlek és reméllek, tiszta szívből szeretlek.

Vallom magam kereszténynek, hitelt adok mindeneknek,

Amit Krisztus hitén vallnak, mert mindezek Tőled vannak.

E szent hitben, reménységben, szeretetben erősíts.

2. Uram, hiszlek és reméllek, tiszta szívből szeretlek.

Hiszem, hogy csak egy Isten van, ámbár három személye van,

Ki a jókat jutalmazza, gonoszokat ostorozza.

E szent hitben, reménységben, szeretetben erősíts.

3. Uram, hiszlek és reméllek, tiszta szívből szeretlek.

Hiszem Krisztust, Isten Fiát, e világnak megváltóját,

Ki a mennyből alászállott, emberré lett és megváltott.

E szent hitben, reménységben, szeretetben erősíts.

4. Uram, hiszlek és reméllek, tiszta szívből szeretlek.

Hiszem, vallom a Szentlelket, vigasztaló örömünket,

Ki szívünket megszentelte, kegyelmekkel betöltötte.

E szent hitben, reménységben, szeretetben erősíts.

264. Szent olvasót imádkoztunk

1. Szent Olvasót imádkoztunk,

Máriához fohászkodtunk,

Kérve kérjük Szűzanyánkat,

Fogadja el hű imánkat.

2. Szent Olvasót mikor mondtunk,

Máriának füzért fontunk,

Fonogattuk koszorúnkat,

Rózsafüzért Asszonyunknak.

3. Imádságunk koszorúzza

Őt, aki a legszebb rózsa,

Égi bimbót hajtott nékünk:

Rajta nyílt ki üdvösségünk.

4. Szűz Mária, szívünkben vagy,

Soha bennünk el ne hervadj!

Nyílj ki bennünk, ég virága,

Tégy méltóvá mennyországra.

275. Hol Szent Péter

1. Hol szent Péter sírba téve és Rómának dobog szíve,

Ezrek ajkán, ezer nyelven hő ima zeng édesdeden:

Tartsd meg, Isten szent atyánkat, Krisztusnak helytartóját!

2. Arany födél, márvány falak s a Vatikán visszhangzanak,

S a hét halom tág körében megharsanva körülröppen:

Tartsd meg, Isten szent atyánkat, Krisztusnak helytartóját!

276.A Téged, Isten dicsérünk

1. Téged, Isten, dicsérünk,

Téged Úrnak ismerünk.

2. Téged, örök Atyaisten,

Mind egész föld áld és tisztel.

3. Téged, minden szép angyalok,

Kerubok és szeráfkarok,

4. Egek és minden hatalmak

Szüntelenül magasztalnak.

5. Szent vagy, szent vagy,

Erősséges szent Isten vagy!

6. Nagyságoddal telve ég, föld,

Dicsőséged mindent bétölt.

7. Téged dicsér, egek Ura,

Apostolok boldog kara.

8. Dicséretes nagy próféták

Súlyos ajka hirdet és áld.

9. Jeles mártírseregek

Magasztalnak Tégedet.

10. Vall tégedet világszerte

Szentegyházad ezerszerte,

11. Ó Atyánk, Téged

S mérhetetlen nagy fölséged,

12. S azt ki hozzánk tőled jött le,

Atya igaz Egyszülöttje,

13. És áldjuk Veled

Vigasztaló Szentlelkedet,

14. Krisztus, Isten Egyszülöttje,

Király vagy te mindörökre.

15. Mentésünkre közénk szálltál,

Szűzi méhet nem utáltál.

16. Halál mérgét megtiportad,

Mennyországod megnyitottad.

17. Isten jobbján ülsz most széket,

Atyádéval egy fölséged,

18. Onnan leszel eljövendő,

Mindeneket ítélendő.

(Most letérdelünk)

19. Téged azért, Uram, kérünk,

Mi megváltónk, maradj vélünk.

20. Szenteidhez végy fel égbe,

Az örökös dicsőségbe.

21. Szabadíts meg, Uram, néped,

Áldd meg a te örökséged.

22. Te kormányozd, te vigasztald,

Mindörökké felmagasztald.

(Ismét felállunk)

23. Mindennap dicsérünk téged,

Szent nevedet áldja néped.

24. Bűntől e nap őrizz minket

És bocsásd meg vétkeinket.

25. Irgalmazz Uram, irgalmazz,

Híveidhez légy irgalmas,

26. Kegyes szemed legyen rajtunk;

Tebenned van bizodalmunk.

27. Te vagy, Uram, én reményem,

Ne hagyj soha szégyent érnem!

278. Immár a nap leáldozott

1. Immár a nap leáldozott,

Teremtőnk, kérünk tégedet,

Légy kegyes, és maradj velünk,

Őrizzed, óvjad népedet.

2. A gonosz álmok fussanak,

És minden éji képzelet,

Az ellent kösse meg kezed,

Testünket hogy ne rontsa meg.

3. Add nekünk, édes jó Atyánk,

Egyszülött Krisztus, add nekünk,

Szentlélekisten, vigaszunk,

Kegyelmes, őrző Istenünk!

280.B Győzelemről énekeljen

1. Győzelemről énekeljen

Napkelet és napnyugat,

Millió szív összecsengjen,

Magasztalja az Urat!

Krisztus újra földre szállott,

Vándorlásunk társa lett;

Mert szerette a világot,

Kenyérszínbe rejtezett.

Krisztus, kenyér s bor színében,

Úr s király a föld felett:

Forrassz eggyé békességben

Minden népet s nemzetet!

2. Egykor értünk testet öltött,

Kisgyermekként jött közénk;

A keresztfán vére ömlött

Váltságunknak béreként.

Most az oltár Golgotáján

Újra itt a drága vér,

Áldozat az Isten-Bárány,

Krisztus teste a kenyér.

Krisztus, kenyér s bor színében,

Úr s király a föld felett:

Forrassz eggyé békességben

Minden népet s nemzetet!

284. Boldogasszony anyánk

1. Boldogasszony Anyánk, régi nagy Pátrónánk!

Nagy ínségben lévén, így szólít meg hazánk:

Magyarországról, édes hazánkról,

Ne felejtkezzél el szegény magyarokról!

2. Ó Atya Istennek kedves szép leánya,

Krisztus Jézus Anyja, Szentlélek mátkája!

Magyarországról, édes hazánkról,

Ne felejtkezzél el szegény magyarokról!

3. Nyisd fel az egeket sok kiáltásunkra,

Anyai palástod fordítsd oltalmunkra.

Magyarországról, édes hazánkról,

Ne felejtkezzél el szegény magyarokról!

4. Kegyes szemeiddel tekintsd meg népedet,

Segéld meg áldásra magyar nemezetedet.

Magyarországról, édes hazánkról,

Ne felejtkezzél el szegény magyarokról!

9. Tudod, hogy Szent István örökségben hagyott,

Szent László király is minket reád bízott.

Magyarországról, édes hazánkról,

Ne felejtkezzél el szegény magyarokról!

285. Egek ékessége

1. Egek ékessége, földnek dicsősége,

Magyarok Asszonya, királynéja!

Hozzád buzgó szívvel, köteles hűséggel

Járulunk, szentséges Szűz Mária.

Mint pátrónánkhoz, édes Anyánkhoz

Teljes reménységgel folyamodunk,

És minden ínségben fohászkodunk.

2. Tekints le jó szívvel, irgalmas szemeddel

A mi szent eleink kérelmére;

Jöjj örökségednek, rettegő népednek,

Jöjj, kérünk, ó Anyánk, védelmére.

Míg bennünk egy ér mozdul s egy csepp vér,

Nem szűnünk tégedet hűn tisztelni,

Kegyes jóvoltodat emlegetni.

287. Angyaloknak királynéja

1. Angyaloknak királynéja, tiszta Szűz!

Kérjed a Te szent Fiadat érettünk.

Ékes virágszál, hozzád esdeklünk

Szép Szűz Mária! Könyörögj értünk!

2. Pátriárkák királynéja, tiszta Szűz!

Kérjed a Te szent Fiadat érettünk.

Ékes virágszál, hozzád esdeklünk

Szép Szűz Mária! Könyörögj értünk!

3. Prófétáknak királynéja, tiszta Szűz!

Kérjed a Te szent Fiadat érettünk.

Ékes virágszál, hozzád esdeklünk

Szép Szűz Mária! Könyörögj értünk!

4. Apostolok királynéja, tiszta Szűz!

Kérjed a Te szent Fiadat érettünk.

Ékes virágszál, hozzád esdeklünk

Szép Szűz Mária! Könyörögj értünk!

5. Vértanúknak királynéja, tiszta Szűz!

Kérjed a Te szent Fiadat érettünk.

Ékes virágszál, hozzád esdeklünk

Szép Szűz Mária! Könyörögj értünk!

6. Hitvallóknak királynéja, tiszta Szűz!

Kérjed a Te szent Fiadat érettünk.

Ékes virágszál, hozzád esdeklünk

Szép Szűz Mária! Könyörögj értünk!

7. A szűzeknek királynéja, tiszta Szűz!

Kérjed a Te szent Fiadat érettünk.

Ékes virágszál, hozzád esdeklünk

Szép Szűz Mária! Könyörögj értünk!

8. Mindenszentek királynéja, tiszta Szűz!

Kérjed a Te szent Fiadat érettünk.

Ékes virágszál, hozzád esdeklünk

Szép Szűz Mária! Könyörögj értünk!

9. Rózsafüzér királynéja, tiszta Szűz!

Kérjed a Te szent Fiadat érettünk.

Ékes virágszál, hozzád esdeklünk

Szép Szűz Mária! Könyörögj értünk!

10. Békességnek királynéja, tiszta Szűz!

Kérjed a Te szent Fiadat érettünk.

Ékes virágszál, hozzád esdeklünk

Szép Szűz Mária! Könyörögj értünk!

11. Magyarország Nagyasszonya, tiszta Szűz

Kérjed a Te szent Fiadat érettünk.

Ékes virágszál, hozzád esdeklünk

Szép Szűz Mária! Könyörögj érettünk!

288. Boldogságos Krisztus anyja

1. Boldogságos Krisztus Anyja, vigadozzál,

Mert a földre fényességet, vigaszt hoztál,

Boldogságot harmatoztál,

Drága bokor, édes bimbót virágoztál.

2. Éva bűnét, melyért rajtunk sír adója,

Helyrehoztad, üdvösségünk ringatója,

Amikor az angyalszóra

Alázattal mondtad: „Isten szolgálója”.

3. Bűnösöknek boldogságos menedéke,

Keseredett, beteg szívek édessége,

Légy az árvák segítsége,

Ellenségtől biztos, boldog égi béke.

4. Boldog, aki téged szüntelen magasztal,

Szentté lesz, kit elhalmozol szent malaszttal,

Krisztus olyat megvigasztal,

S vendégségre várja boldog égi asztal.

5. Esedezik színed előtt Magyarország,

Fáradt kezét segítségért nyújtja hozzád,

Te kezedbe teszi sorsát,

Rabságából, édes mentő, hogy kihoznád.

6. Előtted sír egész ország könyörögve,

Hiszen tiéd századoktól minden rögje.

István király szent örökje

Isten után benned bízik mindörökre.

7. Szent Fiadat, Boldogasszony, kérd e népért,

Győzelemmel verje vissza ellenségét,

Rabságának vesse végét,

Adja neki égen-földön üdvösségét.

290. Gyászba borult egek

1. Gyászba borult egek,

Háborgó tengerek

Csillaga, Mária!

Hozzád fohászkodunk,

Feléd sóhajtozunk

Szeplőtlen Szűzanya!

2. Süvöltő felhők közt

Nyugodtan tündökölsz,

Tiszta, szép csillagunk,

Míg hazánk hajóját

Viharok csapkodják,

S hozzád sír jajszavunk.

3. Boldogasszony Anyánk,

Mennyei pátrónánk,

Légy velünk, légy velünk!

Sok kiáltásunkra

Siess oltalmunkra!

Ha nem jössz elveszünk!

4. Nagy szíved fényével,

Lelked békéjével

Hajolj a viharra!

Égi trónusodból,

Csillagos lakodból

Tekints a magyarra!

5. Viharon, vészen át

Íme, felzúg hozzád

Nyomorunk jelszava:

Segítsd meg nemzeted,

Háborgó tengerek

Csillaga, Mária!

292. Máriát dicsérni

1. Máriát dicsérni, hívek, jöjjetek,

Mert ő fogja kérni Fiát értetek.

Üdvözlégy, Mária! Mondja minden hív,

Áldott légy, Mária! Mondja nyelv és szív.

2. Ha értünk Mária Fiát kérleli,

Kérését szent Fia meg nem vetheti.

Üdvözlégy, Mária! Mondja minden hív,

Áldott légy, Mária! Mondja nyelv és szív.

3. Istentől csodával néki adatott,

Hogy anyaságával Szűz maradhatatott.

Üdvözlégy Mária! Mondja minden hív,

Áldott légy, Mária! Mondja nyelv és szív.

4. Teljes áldásokkal, mint világgal tűz,

És szent malasztokkal e dicsőült Szűz.

Üdvözlégy, Mária! Mondja minden hív,

Áldott légy, Mária! Mondja nyelv és szív.

7. Te vagy segítsége minden híveknek,

És nagy reménysége a bűnösöknek.

Üdvözlégy, Mária! Mondja minden hív,

Áldott légy, Mária! Mondja nyelv és szív.

8. Azért is szívemben mostan vígadok,

És igaz lelkemből hived maradok.

Üdvözlégy, Mária! Mondja minden hív,

Áldott légy, Mária! Mondja nyelv és szív.

293. Isten, hazánkért

1. Isten, hazánkért térdelünk elődbe.

Rút bűneinket jóságoddal född be.

Szent magyaroknak tiszta lelkét nézzed,

Érdemét idézzed.

2. István királynak szíve gazdagságát,

Szent Imre herceg kemény tisztaságát,

László királynak vitéz lovagságát,

Ó, ha csak ezt látnád!

3. Szent Erzsébetből hős szeretet árad,

Margit imái vezekelve szállnak.

Minket hiába, Uram, ne sirasson

Áldott Boldogasszony.

4. Ránk bűnösökre minden verés ráfér,

De könyörögnek ők tépett hazánkért.

Hadd legyünk mink is tiszták, hősök, szentek:

Hazánkat így mentsd meg!

294. Ah, hol vagy

1. Ah, hol vagy, magyarok tündöklő csillaga,

Ki voltál valaha országunk istápja?

Hol vagy, István király? Téged magyar kíván,

Gyászos öltözetben Teelőtted sírván.

2. Rólad emlékezvén csordulnak könnyei,

Búval harmatoznak szomorú mezei.

Lankadnak szűntelen vitézlő karjai,

Nem szűnnek iszonyú sírástól szemei.

3. Virágos kert vala híres Pannónia,

Mely kertet öntöze híven Szűz Mária.

Katolikus hitnek bő volt szép virága!

Be megsötétedett örvendetes napja.

296. Magyarok fénye

1. Magyarok fénye, ország reménye,

Légy áldott, szent István király,

Légy áldott, szent István király.

2. Szép magyar néped Krisztushoz vitted,

Légy áldott, szent István király,

Légy áldott, szent István király.

3. Szent hitben tarts meg. Jézusnál áldj meg!

Légy áldott, szent István király,

Légy áldott, szent István király.

299. Szent Imre herceg

1. Szent Imre herceg, Magyarország éke,

Szűztiszta élet legszebb példaképe;

Serdülőifjak pajzsa, menedéke. Könyörögj értünk.

2. Gyöngy volt a lelked, tiszta mind a sírig,

Mint liliomszál, amely csak most nyílik,

Oly csillag voltál, mely csak égre illik. Könyörögj értünk.

3. Jó magyar népünk alighogy megtére,

Már oly szép gyöngyöt termett Árpád vére,

Hogy még az ég is óhajtozott érte. Könyörögj értünk.

303. Szent Erzsébet Asszony

1. Szent Erzsébet Asszony életéről

Emlékezzünk sok jótételéről.

Mi is őtet kövessük, azon legyünk,

Amit benne dicsérünk, cselekedjük.

2. Születék Erzsébet jó órában,

Királyi atyátul székes várban.

Mikor kezdett szólani nevekedvén,

Első: Jézus szent neve vala nyelvén.

3. Szegényeknek egyszer télidőben

Alamizsnát hordott kötényében;

Mikor atyja korholá, ő szavára

Kenyérkéből csupa friss rózsa vála.

304. Pannóniában nőtt

1. Pannóniában nőtt, teljes szép viola,

Jó magyar nemzetnek biztató hajnala.

Szűzszent Margit, esedezzél, nemzetünkért az Istennél,

Szép magyar liliom!

2. Szigeti klastromban, nagy Duna mentében

Élt ez a királylány angyali szépségben.

Szűz szent Margit, esedezzél, nemzetünkért az Istennél,

Szép magyar liliom!

3. Testét sanyargatván Istennek áldozta,

Gyakorta éjjel is az Urat áldotta.

Szűz szent Margit, esedezzél, nemzetünkért az Istennél,

Szép magyar liliom!

306. Isten, áldd meg a magyart

1. Isten, áldd meg a magyart,

Jó kedvvel, bőséggel,

Nyújts feléje védő kart,

Ha küzd ellenséggel;

Balsors akit régen tép,

Hozz reá víg esztendőt,

Megbűnhődte már e nép

A múltat s jövendőt!

2. Szánd meg, Isten, a magyart,

Kit vészek hányának,

Nyújts feléje védő kart,

Tengerén kínjának.

Balsors akit régen tép,

Hozz reá víg esztendőt,

Megbűnhödte már e nép

A múltat s jövendőt!

Table of Contents

Impresszum

Tartalomjegyzék

Kedves Gyermekek!

Ha barangolás közben…

Hiszek Istenben, ő az én mennyei Atyám!

Bevezető imádságok

Isten szól – válaszolok Neki.

Hiszek Jézus Krisztusban, Ő az én üdvözítőm

A szentségi élet

A keresztség szentsége

A bérmálás szentsége

Az Oltáriszentség

A szentmise állandó részei

A bűnbocsánat szentsége

A betegek szentsége

Az egyházirend szentsége (papszentelés)

A házasság szentsége

„Nézd ezt a Szívet”

Hiszek a Szentlélekben, aki szentté alakít engem

Üdvözlégy Mária, kegyelemmel teljes

Az egyházi év

Együtt ünnepelek az egyházzal

Karácsonyi idő

Advent

Karácsony

A karácsonyi idő kiemelkedő ünnepei

Nagyböjt – Húsvét

Hamvazószerda

A keresztút

Virágvasárnap

Nagycsütörtök

Nagypéntek

Nagyszombat

Húsvétvasárnap

A húsvéti idő ünnepei

Évközi ünnepek, szentek ünnepei

Magyar szentjeink

Énekeljünk az Úrnak!

1. A kereszténységben

2. Harmatozzatok

4. Téged vár a népek

5. Ave Maria

9. Ébredj ember

11. Ó fényességes szép hajnal

16. Az angyal énekel

18. Az ige megtestesült

19. A szép Szűz Mária

20. Csordapásztorok

21. Dicsőség mennyben az Istennek

23. Istengyermek